সমাজ, ধৰ্ম, ৰাষ্ট্ৰ আৰু অ্যাংগ্ৰি ইয়ং ম্যান (২য় খণ্ড) - (প্রসেনজিৎ চৌধুৰী) - মুক্ত চিন্তা\nসমাজ, ধৰ্ম, ৰাষ্ট্ৰ আৰু অ্যাংগ্ৰি ইয়ং ম্যান (২য় খণ্ড) - (প্রসেনজিৎ চৌধুৰী)\n'দীৱাৰ' আৰু সমকালীন সমাজ:\nএখন জনপ্রিয় চলচ্চিত্রৰ সামাজিক বক্তব্য কিমান ৰেডিকেল হ’ব পাৰে সেইটো কেইবাটাও কথাৰ ওপৰত নিৰ্ভৰ কৰে। প্রথম : বজাৰৰ বাধ্যবাধকতাই অধিকাংশ ক্ষেত্ৰত নিশ্চয় নির্মাতাক সংযত বা কৌশলী হ’বলৈ বাধ্য কৰে। চিত্রনির্মাণ এক ব্যয়বহুল কাৰবাৰ। স্বাভাৱিকতে লোকচানৰ ঝুকি ল'বলৈ নির্মাতাসকলে সাহস নকৰে। তদুপৰি সকলোৱে জানে যে মুনাফাৰ কাৰণেই জনপ্রিয় ফিল্মবোৰ কৰা হয়। এইবোৰ ফিল্মক বিবিধ মছলাৰে সুস্বাদু কৰাৰ ফর্মুলা জানো বজাৰ দখলৰেই কৌশল নহয়? দ্বিতীয় : চেন্সৰশ্বিপৰ বাধা আছে – অফিচিয়েল আৰু অনা-অফিচিয়েল দুয়োবিধ চেন্সৰশ্বিপৰ কথা ফিল্ম নির্মাতাসকলে মনত ৰাখিব লাগে। (‘‘শ্বোলে’’ৰ ক্ষেত্ৰত অফিচিয়েল চেন্সৰশ্বিপে কি ধৰণৰ সমস্যাৰ সৃষ্টি কৰিছিল যথাস্থানত সেই কাহিনী চমুকৈ উল্লেখ কৰা হ’ব।) তৃতীয় : পৰিচালক, স্ক্ৰিপ্ট লেখক, প্রযোজক আদিৰ ভাবাদৰ্শৰ এটা ভূমিকা থাকে। এই ভাবাদৰ্শ ৰক্ষণশীল বা স্থিতাৱস্থাপন্থী হ’লে সামাজিক বক্তব্য ভোটা হৈ পৰাটোৱেই স্বাভাৱিক। মন কৰিবলগীয়া কথা হ’ল, এইধৰণৰ প্রত্যক্ষ আৰু পৰোক্ষ নিয়ন্ত্রণ/প্রভাৱ থকা সত্ত্বেও জনপ্রিয় চিনেমা কিছুমানত সমাজৰ বিধি-ব্যৱস্থাৰ কেতবোৰ অর্থহীন আৰু অনিষ্টকৰ দিশ উন্মোচন কৰা হয় যদিও গভীৰ বিশ্লেষণৰ আভাস তথা সমস্যাৰ ৰেডিকেল সমাধানৰ ইংগিত দিয়াৰপৰা নির্মাতাসকল বিৰত থাকে। বাস্তৱৰ এনে সমালোচনাত্মক উপস্থাপনাৰ মাজতেই বহু পৰিমাণে চিনেমাৰ সামাজিক বক্তব্য নিহিত থাকে বুলি কব পাৰি।\nঅমিতাভ অভিনীত 'দীৱাৰ’ৰ সামাজিক বক্তব্য কোনো অর্থতেই ৰেডিকেল নহয়। আইন-কানুন, নৈতিকতা আৰু প্রতিষ্ঠিত ধাৰণা কেতবোৰক প্রত্যাহ্বান জনালেও ‘দীৱাৰ’-এ ৰাষ্ট্রক কাঠগৰাত থিয় কৰোৱা নাই (২৮)। পিছে চিনেমাখন চাই যাওঁতে তৎকালীন সমাজৰ অস্থিৰ আৰু অৱক্ষয়ী ছবিখন চকুৰ আগত ভাহি উঠে। তেতিয়াৰ আর্থ-সামাজিক অৱস্থা কেনে আছিল তাৰ চমু আভাস আমি ওপৰত দিছোঁ। সেই প্রসংগত উল্লেখ কৰা হৈছে যে শ্রমিক শ্রেণীৰ সংগঠিত সংগ্রাম আছিল সত্তৰৰ দশকৰ সূচনাপর্বৰ এটা ঘাই বৈশিষ্ট্য। বিনয় লালৰ Deewar শীর্ষক কিতাপখনত এটা গুৰুত্বপূর্ণ তথ্য পাওঁ । ১৯৭৩ৰপৰা ১৯৭৪ – এই সময়ছোৱাক 'heyday of the labour movement’ বুলি আখ্যা দিয়া হৈছে (২৯)। তাৎপর্যপূর্ণভাৱে ১৯৭৫ চনত মুক্তি পোৱা 'দীৱাৰ’ৰ কাহিনীও আৰম্ভ হৈছে শ্রমিক ধর্মঘটেৰে। বিজয় (অমিতাভ)ৰ দেউতাক আনন্দবাবু ট্রেড ইউনিয়নৰ নেতা। তেওঁ সৎ সংগ্রামী, নিষ্ঠাৱান ৷ তেওঁক আমি দেখা পাওঁ সহ-সংগ্রামীসকলৰ আগত বক্তৃতা দি থকা অৱস্থাত। আনন্দবাবুৱে শ্রমিকসকলৰ বেতন বৃদ্ধিৰ কথা কৈছে, কৈছে – ভূগৰ্ভলৈ বনুৱাসকল সোমাই যায় কয়লা সংগ্ৰহ কৰিবলৈ, কিন্তু নিজৰ ঘৰত ৰন্ধা-বঢ়া কৰিবলৈ তেওঁলোকৰ ইন্ধনৰ অভাৱ। তেওঁৰ বক্তব্য হ’ল, শ্রমিকসকলে মালিকপক্ষৰ সম্পত্তি ল’বলৈ বিচৰা নাই, বিচাৰিছে জীৱনৰ মান উন্নত কৰিবলৈ। সম্পত্তিৰ পুনর্বণ্টনৰ প্রস্তাৱ উচ্চাৰিত নহ’লেও আনন্দবাবুৰ উদাত্ত ভাষণত যে সেই সময়ৰ সংগ্রামৰ মেজাজেই প্রতিধ্বনিত হৈছে সেই কথাত কোনো সন্দেহ নাই।\nআদর্শনিষ্ঠ আনন্দবাবু মালিকপক্ষৰ ওচৰত আঁঠু লোৱাবিধৰ মানুহ নহয়। কিন্তু স্বাৰ্থত আঘাত লাগিলে হেলাৰঙে মনুষ্যত্ববোধক বিসর্জন দিব পৰা মালিকপক্ষ জানো কম? তেওঁলোকে আনন্দবাবুৰ পৰিবাৰ আৰু ল’ৰা দুটাক অপহৰণ কৰালে। পৰিয়ালৰ নিৰাপত্তাৰ খাতিৰতেই অৱশেষত ট্রেড ইউনিয়নৰ অবিসম্বাদী নেতাজনে মালিকৰ চৰ্ত মানি ল’লে; বিনিময়ত তেওঁ পত্নী আৰু ল’ৰা দুটাক ঘূৰাই পালে অক্ষত অৱস্থাত। পিছে আত্মসমপৰ্ণৰ পিছত নিজৰ সমাজত তেওঁ হৈ পৰিল অপাংক্তেয়, বিদ্রূপবিদ্ধ। তেওঁ শাৰীৰিকভাৱে আক্রান্ত হ’ল, সৰু ল’ৰাবোৰেও ‘আনন্দবাবু চোৰ হ্যায়’ বুলি চিঞৰি ফুৰিবলৈ ধৰিলে। লজ্জিত-অপমানিত আনন্দবাবুৱে অৱশেষত কাকো একো নজনোৱাকৈ নিৰুদ্দেশলৈ অনিশ্চিত যাত্ৰা আৰম্ভ কৰিলে। এদিন এদল মানুহে পুতেক বিজয় (অমিতাভ)ৰ হাতত এই বাক্যটো টেটু কৰি দিলে : ‘মেৰা বাপ চোৰ হ্যায়’। (আচৰিত কথা যে শ্রমিকসকলৰ কোনো এজনেও আনন্দবাবুৰ অপ্রত্যাশিত আত্মসমৰ্পণৰ কাৰণ জানিবলৈ নিবিচাৰিলে, কোনেও পৰিয়ালটোৰ প্রতি সামান্য সহানুভূতিও নেদেখুৱালে।) এনেকৈ ‘দীৱাৰ'ত সত্তৰৰ দশকৰ শ্রমিক-সংগ্রামক প্রতিফলিত কৰা ট্রেড ইউনিয়ন আন্দোলনৰ কৰুণ পৰিসমাপ্তি দেখুওৱা হ’ল। সামাজিক পীড়নৰপৰা ৰক্ষা পাবলৈ আনন্দবাবুৰ পত্নী সুমিত্রা (নিৰুপা ৰয়) সন্তানসহ মুম্বাইলৈ আহিল। মহানগৰৰ পৰিচয়হীনতাৰ মাজত নিজৰ সৰু চহৰখনত পৰিচিতজনৰপৰা পোৱা পীড়নৰ দুৰ্বহ যন্ত্রণা নোহোৱা হ'ল। মুম্বাইলৈ প্ৰব্ৰজন কৰা আন বহু অভাৱী মানুহৰ দৰে আচহুৱা আৰু নির্বান্ধৱ পৰিৱেশত আৰম্ভ হ'ল তেওঁলোকৰ জীৱন-সংগ্রাম। নিৰাশ্রয় সুমিত্ৰাই থাকিবলৈ ল'লে এখন ব্রিজৰ তলত। পৰৱৰ্তী কালত বিজয়ে এই আশ্রয়হীনতা আৰু অসহায়তাৰ পটভূমিতেই নিজৰ গগনচুম্বী উচ্চাকাংক্ষা আৰু অনমনীয় প্রতিশোধপৰায়ণতাৰ সমৰ্থনত যুক্তি উদ্ভাৱন কৰা দেখা যায় (৩০)। দৰাচলতে ‘দীৱাৰ’ত বিজয়ৰ যি যাত্রা সেয়া এটা অৰ্থত ফুটপাথৰপৰা স্কাইস্ক্ৰেপাৰলৈ উত্তৰণৰ এক বন্ধুৰ যাত্রা। মুম্বাইত প্রায় নিৰাশ্রয় অৱস্থাত থাকোতে সুমিত্ৰাই গৃহ নিৰ্মাণৰ শ্রমিক হিচাপে আৰু তেওঁ ডাঙৰ পুতেকে ফুটপাথত জোতা প’লিছ কৰি সামান্য কিছু উপার্জন কৰিবলৈ ধৰে। এনে দুৰ্যোগৰ মাজতো কিন্তু বিজয়ৰ আত্মসন্মানবোধ প্ৰখৰ। মাক আৰু ককায়েকৰ শ্ৰম আৰু ত্যাগৰ কাৰণে সুমিত্ৰাৰ সৰু পুতেক ৰবি (শশী কাপুৰ)এ স্কুলত পঢ়িবলৈ সুযোগ পায়। ডাঙৰ হৈ ৰবি পুলিচ বিষয়া হয়। নক’লেও হ'ব যে সুমিত্ৰাৰ জীৱন-সংগ্ৰামত আমি দেখা পাওঁ নিঃস্ব-নিঃসহায় মানুহৰ দুৰৱস্থা। ‘দীৱাৰ’ৰ এঠাইত দেখো, দেশপ্রেমমূলক গীত ‘সাৰে যাহা সে আচ্ছা’ বাজি আছে আৰু তাৰ লগে লগে বিজয় আৰু মাকৰ কথোপকথনত ব্যক্ত হৈছে দাৰিদ্ৰ্যৰ কৰুণ-কুন্ধচ ৰূপ। পিছৰ শ্বটটোত দেখা গৈছে — ফুটপাথত বহি জোতা প’লিছ কৰাত কিশোৰ বিজয় ব্যস্ত। দাৰিদ্ৰ্যৰ তিক্ত অভিজ্ঞতাৰ লগত দেশপ্রেমমূলক গীতৰ বৈসাদৃশ্য উপস্থাপন কৰা দৃশ্যসমূহ আচলতে স্বৰাজোত্তৰ কালৰ মোহভংগৰেই দ্যোতক।\nডাঙৰ হৈ বিজয় জাহাজঘাটৰ শ্রমিকৰ কামত সোমাল। ইয়াতেই তেওঁ মাফিয়াৰাজৰ মুখামুখি হয়। ইমানদিনে ডক শ্রমিকসকলে নিয়মিতভাৱে আৰু বিনাপ্রতিবাদে মাফিয়াৰ এজেণ্টক টকা-পইচা দি আহিছিল। ক্ষুদ্র পর্যায়ত ইয়াত যেন সমান্তৰাল চৰকাৰ এখনেহে শ্রমিকসকলক নিয়ন্ত্রণ কৰিছিল। অভিজ্ঞ ডক শ্রমিক ৰহিম চাচাই বিজয়ক কোৱা কথাখিনিৰ সাৰমৰ্ম হ’ল – একো সলনি হোৱা নাই, আগতেও বোজা উঠাইছিলো, এতিয়াও উঠাওঁ, এতিয়াও ‘হপ্তাহ’ দিওঁ। ৰহিম চাচাৰ হতাশাব্যঞ্জক কথাখিনিৰ আঁৰত একধৰণৰ অসহায় ক্ষোভ বিদ্যমান। এই ক্ষোভক ‘দীৱাৰ’ৰ অ্যাংগ্রি ইয়ং ম্যানে নিৰ্ভীক প্রতিৰোধলৈ ৰূপান্তৰিত কৰিলে। অবিশ্বাস্য পৰাক্রমেৰে থিয় দিলে অন্যায়-অত্যাচাৰৰ বিৰুদ্ধে। মাফিয়াৰ বিশ্বস্ত এজেণ্ট পিটাৰক ভালকৈ এশিকনি দিয়াৰ পিছত অতদিনে সেও মানি থকা ডক শ্রমিকে বিজয়ৰ জয়ধ্বনি দিবলৈ ধৰিলে। বিজয়ৰ এই আপোচহীন প্রতিবাদ যেন দেউতাকৰ বিশ্বাসঘাতকতাৰ ক্ষতিপূৰণ৷ পিছে তাৎপর্যপূর্ণ কথা হ’ল – ইয়াৰ পিছতেই আনন্দবাবুৰ সৈতে বিজয়ৰ আদৰ্শত বিচ্ছেদ সম্পূর্ণ হ’ল বুলি ক’ব পাৰি। ‘দীৱাৰ’ৰ আৰম্ভণিতেই ট্রেড ইউনিয়ন নেতা আনন্দবাবুৰ উদাত্ত ভাষণৰপৰা এটা স্পষ্ট হয় : শ্রমিকক সংগঠিত কৰি এখন নতুন সমাজ গঢ়াৰ সপোন তেওঁ দেখিছিল। বিজয়ে কিন্তু ডকৰ বনুৱাসকলক সংগঠিত কৰিবলৈ কোনো চেষ্টা কৰা নাই – তেওঁ অকলেই মাফিয়াৰাজক প্রত্যাহ্বান জনাইছে। প্রসংগক্রমে উল্লেখ্য, অমিতাভে অভিনয় কৰা ‘জঞ্জীৰ’তো অ্যাংগ্রি ইয়ং ম্যানৰ একক সংগ্ৰামৰ আৰ্হি আছে। পুলিচ অফিচাৰ বিজয় (অমিতাভ)এ শ্বেৰ খান (প্রাণ)ৰ সন্মুখত থিয় হৈ কৈছে – এয়া তোমাৰ এলেকা, কিন্তু ম্যেয় একেলা হু। ‘দীৱাৰ'ত এই একক সংগ্রামৰ আৰ্হি প্রায় সর্বব্যাপী — নিজৰ কাৰণে তেওঁ আনকি মন্দিৰতো ভৰি দিয়া নাই, ঈশ্বৰৰ চৰণত শিৰ নত কৰি কৰা নাই কৃপাভিক্ষা। ‘দীৱাৰ’ত অকলেই মাফিয়া শক্তিক সফলতাৰে বাধা দিয়াৰ পিছত বিজয়ৰ জীৱনে অন্য পথেৰে গতি কৰিবলৈ ধৰে। যি মাফিয়াচক্ৰৰ বিৰুদ্ধে বিজয় সৰৱ হ’ল তাৰ প্রতিদ্বন্দ্বী চক্ৰৰ মুৰব্বীজনৰ চকু পৰিল দুঃসাহসী বিজয়ৰ ওপৰত। দুয়োৰে মাজত যোগাযোগ স্থাপিত হয় আৰু খুব কম সময়ৰ ভিতৰত বিজয়ৰ মনোজগতলৈ আহে অপ্রত্যাশিত পৰিৱর্তন : ব্যক্তিগত উচ্চাকাংক্ষা চৰিতাৰ্থ কৰি প্রতিশোধ লোৱাটোৱেই হৈ পৰে তেওঁৰ প্রধান এজেণ্ডা। অ্যাংগ্রি ইয়ং ম্যানৰ চাৰিত্রিক বৈশিষ্ট্যবোৰৰ ধাৰাবাহিকতা অব্যাহত থাকিল, কিন্তু মূক মানুহৰ হৈ মাত মতাৰ প্রয়োজন অনুভৱ কৰাৰ মানসিকতা বিজয়ৰ কথা আৰু কামত দেখা নগ’ল। বিজয়ে দ্বিজত্ব লাভ কৰিলে, অভাৱপীড়িত জীৱনক বিদায় দি তেওঁ আঁকোৱালি ল’লে অন্ধকাৰ পৃথিৱীৰ অন্য এক সংঘাতপূর্ণ জীৱন।\nশুভ বনাম অশুভ : জনপ্রিয় চিনেমাৰ নৈতিক পৃথিৱী:\n১৯৮৫ চন। মস্কো ফিল্ম ফেষ্টিভেল কর্তৃপক্ষৰপৰা অমিতাভ বচ্চনলৈ আমন্ত্রণ আহিল। ৰুছ দেশলৈ যোৱাৰ পূর্বে অমিতাভে দেউতাকক এটা সুন্দৰ প্রশ্ন কৰিলে : চিনেমাই কিয় মানুহক এনেকৈ আচ্ছন্ন কৰি ৰাখে? সু-সাহিত্যিক হৰিবংশৰায়ে অভিনেতা পুত্ৰৰ প্রশ্নৰ অৰ্থৱহ উত্তৰ দিলে গভীৰ অন্তর্দৃষ্টিৰে : কোনো কোনো লোকে গোটেই জীৱন অপেক্ষা কৰিও পয়েটিক জাষ্টিচ নাপায়। ন্যায় বিচাৰৰ কাৰণে হাহাকাৰ কৰি কৰি তেওঁলোক সিপুৰীলৈ যায়গৈ। অথচ চিনেমাত আঢ়ৈ বা তিনি ঘণ্টাৰ ভিতৰতেই মানুহে তাৰ সন্ধান পায়। সেই কাৰণে চিনেমা মানুহৰ ইমান প্রিয়। জীৱনৰ অপূর্ণ আকাংক্ষাই ৰূপালী পৰ্দাত পূর্ণতা লাভ কৰে (৩১)। সন্দেহ নাই, হৰিবংশৰায়ৰ কথাত এক নিগূঢ় সত্য নিহিত আছে আৰু এই সত্যৰ আধাৰতেই অধিকাংশ ক্ষেত্ৰত চিনেমাৰ ব্যাপক জনপ্রিয়তাৰ মনস্তাত্ত্বিক ব্যাখ্যা দাঙি ধৰিব পাৰি। সমস্যাপীড়িত মানুহে কোনো কোনো মুহূর্তত ইচ্ছাপূৰণমূলক চিন্তাক প্রশ্রয় দিয়ে, তেওঁলোকে কল্পনাৰ ৰাজ্যত প্ৰৱেশ কৰি সমস্যাৰ সহজ সমাধান বিচাৰে বা সমস্যাশূন্য নিৰুপদ্রৱ পৃথিৱী এখনত সাময়িকভাৱে সোমাই পৰে। এই মানসিক বৈশিষ্ট্যৰ সৈতে জনপ্রিয় চিনেমাৰ আকর্ষণ-আবেদনৰ সম্বন্ধ আছে। মনোবিজ্ঞানী সুধীৰ কাকাৰৰ বক্তব্য এই প্রসংগত স্মর্তব্য :\n“Like the aduet daydream, Hindi film emphasizes the central features of fantasy – the fulfillment of wishes, the humbling of competitors and the destruction of enemies. The stereotyped twist and turns of the film plot ensure the repetition of the very menage that makes, for instance, the fairy tale so deeply satisfying to children - namely, that the struggle against life is unavoidable, but if one faces life's hardships and its many, often unjust, impositions with courage and steadfastness, one will eventually emerge victorious.” (৩২)\nঅকৃপণভাৱে কল্পনাৰ ৰহণ সানি বলীউডৰ ছবিত যিখন পৃথিৱী নির্মাণ কৰা হয় তাত প্রতিপক্ষৰ লগত নায়কৰ (আৰু কেতিয়াবা নায়িকাৰ) বিৰোধ আৰু সংঘাতে যথেষ্ট প্রাধান্য পায়। দৰাচলতে নানা উত্থান-পতনৰ বন্ধুৰ পথেৰে ঘটনাক্রমে কেনেকৈ পৰিণতিৰ পিনে আগ বাঢ়ি যায় তাৰ ওপৰত জনপ্রিয় চিনেমাৰ সাফল্য বহু পৰিমাণে নিৰ্ভৰ কৰে। অৱশ্যে এই পৰিণতি সকলো ক্ষেত্ৰত সন্তোষজনক আৰু/বা বিশ্বাসযোগ্য হ’ব বুলি আশা কৰিব নোৱাৰি। যেনে : ‘দীৱাৰ’ আৰু ‘‘শ্বোলে’’ত অমিতাভৰ মৃত্যুক বহুতে সন্তোষজনক পৰিণতি বুলি নাভাবিবও পাৰে। পিছে এনে মৃত্যু পৰিণতিৰ এটা অংশহে। দুয়োখন ছবিতে — আৰু ‘জঞ্জীৰ’তো দেখা যায় অশুভ শক্তিৰ পৰাভৱ। পয়েটিক জাষ্টিচ বিচৰা দৰ্শকৰ কাৰণে এইধৰণৰ পৰিণতি নিঃসন্দেহে সন্তোষজনক। কেৱল মানসিক সকাহ দিয়াই নহয়, এনে পৰিণতিয়ে নৈতিক বিজয়ৰো আভাস আৰু আশ্বাস দিয়ে। উল্লেখযোগ্য, এই নৈতিক পৰিণতিৰ পটভূমিত বিচাৰ কৰিলেহে আমি বুজিম পাৰিম কিয় ‘জঞ্জীৰ’ আৰু ‘দীৱাৰ’ত অ্যাংগ্রি ইয়ং ম্যানৰ নাম ‘বিজয়’ ৰখা হ’ল। ‘‘শ্বোলে’’তো অমিতাভে অভিনয় কৰা চৰিত্ৰটোৰ নাম জয় (৩৪)। বিশ্লেষকসকলে দেখুৱাইছে যে জনপ্রিয় চিনেমাবোৰ মূলতঃ মেলোড্রামাহে আৰু এই মেলোড্ৰামাত idea of evil-এ মুখ্য ভূমিকা লয় (৩৫)। অ্যাংগ্রি ইয়ং ম্যানৰ উষ্মাৰ উদগীৰণ ব্যক্ত কৰা চলচ্চিত্ৰবোৰত এই 'evil’ৰ উপস্থিতি প্রায় সর্বব্যাপী। ‘‘শ্বোলে’’ত ই প্রায় নির্ণায়কৰ ভূমিকা লোৱা বুলি ক’ব পাৰি (৩৬)।\n‘দীৱাৰ’ৰ আৰম্ভণিতেই আমি অশুভৰ চতুৰালি আৰু চক্রান্তৰ কুন্ধচ ৰূপটো দেখো : ট্রেড ইউনিয়নৰ সৎ আৰু সংগ্রামী নেতাৰ পৰিয়ালটোক অপহৰণ কৰি শ্রমিক আন্দোলনটো মষিমূৰ কৰা হ’ল। ইয়াৰ পিছৰেপৰা বিজয়ৰ ক্ৰোধ-তাড়িত সংগ্রামৰ সূচনা। ‘দীৱাৰ’ৰ দুবছৰ আগতেই ‘জঞ্জীৰ’ত প্রায় একেধৰণৰ যুঁজত বিজয় (অমিতাভ) অৱতীৰ্ণ হ’বলগীয়া হৈছিল। পিতৃ-মাতৃৰ হত্যাকাৰী আৰু চোৰাং বেপাৰত লিপ্ত মাফিয়াই মুৰব্বীক চৰম শাস্তি দিব পাৰিলে। লক্ষণীয় যে ‘জঞ্জীৰ’ত বিজয়ে তেওঁৰ সংগ্ৰামত শ্বেৰ খান আৰু পুত্ৰহাৰা খ্ৰীষ্টান পিতৃ এজনৰপৰা প্ৰচুৰ সহায় পালে। বাটে-পথে কটাৰী ধাৰ দি ফুৰা মালা (জয়া ভাদুৰী) নামৰ ছোৱালীজনীয়েও বিজয়ক লগ দিলে। ফিল্ম বিশেষজ্ঞ মাধৱ প্ৰসাদৰ মতে মূলসুঁতি সমাজৰ প্রান্তত বিচৰণ কৰা এনে চৰিত্ৰবোৰৰ সমর্থনে endows his (Amitabh’s/Vijay’s) personal mission of revenge forasocial purpose. (৩৭) অনুমান কৰিব পাৰি, অশুভৰ প্ৰতি অদমনীয় মনোভাবৰ পৰিচয় দিয়া ক্রোধী যুৱক বিজয়ৰ সংগ্রামক ‘জঞ্জীৰ’ৰ চিত্রনির্মাতাই/স্ক্ৰিপ্ট লেখকে বহুধর্মীয় সমাজৰ বৃহৎ পটভূমিত প্রতিষ্ঠাপিত কৰাৰ প্রয়োজন অনুভৱ কৰিছিল। ‘‘শ্বোলে’’ৰ কথা অৱশ্যে বেলেগ। গব্বৰ সিং অশুভৰ ভয়ংকৰ অভিব্যক্তি, নির্বিবেক নিষ্ঠুৰতাৰ পৰিপূৰ্ণ প্রকাশ। কিন্তু জয় (অমিতাভ)ৰ যুঁজৰ আঁৰত নৈতিক প্রেৰণা বা যুক্তি – আনকি ব্যক্তিগত ক্ৰোধ-ঘৃণাও নাই। ঠাকুৰ (সঞ্জীৱ কুমাৰ)এ বীৰু (ধর্মেন্দ্র) আৰু জয়ক টকাৰ বিনিময়ত এটা কাম কৰি দিবলৈ নির্দেশ দিছে। ঠাকুৰৰ পৰিয়ালৰ লোকক নৃশংসভাৱে হত্যা কৰা গব্বৰ সিঙক ধৰি আনি তেওঁক গতাই দিব লাগে। অৱশ্যে চিনেমাখনৰ এটা পর্যায়ত – ঠাকুৰৰ বিধৱা বোৱাৰীয়েকৰ প্রতি আকর্ষণ অনুভৱ কৰাৰ পিছত আৱেগ আৰু নীতিবোধে জয়ক কিছু উদগনি দিয়া বুলি ক’লে বোধহয় ভুল কোৱা নহ’ব। যি 'idea of evil’-এ মেলোড্রামাত কেন্দ্রীয় ভূমিকা লয় তাক সাধাৰণতে প্রতিনিধিত্ব কৰে খলনায়কে৷ খলনায়কৰ নৈতিক পৃথিৱীখন বিধ্বস্ত, শূন্যতাৰে ভৰা। তাত মনুষ্যত্ববোধ নাই, নাই সমাজ আৰু দেশৰ প্রতি দায়বদ্ধতা। এনে নেতিবাচক চৰিত্ৰই জানো আমাক সমাজ সম্পর্কে কিবা সংবাদ দিব পাৰে? এগৰাকী ফিল্মজ্ঞই এই মত পোষণ কৰিছে যে অর্থনৈতিক, সামাজিক স্বৰূপ বুজাটো সম্ভৱ, কিয়নো আৰম্ভণিৰেপৰা বলীউডৰ চিনেমাই দেশত ঘটি থকা ঘটনাৱলী সম্পর্কে সচেতনতা প্রকাশ কৰি আহিছে (৩৮)। সমাজতাত্ত্বিক দিশৰপৰা তাৎপর্যপূর্ণ কথাটো হ’ল – সময়ৰ লগে লগে খলনায়কৰ পৰিচিতিও সলনি হৈছে : the faces of the villain change fromazamindar,ahoarder of grains,asmuggler to that ofapolitician and finallyaterrorist (৩৯)। ‘মাদাৰ ইণ্ডিয়া’ত আমি যিজন নিপীড়নকাৰী মহাজনক পাওঁ তেনে চৰিত্ৰৰ উপস্থিতি ষাঠিৰ দশকৰপৰা কমি আহিল। ইয়াৰ এটা কাৰণ এই যে সেই সময়ৰপৰা চিনেমাৰ খলনায়কে নগৰৰপৰা কাম-কাজ চলাবলৈ ধৰিলে (৪০)। অৱশ্যে হিন্দী চিনেমাত এই পৰিৱর্তন কিয় আহিল সেই বিষয়ে আমি খাটাংকৈ একো ক’ব নোৱাৰো। খুব সম্ভৱ কাহিনীবোৰ নগৰীয়া জীৱনক কেন্দ্ৰ কৰি গঢ় লৈ উঠাৰ বাবে ৰূপালী পৰ্দাত গ্রাম্য জীৱনৰ শোষণ-পীড়নৰ ছবি কমকৈ প্রতিফলিত হ’বলৈ ধৰিলে। ফলত খলনায়কৰ চেহেৰা-চৰিত্ৰও সলনি হ’ল।\nসত্তৰৰ দশকৰ মাজভাগত মুক্তি পোৱা ‘‘শ্বোলে’’ৰ গব্বৰ সিঙৰ চৰিত্ৰটো ব্যতিক্রমী। সঠিক অৰ্থত সহজে চিহ্নিত কৰিব পৰা কোনো শ্রেণী-পৰিচিত গব্বৰৰ নাই, তেওঁৰ অতীতো অন্ধকাৰাচ্ছন্ন। গব্বৰ আচলতে গাঁৱৰ উৎপাদন ব্যৱস্থাৰ বাহিৰত থাকি খেতিয়কৰ ওপৰত অত্যাচাৰ চলোৱা এজন ডকাইতহে। আনহাতে, ঠাকুৰ জমিদাৰ হ'লেও পঞ্চাশৰ দশকৰ বহু জমিদাৰৰ/মহাজনৰ দৰে তেওঁৰ চৰিত্ৰত খলনায়কৰ লক্ষণ নাই, আনকি তেওঁৰ লগত যে গাঁৱৰ খেতিয়কসকলৰ কিবা বিৰোধ থাকিব পাৰে তাৰ ইংগিতো ‘শ্বোলে’ত অনুপস্থিত। লক্ষণীয় কথা, ঠাকুৰ কেৱল জমিদাৰেই নহয়, তেওঁ এজন পুলিচ বিষয়াও – অৰ্থাৎ [he] embodies the unity of the interests of the state and the feudal order (৪১)। সি যি কি নহওক, সত্তৰৰ দশকত আচলতে হিন্দী চিনেমাত নগৰীয়া অপৰাধে বিশেষ প্রাধান্য লাভ কৰে। ইয়াৰ অন্যতম কাৰণ হ’ল – এই দশকটোত চোৰাং কাৰবাৰীৰ অপকর্ম বৃদ্ধি পাইছিল। ‘জঞ্জীৰ’ আৰু ‘দীৱাৰ’ত অপৰাধ জগতৰ এই প্রৱণতাৰ প্রতিফলন ঘটিছে। সত্তৰৰ দশকৰ উক্ত বৈশিষ্ট্যক প্রতিনিধিত্ব কৰা খলনায়ক হ’ল ‘জঞ্জীৰ’ৰ তেজা (অজিত)। এওঁ নিৰুদ্বেগচিত্তে নিজৰ কামবোৰ কৰি যায়, ছুইমিং পুলত ডাৰ্লিং মোনাৰ সৈতে অৱসৰ উপভোগ কৰে; অপৰাধী তেজাই আনকি কর্তব্যনিষ্ঠ পুলিচ বিষয়া বিজয়কে নিজৰ পক্ষলৈ আনিবলৈ যত্ন কৰে। এজন লেখকৰ মতে ‘জঞ্জীৰ’ৰ কাহিনীত তেজাৰ আৱিৰ্ভাৱৰ লগে লগে বলীউডী খলনায়কৰ আধুনিক যুগৰ সূত্রপাত (৪২)। এইধৰণৰ উক্তিত কিছু অতিৰঞ্জন হয়তো আছে, কিন্তু এই কথাত কোনো সংশয় নাই যে ‘জঞ্জীৰ’-এ কেৱল অ্যাংগ্রি ইয়ং ম্যানৰেই জন্ম দিয়া নাছিল, ই খলনায়কৰ নতুন ভাবমূর্তি গঢ় দিছিল।\nসত্তৰৰ দশকত অশুভ শক্তিক মোকাবিলা কৰাৰ কৌশলো সলনি হ’ল। ‘শ্বোলে’ত ঠাকুৰে অপৰাধত জড়িত জয় আৰু বীৰুক দুৰ্ধর্ষ ডকাইত গব্বৰ সিঙক ধৰি অনাৰ দায়িত্ব দিয়ে। বিনিময়ত তেওঁলোকে পাব টকা। অর্থাৎ, পুলিচ অফিচাৰ এজনে জয়-বীৰুৰ সাহস আৰু দক্ষতা কিনিছে নগদ ধনেৰে। প্রশাসনৰ শিথিলতা বা নিষ্ক্রিয়তাই যে অপৰাধীসকলৰ বাবে এখন বজাৰ মুকলি কৰি দিয়ে তাৰ আভাস আমি ‘শ্বোলে’তেই পাওঁ। এই প্রসংগত বিশেষভাৱে মন কৰিবলগীয়া কথাটো হ’ল, সাধাৰণ অপৰাধী (জয়-বীৰু)ৰ সহায়ত বৃহৎ অপৰাধ (গব্বৰ)ক প্রতিহত কৰাৰ কৌশল। এনে অৱস্থাত জয়-বীৰুৰ দৰে অপৰাধীৰ নৈতিক চৰিত্ৰ ধূসৰ হৈ পৰে, কাৰণ ঠাকুৰৰ হৈ গব্বৰ দম্ভ আৰু আধিপত্যক প্রত্যাহ্বান জনোৱা জয়-বীৰু হ’ল Criminals who function on the side of the law. (৪৩)। অন্যভাৱে ক’বলৈ গ’লে, ‘শ্বোলে’ত আইন ভংগকাৰীৰ ওপৰত দায়িত্ব দিয়া হৈছে আইন-শৃংখলা পুনঃপ্রতিষ্ঠাৰ। যদি ধৰি লওঁ যে ঠাকুৰ আৰু গব্বৰৰ দ্বন্দ্বৰ গুৰিত আছে গাঁওখনৰ ওপৰত কোনে আধিপত্য বিস্তাৰ কৰিব সেই প্রশ্নটো, তেনেহ’লে আমি ক’ব লাগিব জয় আৰু বীৰুক নিজৰ ক্ষমতা সুৰক্ষিত কৰাৰ স্বাৰ্থত ব্যৱহাৰ কৰাৰ কৌশলটো আচলতে ৰাজনীতিৰ দুৰ্বৃত্তায়ন (Criminalisation)ৰেই পূৰ্বাভাস।\nঅশুভ শক্তিক উৎখাত কৰাৰ অভিপ্রায়েৰে অপৰাধীৰ সৈতে হাত মিলোৱাৰ দৃষ্টান্ত ‘জঞ্জীৰ’তো পাওঁ। অৱশ্যে ‘শ্বোলে’ৰ লগত ইয়াৰ পাৰ্থক্য আছে। ‘জঞ্জীৰ’ৰ শ্বেৰ খান এটা জুৱাৰ আড্ডাৰ মালিক। তেওঁৰ কাম-কাজ নীতিবোধ অনুমোদিত নহ'লেও প্রথমৰেপৰা তেওঁৰ চৰিত্ৰত একধৰণৰ সততাৰ উপস্থিতি লক্ষ্য কৰা যায় : জুৱাৰ আড্ডাত তেওঁ বেইমানি সহ্য নকৰিছিল— ‘শ্বেৰ খান কালে কা ধান্দা কৰতে হ্যায়, লেকিন ইমানদাৰি সে।’ ঘটনাক্রমে আদর্শনিষ্ঠ পুলিচ অফিচাৰ বিজয়ৰ পৰাক্ৰমৰদ্বাৰা প্রভাৱিত হৈ তেওঁ আত্মশুদ্ধিৰ বাট লয়, অসৎ ধান্দাৰ লগত সম্পর্ক ছিন্ন কৰে। এই অনুতপ্ত আৰু পৰোপকাৰী শ্বেৰ খানৰ সহায় লৈহে বিজয়ে মাফিয়া চক্ৰক পৰাভূত কৰিবলৈ সক্ষম হয় যদিও এংৰি ইয়ং ম্যানৰ ফর্মুলা অনুযায়ী অন্তিম যুঁজত ক্রোধ-তাড়িত বিজয় অকলেই অৱতীর্ণ হোৱা দেখা যায়। উল্লিখিত পৰনিৰ্ভৰতাৰ কাৰণে বিজয়ৰ নায়কোচিত বীৰত্ব অলপ ম্লান পৰা বুলি এজন লেখকে মন্তব্য দিছে (৪৪)।\nঅন্যায় আৰু দুৰ্নীতিৰ বিৰুদ্ধে যুঁজ দিওঁতে ‘দীৱাৰ’তো ক্রোধী নায়কে অপৰাধত লিপ্ত থকা প্রতাপী চোৰাং কাৰবাৰীৰপৰা সহায় ল’বলৈ কুণ্ঠাবোধ কৰা নাই। ডক শ্রমিকৰ ওপৰত লুণ্ঠনৰাজ চলোৱা অশুভ শক্তিক প্রবল বিক্রমেৰে প্ৰতিৰোধ কৰাৰ পিছত বিজয়ৰ ওপৰত মাফিয়া মুৰব্বী দাৱাৰৰ চকু পৰে। দুটা মাফিয়া চক্ৰৰ প্রতিদ্বন্দ্বিতাৰ কাৰণে বিজয়ে দাৱাৰৰ নেতৃত্বত চলা চক্রটোৰ সহায়-সমর্থন লাভ কৰে। খুব সম্ভৱ নৈতিক দিশটোৰ কথা চিন্তা কৰিয়েই ‘দীৱাৰ’ত দাৱাৰৰ চক্রক তুলনামূলকভাৱে কিছু মার্জিত ৰূপত দেখুওৱা হৈছে যেন লাগে। পিছে লক্ষণীয় বিষয় হ’ল বিজয় আৰু দাৱাৰৰ সংযোগৰ ফলত “The confrontation between exploiters and exploited is displaced ontoamore traditional plot-line of police versus criminals.” (৪৫)। তদুপৰি মাফিয়া চক্রৰ সংস্পৰ্শলৈ আহি অবৈধ ধনেৰে সম্পদশালী হোৱা বিজয়ৰ ব্যক্তিত্বলৈ নানা পৰিৱর্তন আহিল; তেওঁৰ পোছাক-পৰিচ্ছদ সলনি হ’ল, বিড়িৰ সলনি হুপিবলৈ ধৰিলে চিগাৰেট/চিগাৰ, তেওঁৰ কথা আৰু চাৱনিত দম্ভৰ ভাব দেখা গ’ল। উচ্চাকাংক্ষা পূৰণৰ চৰম অভিব্যক্তি হিচাপে তেওঁ মাকক উপহাৰৰূপে যাচিলে এটা স্কাইস্ক্ৰেপাৰ – যিটো অট্টালিকাৰ নিৰ্মাণত অভাৱৰ কালছোৱাত মাকে বনুৱাৰ কাম কৰিছিল। আদর্শশূন্য ব্যক্তিগত প্রতিশোধপৰায়ণতাৰ এনে স্থূল পৰিণতিয়ে স্বাভাৱিক : ফুটপাথৰ লাঞ্ছনাৰ প্রত্যুত্তৰ সুউচ্চ স্কাইস্ত্রেপাৰ।\n২৮। Susmita Dasgupta, Amitabh, p. 26\n২৯। V. Lal, Deewar, P. 22\n৩০। আগতেও জনপ্রিয় হিন্দী ছবিত আশ্রয়হীনতা দেখুওৱা হৈছিল। সত্তৰৰ দশকত এই আশ্রয়হীনতাৰ লগত দুখ-বেদনাৰ সম্পর্ক ক্ষীণ হৈ পৰিল, তাৰ পৰিৱৰ্তে দেখা গ’ল হিংসাত্মক\nপ্ৰতিশোধপৰায়ণতা : One of the central features of the moral universe of homelesnness since the 1970s is the cathartic and powerful use of violence and revenge. (Ranjani Majumdar, Bombay Cinema: An Archive of the City, Ranikhet, 2009, p. 3)\n৩১। সৌম্য বন্দ্যোপাধ্যায়, অমিতাভ বচ্চন, পৃঃ ৮৩\n৩২। S. kakar, Intimate Relations : Exploring Indian Sexuality, New Delhi, 1991, p. 29\n৩৩। ‘শ্বোলে’ মুক্তি পোৱাৰ পিছত দর্শকৰ সঁহাৰি উৎসাহজনক নাছিল। সম্ভাব্য সমস্যাৰ বিষয়ে আলোচনা কৰিবলৈ অমিতাভ বচ্চনৰ ঘৰত জৰুৰী বৈঠক বহিল। ‘শ্বোলে’ৰ শেষ দৃশ্যটো পুনৰ গ্রহণ কৰাৰ কথা ভবা হ’ল, কাৰণ ছবিখনৰ নিৰ্মাতাসকলে ভাবিলে ‘জঞ্জীৰ’ আৰু ‘দীৱাৰ’ৰ সাফল্যৰ পিছত জয় (অমিতাভ)ৰ মৃত্যুক দর্শকে গ্রহণ কৰিব পৰা নাই। পৰিচালক ৰমেশ ছিপ্পি প্রথমে মান্তি হ’লেও পিছত সুখকৰ সমাপ্তিৰ প্রস্তাৱ নাকচ কৰিলে। (অনুপমা চোপ্ৰা, শ্বোলে এক কালজয়ী নির্মাণ, অনুবাদ : ফাৰহানা আহমেদ, গুৱাহাটী, ২০১২, পৃষ্ঠা ১১২-১৩)\n৩৪। একাধিক চিনেমাত অমিতাভে অভিনয় কৰা চৰিত্ৰৰ নাম ‘বিজয়’ – যেনে : ‘কালা পাথৰ’, ‘ত্রিশূল’, ‘ডন’। উল্লেখ্য, ‘পিয়াসা’ (১৯৫৭)ত গুৰু দত্তই অভিনয় কৰা চৰিত্ৰটোৰো নাম ‘বিজয়’।\n৩৫। к м Gokulsing/W Dissanayake, Indian Popular Cinema, p. 27.\n৩৬। ‘শ্বোলে’ৰ প্রযোজক জি পি ছিপ্পিৰ ধাৰণা, প্রতিখন ভাৰতীয় চলচ্চিত্ৰত ৰাম আৰু ৰাৱণ নিহিত থাকে। (Sashi Kumar, ‘Contemplating Indian Cinema', Frontline, 18 Oct 2013, p.9) তেওঁৰ ‘শ্বোলে’ চাওঁতে এচাম দৰ্শকে নিশ্চয় গব্বৰৰ চৰিত্ৰত ৰাৱণত্বৰ মূর্ত ৰূপ আৱিষ্কাৰ কৰিছিল।\n৩৭। M M Prasad, Ideology of the Hindi Film, P. 144.\n৩৮। T K Ghosh, Bollywood Baddies : Villains, Vamps and Henchman in Hindi Cinema, New Delhi. 2013, p. 4-5.\n৩৯। Ibid, p. 30\n8o। Ibid, p. 5\n৪১। M M Prasad, Ideology of the Hindi Film, p. 153.\n৪২। T K Ghosh, Bollywood Baddies, p. 14.\n৪৩। M M Prasad, Ideology of the Hindi Film, p. 155.\n88। T K Ghosh, Bollywood Baddies, p. 76.\n8৫। M M Prasad, Ideology of the Hindi Film, p. 153.\nবিষয় অমিতাভ বচ্চন চলচ্চিত্র আৰু সমাজ জনপ্ৰিয় চলচ্চিত্ৰ ধৰ্ম ৰাষ্ট্ৰ\nNo Comments : "সমাজ, ধৰ্ম, ৰাষ্ট্ৰ আৰু অ্যাংগ্ৰি ইয়ং ম্যান (২য় খণ্ড) - (প্রসেনজিৎ চৌধুৰী)"


পুনৰ এটা সাংবিধানিক অনুষ্ঠান ধ্বংসৰ দিশত\nby দীপজ্যোতি গগৈ\nJuly 29, 2019 8:23 pm\nআমাৰ দেশখন বিশ্বৰ সৰ্ববৃহৎ গণতান্ত্ৰিক দেশ ৰূপে স্বীকৃত। তেনেকৈ সংবিধানখনো গুণ-গৰিমাৰে মণ্ডিত। সংবিধানে ভাৰতবৰ্ষ সুচাৰুৰূপে চলিবলৈ বিভিন্ন গণতান্ত্ৰিক ব্যৱস্থা প্ৰদান কৰিছে, তাৰে অংশস্বৰূপে সংবিধান ৰচনা কালতে কিছুমান স্বতন্ত্ৰ অনুষ্ঠানৰ জন্ম হয়।\nপৰৱৰ্তী পৰ্যায়ত অন্যান্য কিছুমান সাংবিধানিক অনুষ্ঠান বিধি(statute) সৃষ্টি কৰা হয়। গণতান্ত্ৰিক দেশ এখনত ক্ষমতা লাভ কৰি যাতে নিজস্ব খামখেয়ালি আৰু স্বেচ্ছাচাৰী হৈ শাসন চলাব নোৱাৰে, তাৰ বাবে এই সাংবিধানিক অনুষ্ঠানসমূহ চৰকাৰী প্রত্যক্ষ নিয়ন্ত্রণৰ পৰা পৃথক আৰু স্বতন্ত্ৰ হোৱাটো তেনেই জৰুৰী।\nপৰিতাপৰ কথাটো হৈছে এই সাংবিধানিক অনুষ্ঠানসমূহৰ স্বতন্ত্ৰতা শাসকপক্ষৰ সন্মুখত টিকি থাকিবলৈ বিভিন্ন সময়ত প্ৰত্যাহ্বানৰ মুখামুখি হৈ আহিছে। শাসকে বিভিন্ন কাৰণত অনুষ্ঠানসমূহৰ স্বতন্ত্ৰতা, স্বাধীনতা আৰু ক্ষমতা হ্ৰাস কৰিবলৈ নতুবা বিলুপ্তি ঘটাবলৈ আৰ্হিনিশে চেষ্টা কৰে।\nবিজেপিৰ পূৰ্ব কাৰ্যকালত আমি দেখিছিলো নিৰ্বাচনী আয়োগ, ন্যায়ালয়, চি বি আই, ৰিজাৰ্ভ বেংক আদিৰ দৰে অনুষ্ঠানবোৰৰ কি অৱস্থা হৈছিল। এতিয়া একেই অৱস্থা হ’লগৈ তথ্য জনা অধিকাৰ আইন, ২০০৫ বা চমুকৈ RTI Act,2005ৰ।\nমূল কথালৈ যোৱা আগতে থুলমূলকৈ RTI আইনৰ সম্পৰ্কে কিছু কথা পাতি লওঁ আহক। তদানীন্তন ইউ পি এ চৰকাৰে জনগণৰ ব্যাপক দাবীৰ ফলত ভাৰতবৰ্ষৰ বিভিন্ন চৰকাৰী বিভাগত স্বচ্ছতা বৰ্তাই ৰখা উদ্দেশ্য তথা জনগণক চৰকাৰী অনুষ্ঠান-প্ৰতিষ্ঠানৰ তথ্য জনা অধিকাৰক মান্যতা প্ৰদান কৰি “তথ্য জনা অধিকাৰ আইন,২০০৫” বলবৎ কৰে।\n৩২ টাকৈ ধাৰাৰে সংযোজিত এই আইন বৰ্তমানলৈকে ভাৰতবৰ্ষত সৰ্ববৃহৎ নাগৰিক সৱলীকৰণ অস্ত্ৰৰূপে আখ্যা দিয়া হয়। এনেধৰণৰ শক্তিশালী স্বচ্ছ আইন বিশ্বতে বিৰল। ইয়াৰ ফলত আটাইতকৈ দৰিদ্ৰ জনেও আটাইতকৈ ক্ষমতাশালী জনৰ দায়বদ্ধতাৰ ওপৰত প্ৰশ্ন কৰিব পাৰে।\nএই আইনৰ যোগেদি চৰকাৰী বিভিন্ন তথ্য বিচাৰি নাগৰিকে কাৰণ উল্লেখ নকৰাকৈ আবেদন কৰিব পাৰে, যদি কোনোবা বিষয়াই আবেদনৰ ৩০ দিনৰ ভিতৰত তথ্য জনাবলৈ সক্ষম নহয় বা অপাৰগতা প্ৰকাশ কৰে তেনে বিষয়াক শাস্তি বিহাৰো ব্যৱস্থা আছে। গাঁৱৰ সমবায় সমিতিৰ পৰা ৰিজাৰ্ভ বেংকলৈ, পঞ্চায়তৰ পৰা কেন্দ্ৰীয় চৰকাৰী বিভাগলৈ সামৰি লৈছে এই আইনে।\nমূল কথাটো হৈছে আইনখন সুচাৰুভাৱে কোনে পৰিচালনা কৰে? ইয়াৰ সমস্ত দায়িত্ব তথ্য আয়োগ (Information Commission)ৰ ওপৰত ন‍্যস্ত থাকে। ইয়াৰো দুটা ভাগ, এটা হৈছে কেন্দ্ৰীয় তথ্য আয়োগ (Central Information Commission) আৰু আনটো হৈছে ৰাজ্য তথ্য আয়োগ (State Information Commission)।\nএই দুয়োটা আয়োগৰে একোজনকৈ মুখ্য তথ্য আয়ুক্ত থাকে। গোটেই RTI প্ৰণালীৰ সৰ্বোচ্চ ক্ষমতাসম্পন্ন কৰ্তৃত্বশালী লোক জনেই হৈছে মুখ্য তথ্য আয়ুক্ত।\nউল্লেখযোগ্য যে গৃহীত হোৱা মাত্ৰ ছমাহ হওঁতেই ২০০৬ চনত তেতিয়াৰ চৰকাৰে এই আইনৰ সংশোধনী প্ৰস্তাৱ আনিলে, কিন্তু জনগণৰ প্ৰৱল দাবীত পিছ হুঁহকি গ’ল। তাৰ পিছত অসংখ্য বাৰ সংশোধনৰ চেষ্টা অব্যাহত থাকিল।\nপিছপৰি নৰ’ল বিজেপিও, ২০১৮ বৰ্ষৰ জুলাইত RTIৰ সংশোধনৰ প্ৰস্তাৱ সংসদত উপস্থাপন কৰিলে। বিভিন্ন কাৰণত সফল নহ’লগৈ যদিও যোৱা ১৯ জুলাইত সংসদত উপস্থাপন কৰা পিছত ২২ জুলাইত লোকসভাত গৃহীত হয় আৰু ২৫ জুলাই তাৰিখে ৰাজসভাত গৃহীত কৰিবলৈকো সক্ষম হয়।\nকংগ্ৰেছ, তৃণমূল কংগ্ৰেছ, বি জে ডি আদি দলবোৰেও নিজৰ প্ৰকৃত চৰিত্ৰ উদঙাই ৰাজসভাত সদন ত্যাগ কৰে।\nআমি এতিয়া আঁহো আচলতে কি কি সংশোধন ঘটোৱা হ’ল- তথ্য জনা অধিকাৰ আইন, ২০০৫ৰ ১৩, ১৬ আৰু ২৭ নং ধাৰা সংশোধন কৰা হ’ল। এই ধাৰা কেইটাত কি আছে? এই ধাৰা কেইটা তথ্য আয়ুক্তৰ পদমৰ্যাদা, দৰমহা, কাৰ্যকাল, ভাত্তা আৰু অন্যান্য সুবিধাৱলীৰ স’তে জড়িত।\nসংশোধনী আইনৰ পূৰ্বৰ ধাৰা ১৩ অনুসৰি কেন্দ্ৰীয় তথ্য আয়োগৰ মুখ্য তথ্য আয়ুক্তৰ পদমৰ্যাদা আৰু দৰমহা ভাৰতীয় মুখ্য নিৰ্বাচনী আয়ুক্তৰ সমকক্ষ হ’ব আৰু অন্যান্য তথ্য আয়ুক্তৰ পদমৰ্যাদা আৰু দৰমহাও ভাৰতীয় নিৰ্বাচনী আয়ুক্তৰ সমান হ’ব।\n১৬ নং ধাৰাত ৰাজ্য তথ্য আয়োগৰ সম্পৰ্কে কৈছে যে ৰাজ্য তথ্য আয়ুক্ত আৰু অন্যান্য আয়ুক্তৰ পদমৰ্যাদা আৰু দৰমহা ক্ৰমে ৰাজ্য মুখ্য নিৰ্বাচনী আয়ুক্ত আৰু ৰাজ্য চৰকাৰৰ মুখ্য সচিবৰ সমকক্ষ হ’ব। আয়ুক্তসকলৰ কাৰ্যকাল হ’ব ৫ বছৰ লগতে সৰ্বোচ্চ ৬৫ বছৰ ঊৰ্ধৰ হ’ব নোৱাৰিব।\nঅৰ্থাৎ তথ্য আয়োগ আৰু নিৰ্বাচনী আয়োগৰ দায়বদ্ধতা, স্বাধীনতা, স্বতন্ত্ৰতা আৰু ক্ষমতা সমপৰ্যায়ৰ আছিল, যদিও বা দুয়োটা অনুষ্ঠানৰে কাৰ্যৱলী আৰু উৎপত্তি পৃথক। এই আইনৰ ফলত চৰকাৰে তথ্য আয়োগৰ কোনো কামতে হস্তক্ষেপ কৰিব নোৱাৰিছিল, যিদৰে নিৰ্বাচনী আয়োগৰ ক্ষেত্ৰত প্ৰযোজ্য।\nকিন্তু নৰেন্দ্ৰ মোদী নেতৃত্বাধীন চৰকাৰে এই ধাৰা কেইটা সংশোধন কৰি তথ্য আয়ুক্তৰ পদমৰ্যদা, দৰমহা, কাৰ্যকাল আদি নিজৰ এক্তিয়াৰ অধীনলৈ আনে। ফলত চৰকাৰে নিজৰ খেয়াল খুচি মতে এজন তথ্য আয়ুক্তৰ মৰ্যাদা, দৰমহা, কাৰ্যকাল নিৰ্ধাৰণ কৰিব, যিটো আগতে নিৰ্দিষ্ট আৰু নিশ্চিত আছিল।\nযদি আয়োগ এখনৰ মূল ব্যক্তিজনকে নচুৱাব পাৰে, তেন্তে বাকী থাকিবগৈ কি? চৰকাৰী পক্ষৰ পৰা যুক্তি দিয়া হৈছে যে তথ্য আয়োগ আৰু নিৰ্বাচনী আয়োগৰ সাংবিধানিক উৎপত্তি পৃথক পৃথক গতিকে দুয়োটা অনুষ্ঠানৰ মৰ্যাদা একে হ’ব নোৱাৰে। যিহেতু নিৰ্বাচনী আয়োগ সংবিধানৰ জন্মৰ লগতে সৃষ্টি হোৱাৰ বিপৰীতে তথ্য আয়োগ পৰৱৰ্তী সময়ত সংবিধানৰ বিধিৰ দ্বাৰা স্থাপিত এক অনুষ্ঠানহে, গতিকে নিৰ্বাচনী আয়োগৰ সমান ক্ষমতা দিয়াটো অসামঞ্জস্যপূৰ্ণ।\nএই যুক্তি কিমান দূৰ গ্ৰহণযোগ্য? কিয়নো নিৰ্বাচনী আয়োগ আৰু তথ্য আয়োগ, দুয়োটা অনুষ্ঠানৰে মূল লক্ষ্য হৈছে ভাৰতীয় সংবিধানৰ ১৯(১)(ক) দফা অধীনত নাগৰিকক মৌলিক অধিকাৰ নিশ্চিত কৰা। তেনেস্থলত উৎপত্তিৰ ভিন্নতাই দুয়োটাৰে মৌলিক বিচ্ছিন্নতা নুসূচায়। গতিকে সংবিধানৰ মৌলিক অধিকাৰৰ ফালৰ পৰা দুয়োটাৰ মাজত শ্ৰেণীবিভাজনহে প্ৰকৃতাৰ্থত সামঞ্জস্যপূৰ্ণ নহয়।\nঅন্যফালে এই সংশোধনৰ দ্বাৰা চৰকাৰে ৰাজ্য তথ্য আয়োগৰ স্বতন্ত্ৰতা আৰু ক্ষমতাৰ ক্ষেত্ৰত অযথা হস্তক্ষেপ কৰিলে, যিটো সংবিধানৰ যুক্তৰাষ্ট্ৰীয় ব্যৱস্থাৰ চূড়ান্ত ভেঙুচালি। মোডী চৰকাৰে ইমান ডাঙৰ এক সংশোধনৰ পূৰ্বে কোনোধৰণৰ উপযুক্ত সংসদীয় সমীক্ষা; দেশৰ নাগৰিকৰ পৰামৰ্শও নল’লে, যাৰ দ্বাৰা বাধ্যতামূলক পূৰ্ব-বিধান সম্পৰ্কীয় পৰামৰ্শ নীতি (Mandatory Pre-legislative Consulting Policy) সম্পূৰ্ণৰূপে নসাৎ কৰিলে।\nপূৰ্বতে কংগ্ৰেছ নেতৃত্বাধীন ইউ পি এ চৰকাৰে সংশোধনৰ পূৰ্বে নাগৰিকৰ পৰামৰ্শ বিচাৰিছিল। কিন্তু বিজেপিয়ে পুনৰ নিজৰ ফেচিষ্ট চৰিত্ৰ প্ৰদৰ্শন কৰিলে। আমি আটায়ে একমত হ’ম যে এখন গণতান্ত্ৰিক দেশত স্বাধীন আৰু স্বতন্ত্ৰ অনুষ্ঠানৰ দ্বাৰা চৰকাৰৰ কাম-কাজ নিৰীক্ষণ আৰু নিয়ন্ত্ৰণ কৰাটো অতীৱ প্ৰয়োজনীয়। তাতে দুৰ্নীতিমুক্ত স্বচ্ছ, নিকা প্ৰশাসন দেশৰ প্ৰগতিৰ প্ৰথম চৰ্ত। সেইবোৰত মাথা মাৰিবলৈ এই চৰকাৰক সকাম নাই!\nপ্ৰকৃততে এই সংশোধন কিয় বিৰোধিতা কৰা উচিত?\n১. যি সময়ত বিজেপি চৰকাৰৰ পূৰ্বৰ কাৰ্যকালৰ বিমুদ্ৰাকৰণৰ ক্ষতিৰ তথ্য,নিবনুৱা সমস্যা সমাধানত ব্যৰ্থতাৰ তথ্য,ৰাফেল কেলেংকাৰীৰ তথ্য,ইলেক্টৰেল ব’ন্দ, কৃষকৰ আত্মহত্যাৰ তথ্য,দেশৰ জনমূৰী আয়ৰ ক্ষেত্ৰত মিথ্যাচাৰ আশ্ৰয় লোৱা বুলি অভিযোগ আছে,তেনে সময়তে তথ্য আয়োগকে নিজৰ হাতৰ মুঠিলৈ আনি সমগ্ৰ তথ্য জনা অধিকাৰ আইনক বিপথে পৰিচালিত কৰি ব্যৱস্থাটোৰ প্ৰতিয়ে সন্দেহ আৰু সংশয়ৰ ভাৱ সৃষ্টি নকৰিবনে?\n২. কেন্দ্ৰীয় চৰকাৰে এই সংশোধনৰ জৰিয়তে চাল-চতুৰিৰে ক্ষমতাৰ কেন্দ্ৰীভূত কৰিলে,যি নেকি গণতন্ত্ৰৰ ক্ষমতাৰ বিকেন্দ্ৰীকৰণ ধাৰণাৰ প্ৰতি প্ৰচণ্ড ভাবুকি।\n৩. তথ্য আয়োগৰ অৱমূল্যায়নে আয়োগৰ কাৰ্যকাৰিতা আৰু স্বাধীনতা বিলুপ্তি ঘটালে,ফলত পূৰ্বতে ৰিজাৰ্ভ বেংকৰ গভৰ্ণৰ ক্ষেত্ৰতে হওক,চিবিআইৰ আয়ুক্তৰ ক্ষেত্ৰত ঘটা ঘটনাই প্ৰমাণ কৰে যে এই আয়োগ আয়ুক্তৰো ভৱিষ্যতে একে পৰিস্থিতি হোৱা সম্ভাৱনাই অধিক।\n৪. ইয়াৰ দ্বাৰা চৰকাৰে বিভিন্ন নিয়ন্ত্ৰণাধীন অনুষ্ঠান যেনে গ্ৰীণ টিবিউনেল,সংখ্যালঘু আয়োগ,মানৱ অধিকাৰ আয়োগ,নিটি আয়োগ,ছেবি আদিৰ আয়ুক্ত সকলক পৰোক্ষভাবে সতৰ্কবাণী শুনালে যে তোমালোকে যদি আমাৰ শ্ৰুতলিপি নামানা,তেন্তে এনে অৱস্থাৰে মুখামুখি হ’বা!\n৫. এতিয়াৰ পৰা চৰকাৰী পক্ষৰ পৰা প্ৰয়োজনত তথ্য আয়ুক্তক দৰমহা, কাৰ্যকাল, বোনাচ কতৰ্ন কৰা ভাবুকি দিয়া অথবা পৰিস্থিতি বিশেষত প্ৰলোভন দিয়া বাট মুকলি হ’ল।\nএইখিনিতে প্ৰশ্ন হয়, নাগৰিকে কাৰ বিষয়ে তথ্য বিচাৰে? চৰকাৰৰ! RTI সুৰক্ষাৰ দায়িত্ব কাৰ? তথ্য আয়োগৰ! সেৱা নীতি অনুযায়ী সংশোধনৰ পিছত এই আয়োগক কোনে নিয়ন্ত্ৰণ কৰিব? চৰকাৰে। তেন্তে চৰকাৰী বিফলতা অথবা চৰকাৰ বিৰোধী তথ্য বিচাৰোঁতে নাগৰিকে শুদ্ধ, নিৰপেক্ষ, ন্যায়সংগত তথ্য কেনেকৈ আশা কৰিব পাৰি?\nএই প্ৰশ্নৰ উত্তৰ আপোনালোকৰ হাতত! সততা, নিকা ভাৱমূৰ্তি, দুৰ্নীতিৰ ক্ষেত্ৰত শূণ্য সহনশীলতা কথা কোৱা বিজেপি চৰকাৰে RTI আইন অধিক মজবুত আৰু শক্তিশালীহে কৰিব লাগিছিল, কিন্তু কৰিলে ওলোটাতোহে। তেতিয়াহ’লে চৰকাৰখনৰ কথাবোৰ ভুৱাহে নেকি? এইয়াহে এতিয়া কোটি টকীয়া প্ৰশ্ন! এনেকৈয়ে এটা এটাকৈ সাংবিধানিক অনুষ্ঠান ধ্বংস হ’বলৈ দিম নে আমিও প্ৰতিৰোধ কাৰ্যসূচী ল’ম?\nলেখকৰ ফোন: ৯১০১৪৯১৩০৩


(সমকামী পুৰুষৰ পৰা পুনঃনিৰ্দেশিত)\nগে' (ইংৰাজী: Gay) শব্দটোৱে সমলৈঙ্গিক হিচাপে বৈশিষ্ট্যথকা ব্যক্তি বিশেষক বুজায়। অৰ্থাৎ গে' সকল প্ৰেম, আৱেগ, শাৰীৰিক আৰু যৌনভাবে একে লিংগৰ প্ৰতি আকৰ্ষিত। গে' (Gay) শব্দটো মূলত "ভাৱনাহীন", "শুভ", বা "উজ্জ্বল" হোৱাৰ অৰ্থত ব্যৱহাৰ হয়।\nসমকামিতাৰ পৰিশিষ্ট হিচাপে এই শব্দ ১৯শ শতিকাৰ প্ৰথমৰ ফালে ব্যৱহাৰ আৰম্ভ হ’লেও পৰৱৰ্তী কালত বিংশ শতিকাৰ ফালে ধীৰে ধীৰে ইয়াৰ ব্যৱহাৰ বৃদ্ধি পায়। আধুনিক ইংৰাজী ভাষাত, কোনো ব্যক্তিক উল্লেখ কৰিবলৈ বিশেষণ আৰু বিশেষ্য হিচাপে এই শব্দৰ ব্যৱহাৰ হয়। সমকামী পুৰুষ আৰু সমকামিতাৰ লগত যুক্ত আলোচনা আৰু সংস্কৃতিৰ ক্ষেত্ৰত এই শব্দ ব্যৱহাৰ হৈ আহিছে। ২০শ শতিকাৰ শেষত, ইংৰাজী Gay শব্দটো প্ৰধানকৈ এলজিবিটি গোষ্ঠীৰ প্ৰস্তাৱিত হয় আৰু শৈলী নিদেৰ্শনা সমলিংগৰ প্ৰতি আকৃষ্ট ব্যক্তিক বৰ্ণনা কৰিবলৈ এই ৰ্য ব্যৱহাৰ কৰা হয়।\n2 স্বীকৃতি আৰু আইন\n2.1 বিংশ শতিকাৰ প্ৰেক্ষাপট\n4 ভাৰতত সমকামিতা\nসমকামিতাৰ ৰামধেনু গৌৰৱ পতাকা\nসমকামিতা (Homosexuality) বুলিলে সমলিংগৰ ব্যক্তিৰ প্ৰতি প্ৰেম, আৱেগ, শাৰীৰিক আৰু যৌন আকৰ্ষণক বুজায়। যৌন অভিমুখীতা হিচাপে সমকামিতা বুলিলে মূলত সমলিংগৰ ব্যক্তিৰ প্ৰতি "স্নেহ বা প্ৰণয়ঘটিত এক ধৰণৰ যৌন প্ৰৱণতা"ক বুজায়। এই ধৰণৰ সম্পৰ্কৰ ভিত্তিত গড় লৈ উঠা ব্যক্তিগত বা সামাজিক পৰিচিতি বা এই ধৰণৰ আচৰণ আৰু সমজাতীয় ব্যক্তিসকলক লৈ গঠিত সম্প্ৰদায়কো এই শব্দৰ দ্বাৰা নিৰ্দেশ কৰা হয়। " উভকামিতা আৰু বিপৰীতকামিতাৰ লগত সমকামিতা যৌন অভিমুখীতাৰ(Sexual Orientation) তিনটা প্ৰধান ভাগৰ অন্যতম হিচাপে পৰিগণিত হৈছে।বিজ্ঞানীসকলে সমকামিতাৰ প্ৰকৃত কাৰণ এতিয়ালৈকে ঠাৱৰ কৰিব পৰা নাই। কিন্তু তেওঁলোকে বিশ্বাস কৰে যে, জিনগত, হৰমনগত আৰু পৰিৱেশগত কাৰকসমূহৰ এক জটিল আন্তঃক্ৰিয়াৰ ফলত এই অৱস্থা সৃষ্টি হয়। ইয়াত মানুহৰ ইচ্ছা-অনিচ্ছাৰ লগত কোনো সম্পৰ্ক নাই। তেওঁলোকে জীৱবিজ্ঞান নিৰ্ভৰশীল তত্ত্ব সমূহক বেছি সমৰ্থন কৰে। ইয়াৰে ভিতৰত উল্লেখযোগ্য কিছুমান হল জিন, মাতৃগৰ্ভৰ পৰিৱেশ আৰু এই দুই প্ৰভাৱৰ মেলবন্ধন অথবা এই গোটেই সমূহৰ লগত সামাজিক প্ৰভাৱৰ মেলবন্ধন। যৌন অভিমুখীতা নিৰ্ধাৰণত সন্তানপালন বা শৈশৱৰ অভিজ্ঞতাৰ কোনো ভূমিকা আছে নে নাই এতিয়ালৈকে প্ৰমাণ হোৱা নাই। কোনো কোনোৱে সমকামী যৌন আচৰণক অপ্ৰাকৃতিক বুলিলেও বৈজ্ঞানিক গৱেষণাত দেখা গৈছে যে, সমকামিতা মানৱ যৌনতাৰ এটি সাধাৰণ আৰু প্ৰাকৃতিক প্ৰকৰণ আৰু অন্য কোনো প্ৰভাৱৰ অস্তিত্বক এৰি ই কোনো নেতিবাচক মনস্তাত্ত্বিক প্ৰতিক্ৰিয়া সৃষ্টি নকৰে। যৌন অভিমুখীতা পৰিৱৰ্তনৰ বিভিন্ন কৰ্মসূচীৰ কাৰ্যকাৰিতা সম্পৰ্কে যথেষ্ট প্ৰমাণ নাই। মহিলা সমকামীসকলক বুজাবলৈ আটাইতকৈ বেছি ব্যৱহাৰ কৰা শব্দ হল লেছবিয়ান(Lesbian) আৰু পুৰুষ সমকামীৰ ক্ষেত্ৰত গে (Gay) ব্যৱহাৰ কৰা হয়। যদিও গে শব্দটো সমকামী মহিলা আৰু পুৰুষ উভয়ক বুজাবলৈ সাধাৰণভাৱে ব্যৱহাৰ কৰা হয়। বিভিন্ন কাৰণত স্বঘোষিত সমকামীৰ সংখ্যা আৰু মুঠ জনসংখ্যাৰ মাজত সমকামী সম্পৰ্কত আৱদ্ধ মানুহৰ অনুপাত নিৰ্ণয় কৰা টান। এই কাৰণ সমূহৰ ভিতৰত প্ৰধান হল সমকামভীতি আৰু বিপৰীতকামবাদৰ সমৰ্থনজনিত বৈষম্যেৰ বাবে সমকামী সকলে তেওঁলোকৰ যৌনতা মুকলিকৈ স্বীকাৰ নকৰে। অন্যান্য প্ৰাণী সমূহৰ মাজতো সমকামী আচৰণৰ নিদৰ্শন নথিভুক্ত হৈছে। অনেক সমকামী মানুহে স্থায়ী পাৰস্পৰিক সম্পৰ্কত আৱদ্ধ আছে। সাম্প্ৰতিক কালত লোকপিয়লৰ ফৰ্ম, ৰাজনৈতিক পৰিস্থিতি ইত্যাদিৰ অনুকূল অৱস্থাত তেওঁলোকৰ আত্মপ্ৰকাশৰ পথ নিৰাপদ হৈছে। মূল মনস্তাত্ত্বিক গঠনৰ দিশৰ পৰা এই সম্পৰ্ক সমূহ বিপৰীতকামী সম্পৰ্কৰ সমান। সমকামী সম্পৰ্ক আৰু কাৰ্যকলাপ ঠাই ভেদে শাস্তি আৰু নিন্দা - উভয়ৰ নিদৰ্শন আছে, কেওল প্ৰকাশৰ ভংগীমা আৰু সংশ্লিষ্ট সংস্কৃতিজনিত তাৰতময দেখা যায়। ঊনবিংশ শতিকাৰ শেষভাগৰ পৰা সমকামী সকলৰ অধিকাৰ প্ৰতিষ্ঠাৰ উদ্দেশ্যে বিশ্বব্যাপী আন্দোলন আৰম্ভ হৈছে। এই অধিকাৰ সমূহৰ ভিতৰত প্ৰধান হল সমলৈংগীক বিবাহ, এলজিবিটি দত্তক গ্ৰহণ আৰু এলজিবিটি সন্তানপালন, কৰ্মক্ষেত্ৰত বৈষম্যবিৰোধী আইন আৰু সমানাধিকাৰ, যৌন অভিমুখীতা আৰু সামৰিক পৰিষেবা, স্বাস্থ্য পৰিষেবাত সমানাধিকাৰ, আৰু অপ্ৰাপ্তবয়স্ক সমকামীসকলৰ নিৰাপত্তাৰ স্বাৰ্থত এণ্টি-বুলিং আইন প্ৰণয়ন ইত্যাদি।\n↑ "GLAAD Media Reference Guide – Offensive Terms To Avoid" (ইংৰাজী ভাষাত). এপ্ৰিল ২১, ২০১২. http://www.glaad.org/reference/offensive। আহৰণ কৰা হৈছে: জুলাই ৯, ২০১৫.\n↑ "Avoiding Heterosexual Bias in Language". American Psychologist (Committee on Lesbian and Gay Concerns (American Psychological Association, Inc)) খণ্ড 46 (9): 973–974. September 1991. http://www.apa.org/pi/lgbt/resources/language.aspx। আহৰণ কৰা হৈছে: জুলাই ৯, ২০১৫.\n↑ 4.0 4.1 4.2 4.3 4.4 4.5 "Sexual orientation, homosexuality and bisexuality". American Psychological Association. Archived from the original on August 8, 2013. http://web.archive.org/web/20130808032050/http://www.apa.org/helpcenter/sexual-orientation.aspx। আহৰণ কৰা হৈছে: August 10, 2013.\n↑ 6.0 6.1 6.2 6.3 Frankowski BL; American Academy of Pediatrics Committee on Adolescence (June 2004). "Sexual orientation and adolescents". Pediatrics খণ্ড 113 (6): 1827–32. doi:10.1542/peds.113.6.1827. PMID 15173519. http://pediatrics.aappublications.org/content/113/6/1827.long.\n↑ 7.0 7.1 7.2 "Submission to the Church of England's Listening Exercise on Human Sexuality". The Royal College of Psychiatrists. http://www.rcpsych.ac.uk/workinpsychiatry/specialinterestgroups/gaylesbian/submissiontothecofe.aspx। আহৰণ কৰা হৈছে: 13 June 2013.\n↑ 8.0 8.1 doi:10.1007/s10508-008-9386-1\n↑ 11.0 11.1 American Psychological Association: Resolution on Appropriate Affirmative Responses to Sexual Orientation Distress and Change Efforts\n↑ 21.0 21.1 State-sponsored Homophobia: A world survey of laws prohibiting same sex activity between consenting adults The International Lesbian, Gay, Bisexual, Trans and Intersex Association, authored by Lucas Paoli Itaborahy, May 2014\n↑ 22.0 22.1 McDermott, Ryon C.; Schwartz, Jonathan P.; Lindley, Lori D.; Proietti, Josiah S. (2014). "Exploring men's homophobia: Associations with religious fundamentalism and gender role conflict domains". Psychology of Men & Masculinity খণ্ড 15 (2): 191–200. doi:10.1037/a0032788.\n↑ "Code of Ethics, American Association of Christian Counselors". American Association of Christian Counselors. http://aacc.net/files/AACC%20Code%20of%20Ethics%20-%20Master%20Document.pdf#page=15। আহৰণ কৰা হৈছে: May 2015.\n↑ 35.0 35.1 "Sodomy Laws Around the World". 24 April 2007. http://www.sodomylaws.org/world/india/india.htm। আহৰণ কৰা হৈছে: 1 September 2007.\n"https://as.wikipedia.org/w/index.php?title=গে%27&oldid=244350"ৰ পৰা অনা হৈছে\nএই পৃষ্ঠাখন ২২ আগষ্ট, ২০২০ তাৰিখে ১৭:৩৪ বজাত অন্তিম সংশোধন কৰা হৈছিল।


Adzenys XR-ODT in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Adzenys XR-ODT ar byavahar, ppali, parshwakriya, upkaar, kriya-pratikriya aaru satarkatabani\nAdzenys XR-ODT की जानकारी\nAdzenys XR-ODT ৰ লাভ আৰু ব্যৱহাৰসমূহ- Adzenys XR-ODT Benefits & Uses in Assamese- Adzenys XR-ODT ar laabh aaru byavaharsamuh\nAdzenys XR-ODT ৰ পালি আৰু সেয়া কেনেদৰে ল'ব- Adzenys XR-ODT Dosage & How to Take in Assamese - Adzenys XR-ODT ar paali aaru xeya kenedore lobo\nAdzenys XR-ODT ৰ পাৰ্শ্চক্ৰিয়াসমূহ- Adzenys XR-ODT Side Effects in Assamese- Adzenys XR-ODT ar parshwakriyasamuh\nAdzenys XR-ODT সংক্ৰান্ত সতৰ্কতাবাণীসমূহ- Adzenys XR-ODT Related Warnings in Assamese- Adzenys XR-ODT xonkranta xatarkatabanisamuh\nঅইন দৰৱৰ সৈতে Adzenys XR-ODTৰ গুৰুতৰ ক্ৰিয়া-প্ৰতিক্ৰিয়া- Severe Interaction of Adzenys XR-ODT with Other Drugs in Assamese- Oinor xoite Adzenys XR-ODT ar gurutor kriya-pratikriya\nAdzenys XR-ODT মতভেদসমূহ- Adzenys XR-ODT Contraindications in Assamese- Adzenys XR-ODT nishedhsamuh\nAdzenys XR-ODT ৰ বিষয়ে সততে সোধা প্ৰশ্নসমূহ- Frequently asked Questions about Adzenys XR-ODT in Assamese- Adzenys XR-ODT ar bikhoye satate xodha prashnasamuh\nখাদ্য আৰু মদৰ সৈতে Adzenys XR-ODT ক্ৰিয়া-প্ৰতিক্ৰিয়া- Adzenys XR-ODT Interactions with Food and Alcohol in Assamese- khadya aaru modor xoite Adzenys XR-ODT kriya-pratikriya\nAdzenys XR-ODT ৰ লাভ আৰু ব্যৱহাৰসমূহ - Adzenys XR-ODT Benefits & Uses in Assamese - Adzenys XR-ODT ar laabh aaru byavaharsamuh\nAdzenys XR-ODT তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nAdzenys XR-ODT ৰ পালি আৰু সেয়া কেনেদৰে ল'ব - Adzenys XR-ODT Dosage & How to Take in Assamese - Adzenys XR-ODT ar paali aaru xeya kenedore lobo\nAdzenys XR-ODT-ৰ উপাদানসমূহ - Adzenys XR-ODT Active Ingredients in Assamese - Adzenys XR-ODT-ar upadaansamuh\nAdzenys XR-ODT ৰ পাৰ্শ্চক্ৰিয়াসমূহ - Adzenys XR-ODT Side Effects in Assamese - Adzenys XR-ODT ar parshwakriyasamuh\nগৱেষণাৰ ভিত্তিত, Adzenys XR-ODT ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nAdzenys XR-ODT সংক্ৰান্ত সতৰ্কতাবাণীসমূহ - Adzenys XR-ODT Related Warnings in Assamese - Adzenys XR-ODT xonkranta xatarkatabanisamuh\nAdzenys XR-ODT-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nAdzenys XR-ODTৰ গৰ্ভাবস্থাৰ সময়ত কিছু পাৰ্শ্ব-প্ৰতিক্ৰিয়া থাকিব পাৰে। যদি গৰ্ভাবস্থাৰ সময়ত Adzenys XR-ODT ৰ কোনো পাৰ্শ্ব-প্ৰতিক্ৰিয়া থাকে, ইয়াক লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nAdzenys XR-ODT-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nআপুনি যদি স্তন্যপায়ী মহিলা তেন্তে Taking Adzenys XR-ODT গ্ৰহণে গম্ভীৰ পাৰ্শ্ব-প্ৰতিক্ৰিয়া কৰিব পাৰে। চিকিতসকে প্ৰয়োজনীয় বুলি কোৱাৰ পূৰ্বে Adzenys XR-ODT গ্ৰহণ কৰিব নালাগে।\nবৃক্কত Adzenys XR-ODT কি প্ৰভাৱ দেখা গৈছে?\nআপুনি বৃক্ক ৰ ক্ষতিৰ কোনো আশংকা নকৰাকৈ Adzenys XR-ODT গ্ৰহণ কৰিব পাৰে।\nযকৃতত Adzenys XR-ODT কি প্ৰভাৱ দেখা গৈছে?\nAdzenys XR-ODTৰ কলিজা ৰ ওপৰত কোনো পাৰ্শ্ব-প্ৰতিক্ৰিয়া নাই।\nহৃদযন্ত্ৰৰ ক্ষেত্ৰত Adzenys XR-ODT ৰ কি প্ৰভাৱ দেখা গৈছে?\nAdzenys XR-ODTৰ হৃদয় ৰ ওপৰত মৃদু পাৰ্শ্ব-প্ৰতিক্ৰিয়া আছে।\nঅইন দৰৱৰ সৈতে Adzenys XR-ODTৰ গুৰুতৰ ক্ৰিয়া-প্ৰতিক্ৰিয়া - Severe Interaction of Adzenys XR-ODT with Other Drugs in Assamese - Oinor xoite Adzenys XR-ODT ar gurutor kriya-pratikriya\nAdzenys XR-ODT তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nAdzenys XR-ODT মতভেদসমূহ - Adzenys XR-ODT Contraindications in Assamese - Adzenys XR-ODT nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Adzenys XR-ODT লোৱা অনুচিত যাতে -\nAdzenys XR-ODT ৰ বিষয়ে সততে সোধা প্ৰশ্নসমূহ - Frequently asked Questions about Adzenys XR-ODT in Assamese - Adzenys XR-ODT ar bikhoye satate xodha prashnasamuh\nএই Adzenys XR-ODT-এ অভ্য়াস বা নিচাৰ সৃষ্টি কৰে নেকি?\nহয়, Adzenys XR-ODTসেৱন কৰাটো অভ্যাসত পৰিণত হ'ব পাৰে। আপুনি ডাক্তৰৰ নিৰ্দেশনামতেহে Adzenys XR-ODT লোৱাটো আৱশ্যকীয়।\nনহয়, Adzenys XR-ODT লোৱাৰ পিছত, আপুনি গাড়ী চলাব নালাগে বা গধুৰ মেচিনপাতি চলাব নালাগে, কিয়নো আপোনাৰ টোপনি ভাৱ আহিব পাৰে।\nহয়, চিকিত্সা পৰামৰ্শ অনুসাৰেহে Adzenys XR-ODT লওক।\nAdzenys XR-ODT য়ে মানসিক বিসংগতিৰ চিকিত্সা কৰাত বা নিৰাময় কৰাত অক্ষম।\nখাদ্য আৰু মদৰ সৈতে Adzenys XR-ODT ক্ৰিয়া-প্ৰতিক্ৰিয়া - Adzenys XR-ODT Interactions with Food and Alcohol in Assamese - khadya aaru modor xoite Adzenys XR-ODT kriya-pratikriya\nখাদ্য আৰু Adzenys XR-ODTৰ ক্ৰিয়া-প্ৰতিক্ৰিয়া\nখাদ্যৰ সৈতে Adzenys XR-ODT লোৱাটো স্বাভাৱিক।\nমদ আৰু Adzenys XR-ODTৰ মাজৰ প্ৰতিক্ৰিয়া\nAdzenys XR-ODT আৰু মদ একেলগে পান কৰাৰ ফলত আপোনাৰ দেহত গুৰুতৰ প্ৰভাৱ পেলাব পাৰে।


মেক‌আপ আৰু ম‌ই-জিমী শ‌ইকীয়া – ফটাঢোল\nম‌ই সৰুৰেপৰাই মেক‌আপৰ প্ৰতি সচেতন। লিপষ্টিকক লিবিইচটিক বুলি কোৱা বয়সৰে কথা। লিপষ্টিক চিপষ্টিক ঘঁহি ওঁঠে ওঁঠে নলগাকৈ আঁ কৰি ঘূৰি ফুৰোঁ। আনকি লিপষ্টিক ঘঁহাৰ পিছত যিমান লোভনীয় মিঠাই থাকিলেও নাখাইছিলোঁ। আলহীৰ ঘৰলৈ গৈ তেতিয়াহে থাকিছিলোঁ যদি লিপষ্টিক কিনি দিম বুলি কয়।\nযদিও ম‌ই সৰুতে কাজলটোৰ ৰঙৰে আছিলোঁ, তথাপি চকুত কাজল এলেপা ঘঁহিহে সুখ পাইছিলোঁ।\nইমানেই মেক‌আপ কৰাত ম‌ই সিদ্ধহস্ত হৈ পৰিছিলোঁ যে আইনা নহ’লেও আণ্ডাজতে চকু আৰু ওঁঠৰ ৰং সলাই পেলাব জানিছিলোঁ।\nপিচে এবাৰ ঘটিল নহয় অঘটন।\nএফালে যাবলৈ উথপথপকৈ ওলাইছিলোঁ। ওচৰতে জন্মদিন এটা আছিল। হুৰমূৰতে মেক‌আপটো কৰি বাহিৰ হ’বলৈহে পালোঁ। সৱেই মোক যেনেকৈহে চালে মোৰ জীৱটো কোনোমতেহে বাহিৰ নোহোৱাকৈ ৰ’ল। মনে মনে ভাবিলোঁ মেক‌আপত অলপ বেছিয়েই ধুনীয়া হৈ গ’লোঁ নেকি !\nপিচে নহয় বুজিছে। মায়ে এক্কে গতাই আইনাখনৰ ওচৰত হাজিৰ কৰোৱাতহে মোৰ ভুল ভাঙিল। কৃষ্ণ কৃষ্ণ মৰিশালিৰ বুঢ়ী ভূতুনীয়েও মোৰ লগত ফেৰ মাৰিব নোৱাৰিলেহেঁতেন। উথপথপতে আণ্ডাজতে মেক‌আপ কৰোঁতে লিপষ্টিকডালৰে চেলাউৰি আৰু কাজলেৰে ওঁঠ দুখন কোন টলকত ৰং কৰি পেলালোঁ নিজেই পাত্তা নাপালোঁ। সত্য কৈছোঁ টেৰটেৰকৈ ৰঙা চেলাউৰি আৰু কেটকেটকৈ কলা ওঁঠৰে কি ভয়ংকৰ হৈছিলোঁ, পোৱালি ভূতবোৰে চু চু কৰি দিলেহেঁতেন ভয়তে আৰু বৰলা ভূতবোৰে লাইন মাৰিলেহেঁতেন মডাৰ্ণ ভূতুনী বুলি।\nসেইদিন ধৰি যথেষ্ট সাৱধান হ’লোঁ। মানুহেতো অভিজ্ঞতাৰ পৰাই শিকে ন!\nখোপা বন্ধাত মোৰ এনেকুৱা নাম এটা আছে যে চকুৰ পলক জপালেও খোপা খোল খাই খহি পৰে। মোৰ খোপাটোৰ স্পেচিয়েল নাম হৈছে জেং খোপা ওৰফে কেলেংকাৰী খোপা।\nআনৰ হাতত দেখোন বেয়াও ভাল হয়, মোৰ হাততহে ভালো ভয়ংকৰ হৈ পৰে। সৰস্বতী মায়ে সঁচাকৈ মোক এফালেও নিদিলে। মেক‌আপ বিদ্যাটোকে যদি ভালকৈ দিলেহেঁতেন ঔ!\nযিহেতু ম‌ই মেক‌আপ কৰিব‌ই নাজানো ভালকৈ সেয়ে ম‌ই লাহে লাহে এইবোৰৰ প্ৰতি অনাসক্ত হৈ পৰিলোঁ। মানে কথাতে কয় নহয় “সজালে পৰালে বান্দৰীও সুন্দৰী হয়”। কিন্তু মোৰ হাতত পৰিলে “সজালে পৰালে সুন্দৰীও বান্দৰী হয়”হে হ’বগৈ আৰু।\nসেয়ে সময়ৰ লগে লগে মেক‌আপ ম‌ই নকৰাই হ’লোঁ। একদম মানে চিম্পলকৈ থাকোঁ। মাত্ৰ কাজল অকণ, লিপষ্টিক অকণ, মুখত ক্ৰিম অকণ, আঙুলিত নেইলপলিচ অকণ হ’লেই হয়। নেইলপলিচৰ কথানো কি ক’ম আৰু! নেইলপলিচ ৰিম’ভাৰ ঘঁহি এৰুৱাই আকৌ ধুনীয়াকৈ নেইলপলিচ নখত ঘঁহাৰ সৌভাগ্য মোৰ কোনোদিনেই নহ’ল। ক’ৰবালৈ ওলাই খৰধৰকৈ সেই আধা যোৱা আধা থকা নখকেইটাৰ ওপৰতে ডেডেৰিয়াই মেডেৰিয়াই মন্ত্ৰী বিধায়ক অহাৰ আগত বেয়া ৰাস্তাবোৰ ৰিপিয়াৰিং কৰাৰ দৰেই ৰিপিয়াৰিং কৰি ওলাই যাওঁ।\nএনেহেন মেক‌আপ অভিজ্ঞতা থকা মোৰ বিয়াৰ মেক‌আপৰ কথা কি ক’ম! এনেকুৱা হেভী মেক‌আপ আগতে কৰা নাছিলো যে, মেক‌আপ আৰ্টিষ্ট আহি পাওঁতে দুখৰ মাজতে বিজুলী এচমকা পাৰ হৈ গ’ল। আজিকালি ক‌ইনাৰ মেক‌আপেই মূল। আগতে দৰা ঘৰৰপৰা জোৰোণত লৈ অনা মেক‌আপৰ বস্তুৰেই বংশ পৰিয়ালৰ অথবা গাঁৱৰ কোনোবা এগৰাকীয়ে ক‌ইনাক সজাই পৰাই দিছিল। তেতিয়াও ক‌ইনাজনী চালে চকু ৰোৱা হৈ পৰিছিল। পিচে আজিকালি চালে চকু ৰোৱা ক‌ইনা নহয়, চালে চকু কপালত উঠা ক‌ইনা হ’লেহে ক‌ইনা ক‌ইনা লাগে দেখোন। দুঘণ্টাৰ মেক‌আপে এজনী ছোৱালীৰ মুখৰ চুলিৰ আকাৰ আকৃতি ৰং এনেকৈ সলাই পেলাই যে, ছোৱালীৰ ৰং ক’লা বুলি ৰিজেক্ট কৰা ল’ৰায়ো অনুশোচনাত ভুগিবলৈ বাধ্য হয়।\nএতিয়া আহোঁ আচল কথালৈ। আজিকালি বিয়া ঠিক হ‌ওঁতেই প্ৰথমে মেক‌আপ আৰ্টিষ্ট আৰু ডিয়েচেলাৰহে ঠিক কৰা হয়। মোৰ ক্ষেত্ৰতো প্ৰায় একেই। তিনিদিনীয়া কাৰ্যসূচীত তিনিদিন হেভী মেক‌আপ। ইচ্ছা অনিচ্ছা পিছৰ কথা যুগৰ লগত খাপ খুৱাই খোজ দিব লাগিব। নহ’লে আনৰ কথা বাদেই দিলোঁ মোৰ কণমানি ভতিজী,ভাগিনী হঁতেই কৈ দিব,”ক‌ইনা হ’বলা এনেকৈ মেক‌আপ নকৰাকৈ ওলাই, মেক‌আপ কৰিহে ওলায়।” আজিকালি ব্ৰাইডেল মেক‌আপ সিহঁতে মোতকৈ ভালকৈ বুজি পায়। তাতে চিৰিয়েল চাই চাই আমাৰ মানুহৰ চকুতো মেক‌আপ নকৰিলে মানুহ চকুতে নপৰা হ’ল।চিৰিয়েলত ঘৰত থাকোঁতেই যিমানখিনি মেক‌আপ কৰে!\nনিৰ্দিষ্ট দিনকেইটাত মোক মেক‌আপ কৰা হ’ল। এটা এটাকৈ কেইবাটাও প্ৰলেপ পৰিল মোৰ মুখত। মাজে মাজে মেক‌আপৰ ওপৰত পানীও স্প্ৰে কৰি দিয়ে। মোৰ এনেহেন লাগিল যেন পকাঘৰ বনাইছে,ফাউণ্ডেছন দিছে,গাঁথনি ভাল হ’বলৈ পকা ৱালত পানী মাৰিছে। এতিয়া পাইমাৰ ঘঁহিব,পুটিন কাটিব,ৰং কৰিব। ৰং কৰা ৱালৰ ওপৰত আকৌ বিশেষ বিশেষ ঠাইত পেইণ্টিং কৰিব। যেনেকৈ আমি ড্ৰয়িং ৰুম, বেডৰুমবোৰ বেছি ভালকৈ ডিজাইন কৰি দেখনীয়াৰ কৰোঁ, তেনেকৈ মোৰো মুখৰ নাক, গাল আদিত হাইলাইট কৰি দেখনীয়াৰ কৰা হ’ল। আতৌ-পুতৌকৈ ড্ৰয়িংৰুম সজোৱাৰ দৰে মোৰ চকু দুটি, চেলাউৰিযোৰ সজাই তোলা হ’ল। ৰূমৰ খীৰিকিত নেটৰ হাফ পৰ্দাৰ ওপৰত একেবাৰে ভেণ্টিলেটৰৰপৰা খিৰিকীৰ চৌকাঠ পাৰহৈ যোৱাকৈ লগোৱা ডাঠ পৰ্দাৰ দৰেই মোৰ চকুৰ পাতল নেট সদৃশ কুৰ ভ্ৰু কেইডালৰ ওপৰত ডাঠ আইলেছ লগোৱা হ’ল। ঘৰৰ মুধচৰ ডিজাইন দিয়াৰ দৰেই মোৰ মূৰটোত ডিজাইন দিয়া হ’ল। পাফ কৰি চুলিবোৰ ওখ কৰি, কাৰ্লি কৰি, ষ্ট্ৰেইট কৰি খোপা বান্ধি দিলে। এতিয়া ঘৰ এখনত যেনেকৈ ফুলনি এখন হ’লেহে শোভা পায়, তেনেকৈ মোৰ খোপাতো ধুনীয়া ধুনীয়া গোলাপ আৰু ধনীয়া ফুলৰ নিচিনা অকণি অকণি ফুলেৰে ফুলনি এখন সজাই তোলা হ’ল।\nচকু মেলি আইনাত নিজকে অচিনাকী যেন লাগিল। চিনাকি ম‌ইজনী যেন সঁচাকৈ অচিনাকী ক‌ইনা হৈ গ’লোঁ। আইলেছ লগোৱাৰ অভ্যাস নথকাৰ বাবেই চকু ভালকৈ মেলিব নোৱাৰা হ’লোঁ। কিবা এটা ভৰ পাই চকু দুটি হাফকৈ মেলি আছিলোঁ, কিজানি বেছিকৈ মেলিলে আইলেছ এৰাই যায়। তেনেতে কেমেৰা লৈ থকা ভাইটিয়ে ফটো দুখন তুলিলে সকলো অ’কে আছেনে চাবলৈ। পিচে আধা মেলা চকুৰে বৃহৎ খোপাটোৰে ডিঙিটো ফিট কৰি জঠৰ হৈ থকা ম‌ইজনীক কিবা থিয় হৈ তপস্যা কৰি থকা যেনহে পালোঁ। তেহে মেক‌আপ আৰ্টিষ্টে মোক নৰ্মেলকৈ থাকিবলৈ ক’লে। চকু আগৰ দৰেই মেলি আগৰদৰেই হাঁহি মাতি খোজ কাঢ়িবলৈ ক’লে। তেতিয়া গম পাইছে ম‌ই যে মেক‌আপ কৰি, হাঁহিবলৈ ভয়ে কৰিছোঁ, কিজানিবা পকাৰ ৱালত ফাঁট মেলাদি মোৰ মেকআপে ফাঁট মেলে।\nপিচে ধন্যবাদ সেই মেক‌আপ আৰ্টিষ্টসকলৰ কলাত্মক হাত দুখনৰ, য’ত একো একোখন মুখক ন-ৰূপ দিয়ে। মোৰ ভয়ে লাগি আছিল কিজানি সৰুতে আধুনিক নৃত্যৰ প্ৰতিযোগিতাত এবাৰ নাচোঁতে মোৰ নকল খোপাটো তুলুপকৈ খহি পৰাদি অতিথিৰ মাজতে খোপা, ফুল খহি পৰিব নেকি বুলি। পিচে তেনে একো নহ’ল। তেওঁলোকৰ অভিজ্ঞ হাতে ৰক্ষা কৰিলে।\nপিচে মেক‌আপটো ৰাতি এৰুৱাবৰ সময়তহে দুখ লাগিছিল। কেইটামান ঘণ্টাৰ কাৰণে কিমানযে খৰছ ঔ! দুবছৰৰ মুখত ঘঁহা কিনিও কেইটামান হাতত জমাহে থাকিলহেঁতেন। ল্যেমিলেশ্বন কৰি এনেকৈ দুদিনমান থাকিব পৰাহেঁতেন!\nসি যি কি নহ‌ওক, এটা কথা উপলব্ধি কৰোঁ যে মানুহ সুন্দৰহৈ থাকিলে মনো সুন্দৰহৈ থাকে। বাৰ্হ্যিক ৰূপ সৌন্দৰ্য মাথোন চকুৰ সন্তুষ্টিৰ বাবেহে। মানুহ সুন্দৰ হয় আত্মবিশ্বাস,আত্মসন্মানবোধ তথা আভ্যন্তৰীণ গুণেৰেহে। বাইদেউ এগৰাকীয়ে কোৱা কথা এষাৰ প্ৰায়ে মনলৈ আহে,”বিয়াৰ দিনা মানুহে ক’বলৈহে ক‌ইনাজনী ধুনীয়া হ’ব লাগে, ঘৰখন ঘৰ কৰি ৰাখিবলৈ বোৱাৰীজনী ধুনীয়া নহ’লেও চলে।”\nবিৰাট ভাল লাগিল জিমি। নিয়মীয়াকৈ লিখিবা হা\nধুনীয়া। শেষৰ শাৰীটো ভাল লাগিল\nবৰ ধুনীয়াকৈ লিখিলা, সময় উলিয়াই লিখি থাকিবাচোন।


এনআৰচিৰ চূড়ান্ত খচৰাত বাদ পৰিব ৫.৫১ লাখ লোকৰ নাম! - NORTHEAST NOW (Assamese)\nএনআৰচিৰ চূড়ান্ত খচৰাত বাদ পৰিব ৫.৫১ লাখ লোকৰ নাম!\nঅহা ৩০ জুলাইত প্ৰকাশ পাবলগীয়া ৰাষ্ট্ৰীয় নাগৰিকপঞ্জী চমুকৈ এনআৰচিৰ চূড়ান্ত খচৰাক লৈ ৰাজ্যত এক বিভ্ৰান্তিকৰ পৰিস্থিতি অব্যাহত থকাৰ মাজতে চূড়ান্ত খচৰাত প্ৰায় ৫.৫১ লাখ লোকৰ নাম বাদ পৰিব বুলি ভিন্ন মাধ্যমত প্ৰকাশ পোৱা বাতৰিয়ে তীব্ৰ প্ৰতিক্ৰিয়াৰ সৃষ্টি কৰা পৰিলক্ষিত হৈছে।\nউল্লেখযোগ্য যে এনআৰচিৰ চূড়ান্ত খচৰাত যে লাখ লাখ বাংলাদেশীৰ নাম বাদ পৰিব সেই কথা এনআৰচি কর্তৃপক্ষই গ্রহণ কৰা কঠোৰ ব্যৱস্থাৰ পৰা স্পষ্ট হৈছে৷ অৱশ্যে মুঠ ৩.২৯ কোটি আবেদনকাৰীৰ ভিতৰত কিমানৰ নাম বাদ পৰিব সেই কথা অহা ৩০ জুলাইতহে স্পষ্ট হ’ব৷\nবিভিন্ন সূত্ৰই প্ৰকাশ কৰা অনুসৰি এনআৰচি কর্তৃপক্ষই কঠোৰ নীতিৰে প্রস্তুত কৰি থকা চূড়ান্ত খচৰা প্রকাশৰ পূর্বে প্রায় ৫.৫১ লাখ লোকৰ নাম বাদ পৰাটো প্ৰায় নিশ্চিত হৈছে৷ চূড়ান্ত খচৰা প্রকাশৰ পাছত প্রদর্শন কৰা ওজৰ আপত্তি, বিদেশী ন্যায়াধীকৰণৰ ৰায়ৰ পাছত হয়তো বর্তমানে বাদ পৰাসকলৰ ভিতৰৰে কাৰোবাৰ নাম অন্তর্ভুক্ত হ’ব পাৰে৷ কিন্তু চূড়ান্ত খচৰাত ৫.৫১ লাখ লোকৰ নাম যে বাদ পৰিব সেই কথা নিশ্চিত ৷\nআনহাতে আংশিক খচৰাত নাম সোমোৱা ১.৫০ লাখ লোকৰ নাম কর্তন কৰিবলৈ উচচতম ন্যায়ালয়ে এনআৰচি কর্তৃপক্ষক নির্দেশ দিছে৷ যাৰ ফলত আংশিক খচৰাত নাম সোমাইছিল যদিও উক্ত ১.৫০ লাখ লোকৰ নাম চূড়ান্ত খচৰাত নাথাকিব৷\nআনহাতে এনআৰচিত অন্তর্ভুক্তিৰ বাবে আবেদন জনালেও ডি ভোটাৰ, বিদেশী ন্যায়াধীকৰণে ঘোষণা কৰা বাংলাদেশী, বিদেশী ন্যায়াধীকৰণত যাৰ বিৰুদ্ধে গোচৰ চলি আছে আৰু অসম চুক্তিৰ দফা অনুসৰি ১০ বছৰৰ ভোটাধিকাৰৰ পৰা বঞ্চিত হোৱা যিসকলে ফৰেইনাৰছ ৰিজিঅ’নেল ৰেজিষ্ট্রেশ্যন অফিচত নাম পঞ্জীয়ন নকৰিলে তেওঁলোকৰ নাম এনআৰচিত নাথাকিব৷\nএনআৰচি কর্তৃপক্ষই উল্লিখিত নিয়মৰ আওতাত এনআৰচি প্রস্তুত কৰাত চূড়ান্ত খচৰাত প্ৰায় ৫.৫১ লাখ লোকৰ নাম বাদ পৰাটো নিশ্চিত ৷\nপ্ৰসংগক্ৰমে উল্লেখযোগ্য যে অসমত থকা ‘ডি’ ভোটাৰৰ সংখ্যা হ’ল ১.২৫ লাখ, বিদেশী ঘোষিত ৯০ হাজাৰ, বিদেশী ন্যায়াধিকৰণত নিষ্পত্তি নোহোৱাকৈ ১.৭২ লাখ লোকৰ বিৰুদ্ধে গোচৰ আছে৷ তদুপৰি ১৯৬৬-৭১ চনৰ ভিতৰত অসমত প্রৱেশ কৰাসকলে ১০ বছৰ ভোটাধিকাৰৰ পৰা বঞ্চিত হোৱাৰ পাছত তেওঁলোকে এফআৰআৰঅ’ত নাম পঞ্জীয়ন কৰিলে নাগৰিকত্ব লাভ কৰে৷ উক্ত সময়ছোৱাত অসমত প্রৱেশ কৰা ২৯ হাজাৰ লোক চিনাক্ত হোৱাত তেওঁলোক ১০ বছৰৰ বাবে ভোটাধিকাৰৰ পৰা বঞ্চিত হৈছিল৷ কিন্তু তেওঁলোকৰ ভিতৰৰে ১৫ হাজাৰে এফআৰআৰঅ’ত নাম পঞ্জীয়ন কৰে৷ যাৰ ফলত ১৫ হাজাৰৰ নাম এনআ চিত থাকিব৷\nএকেদৰে এনআৰচিৰ ৰাজ্যিক সমন্বয়ক প্ৰতীক হাজেলাই শেহতীয়াকৈ দিয়া নির্দেশক গুৱাহাটী উচচ ন্যায়ালয়ে বাহাল ৰখাত বিদেশী বুলি যিজন ব্যক্তিক ঘোষণা কৰা হৈছে কেৱল তেওঁৰে নহয়, তেওঁৰ পৰিয়ালৰ সকলো সদস্যৰ নামো এনআৰচিত নাথাকিব৷ ফলত সঠিক পৰিসংখ্যা নোলালেও লাখ লাখ লোকৰ নাম যে চূড়ান্ত খচৰাত বাদ পৰিব সেই কথাৰ পূর্বাভাস স্পষ্ট হৈছে৷


মৃত্যুৰ পিছতো আন এক ঢুকা দুলাল পালক; মৃতদেহত “ভাৰতীয়” ঠিকনা লিখি পৰিয়ালক ভুৱা সান্ত্বনা\nপৰিয়ালক দুলাল পালৰ মৃতদেহ চমজাই চৰকাৰৰ নাক বচোৱাৰ ভূমিকাত শিলাদিত্য আৰু বাঙালী সংগঠন\nঅন্য এক প্ৰতাৰণা : বাংলাদেশী হৈ মৃত্যু; মৃতদেহত “ভাৰতীয়” ঠিকনা লিখি পৰিয়ালক ভুৱা সান্ত্বনা\nদুলাল পালৰ মৃতদেহ।\nডিটেনশ্যন কেম্পৰ বন্দী “বিদেশী” দুলাল পালৰ মৃতদেহ জি এম চি এইচ্ছৰ মৰ্গত ৯ দিন পৰি থকাৰ পিছত আজি বিধায়ক শিলাদিত্য দেব আৰু বাঙালী যুৱ ছাত্ৰ ফেডাৰেইশ্যনে পৰিয়ালক মৃতদেহটো চমজাই দিয়ে।\nকাৰ্য্যতঃ পৰিয়ালৰ কোনো লোক নহাকৈয়ে চৰকাৰৰ নাক বচাবলৈকে বিধায়কজন আৰু বাঙালী সংগঠনটোৱে এই ভূমিকাত অৱতীৰ্ণ হয়।\nমৰ্গৰ পৰা মৃতদেহ চমজি লোৱাৰ সময়ত উপস্থিত আছিল সদৌ বেংগলী যুৱ ছাত্ৰ ফেডাৰেইশ্যনৰ সভাপতি দীপক দেই।\n“পৰিয়ালৰ লোক অহা নাছিল। সদৌ বেংগলী যুৱ ছাত্ৰ ফেডাৰেইশ্যন, বিধায়ক শিলাদিত্য দেব আৰু আলিছিঙা গাৱঁৰ স্থানীয় ৰাইজে মৃতদেহটো জি এম চি এইচ্ছৰ পৰা লৈ গৈছে”, নৰ্থ-ইষ্ট নাওৰ সাংবাদিকৰ সৈতে হোৱা টেলিফোনিক বাৰ্তালাপত দীপক দেই কয়।\nপৰিয়ালৰ লোকক মৃতদেহটো চমজি ল’বলৈ ইতিপূৰ্বে বাঙালী সংগঠনটোৱে হেঁচা প্ৰয়োগ কৰি অহাৰ কথা সংবাদ মাধ্যমত প্ৰকাশ হৈছে। বাতৰিত প্ৰকাশ পোৱা মতে, বেংগলী যুৱ ছাত্ৰ ফেডাৰেইশ্যনে মৃতদেহ চমজি নল’লে পৰিয়ালটোৰ আন সদস্যসকলৰ নাম ভোটাৰ তালিকাৰ পৰা কাটি দিয়া হ’ব বুলি গুৰুতৰ ভাবুকি দিছিল।\nতেজপুৰ কাৰাগাৰৰ ডিটেনশ্যন কেম্পত প্রায় দুবছৰ বন্দী জীৱন কটোৱা পালৰ স্বাস্থ্যৰ অৱনতি ঘটাত ২৮ ছেপ্টেম্বৰত গুৱাহাটী চিকিৎসা মহাবিদ্যালয় আৰু চিকিৎসালয়ত ভৰ্তি কৰোৱা হৈছিল আৰু যোৱা ১৩ অক্টোবৰৰ ৰাতি তেওঁৰ মৃত্যু হৈছিল।\nপালৰ চিকিৎসা অৱহেলাত মৃত্যুৰ পিছতে ক্ষুভিত হৈ পৰা পালৰ পৰিয়ালটোৱে তেওঁক স্বদেশী ঘোষণা নকৰিলে মৃতদেহ গ্ৰহণ নকৰে বুলি ঘোষণা কৰে। পৰিয়ালটো ৮-৯ দিন ধৰি আঁকোৰগোজ হৈ থকাত চৰকাৰ চৰম অস্বস্তিত পৰিছিল আৰু বাঙালী যুৱ ছাত্ৰ ফেডাৰেইশ্যনৰ জৰিয়তে পৰিয়ালক সন্মত কৰাবলৈ চেষ্টা কৰি আহিছিল।\nআজি মৃতদেহটো গুৱাহাটীৰ পৰা শোণিতপুৰ জিলাৰ ঢেঁকীয়াজুলি থানাৰ অন্তৰ্গত আলিচিঙা গাঁৱলৈ নিওঁতে মৃতদেহটোৰ ওপৰত ভাৰতীয় ঠিকনা লিখা হয়।\nমৃতদেহৰ ওপৰত লিখা হৈছিল :\nDF/ Dulal Ch. Paul 64 years (M)\nS/O Rajendra Ch. Paul\nVill Alisinga PS Dhekiajuli\n“মৃতদেহ চমজি লোৱাৰ সময়ত জি এম চি এইচ্ছৰ পৰা দিয়া ৰিচিপ্টত বিদেশী বুলি উল্লেখ নাই। আলিছিঙাৰ স্থানীয় বাসিন্দা বুলি ৰিচিপ্টত দিয়া হৈছে আৰু তেওঁৰ যি ঠিকনা সেইটোটোও উল্লেখ আছে। আগতে বাংলাদেশৰ বুলি লিখা আছিল বাবে আন্দোলন হৈছিল”, দেই টেলিফোনত কয়।\nমন কৰিব লগীয়া যে জি এম চি এইচ্ছত ভৰ্তি কৰাৰ সময়ত পালৰ ঠিকনা বাংলাদেশৰ এখন ঠাইৰ বুলি দিয়া হৈছিল। আনহাতে বিদেশী ন্যায়াধিকৰণতো পালক বিদেশী বুলি ঘোষণা কৰা হৈছিল।\nতেনেস্থলত মৃতদেহটোৰ ওপৰত ভাৰতীয় ঠিকনা লিখি পৰিয়ালটোক আভুৱা ভাঁৰা কাম কৰিলে প্ৰশাসন, বাঙালী সংগঠন আৰু বিধায়ক শিলাদিত্য দেবে।\nআজি মৃতদেহ সৎকাৰস্থলীত হোজাই সমষ্টিৰ বিধায়ক শিলাদিত্য দেব আৰু বৰচলা সমষ্টিৰ বিধায়ক গণেশ লিম্বু উপস্থিত আছে।\nহিন্দু বাংলাদেশীৰ সপক্ষে সততে মাত মাতি অহা বিধায়ক শিলাদিত্য দেবে পালৰ মৃতদেহটো পৰিয়ালক চমজোৱাৰ পিছত পৰিয়ালটো মান্তি হোৱা বাবে ধন্যবাদ জ্ঞাপন কৰে।\n“দুলাল পালৰ পৰিয়ালক মই ধন্যবাদ জনোৱাৰ লগতে ছেল্যুটো কৰিছো”, বিধায়কজনে সংবাদ মাধ্যমৰ আগত কয়।\nএফ টি ( এ ) গোচৰ নং ২২৩/২০১৭-ৰ অধীনত দুলাল চন্দ্ৰ পালক বিদেশী নাগৰিক ঘোষণা কৰি ২০১৭ চনৰ ১১ অক্টোবৰ তাৰিখে বন্দী কৰি তেজপুৰ ডিটেনশ্যন কেম্পলৈ নিয়া হৈছিল।\nপৰিয়ালৰ দাবী তেওঁলোকৰ ১৯৬০ দশকৰে মাটিৰ কাগজ-পত্ৰ আছে আৰু পৰিয়াল আনসকলৰ নাম এন আৰ চিতো অন্তৰ্ভুক্ত হৈছে। তাৰোপৰি পাল মানসিকভাৱে সম্পূৰ্ণ সুস্থ নাছিল বুলিও পৰিয়ালটোৰ দাবী।\nজীৱিত অৱস্থাত এনেকুৱা দুৰ্ভাগ্য আৰু অন্যায়ৰ বলি হোৱা দুলাল পাল মৃত্যুৰ পিছতো অন্য এটা প্ৰতাৰণাৰ বলি হ’ল বাঙালী সংগঠন আৰু খোদ স্বগোষ্ঠীয় বিধায়কৰ।


দ্বিতীয় মহাসমৰৰ দপদপনিৰ মাজতে ৰূপহী নিৰ্মাণৰ কাম আৰম্ভ কৰা হয়। পাৰ্বতি প্ৰসাদ বৰুৱাই 'বৰুৱা বোলছবি, ৰূপালী পাম' নাম দি এটা চলচ্চিত্ৰ নিৰ্মাণ প্ৰতিষ্ঠানৰ জন্ম দিয়ে। এই প্ৰতিষ্ঠানৰ বেনাৰতে ৰূপহী নিৰ্মান কৰা হয়। ছবিখন প্ৰযোজনা আৰু পৰিচালনা কৰাৰ উপৰিও পাৰ্বতি প্ৰসাদে ছবিখনৰ চিত্ৰনাট্য, সংলাপ আৰু গীতি-সাহিত্য ৰচনা কৰে আৰু সংগীত পৰিচালনাৰো দায়িত্ব লয়। কমলেশ্বৰ চলিহাৰ এটা চুটি গল্পৰ আধাৰত ৰূপহীৰ কাহিনী গঢ় লৈ উঠে। অৱশ্যে পাছলৈ মূল গল্পৰ লগত ছবিখনৰ কাহিনীৰ অমিল দেখা যায়। তাৰ কাৰণ তলত উল্লেখ আছে।প্ৰথম অংশৰ দৃশ্য গ্ৰহণ মাজুলীত কৰা হৈছিল। দক্ষিণপাট সত্ৰৰ ৰাস-নৃত্য আৰু ব্ৰহ্মপুত্ৰৰ গৰা খহনীয়াৰ দৃশ্য তুলি কলিকতালৈ অন্তৰ্দৃশ্যৰ চিত্ৰগ্ৰহণৰ বাবে যোৱা হয়। কলিকতাত গম পোৱা যায় যে অসমত কৰা দৃশ্যগ্ৰহণৰ এখনো ছবি নুঠিল। সেয়ে পাৰ্বতি প্ৰসাদে সেই অংশ বাদ দি গোটেই গল্পটোকে নকৈ সজাই লবলগীয়া হয়। তাৰ ফলতে বিয়োগান্ত গল্পটো মিলানান্ত গল্পলৈ পৰিবৰ্তন কৰা হয়। কলিকতাৰ 'শ্ৰী ভাৰত লক্ষ্মী ষ্টুডিঅ'ত' ছেট সাজি ছবিখনৰ দৃশ্য গ্ৰহণ কৰা হয়। ১৯৪১ চনৰ ৩০ আগষ্ট তাৰিখে কলিকতাৰ 'পূৰবী থিয়েটাৰ'ত ছবিখনৰ প্ৰিমিয়াৰ কৰা হৈছিল। ১৯৪১ চনৰ ৬ ছেপ্টেম্বৰ তাৰিখে গুৱাহাটীৰ 'সতী টকী হাউছ'ত (পিছলৈ বিজুলী চিনেমা ঘৰ) ছবিখন মুক্তি দিয়া হয়।\n1. "নোবোলো তোক সোণৰ অসম" পাৰ্বতি প্ৰসাদ বৰুৱা তৰুণ হাজৰিকা আৰু চাৰু বৰদলৈ\n2. "জোনাক জোনাক শীতল জোনাক" পাৰ্বতি প্ৰসাদ বৰুৱা পূণ্য কোঁৱৰ\n3. "বজালে আহিনে বাঁহী নে বীণ" পাৰ্বতি প্ৰসাদ বৰুৱা দুৰ্গা ফুকন\n4. "অকলশৰীয়া বাটৰুৱা" পাৰ্বতি প্ৰসাদ বৰুৱা তৰুণ হাজৰিকা\n5. "প্ৰিয়তম তুমি আহিবা বুলি" পাৰ্বতি প্ৰসাদ বৰুৱা দুৰ্গা ফুকন\n6. "হাতৰ হেৰোৱা ধন বাটত হেৰা পায়" পাৰ্বতি প্ৰসাদ বৰুৱা পাৰ্বতি প্ৰসাদ বৰুৱা\n7. "তোৰ নাই যে বন্ধোৱা বাট" পাৰ্বতি প্ৰসাদ বৰুৱা চাৰু বৰদলৈ\n"https://as.wikipedia.org/w/index.php?title=ৰূপহী_(চলচ্চিত্ৰ)&oldid=320393"ৰ পৰা অনা হৈছে\nএই পৃষ্ঠাখন ১০ মে’, ২০২২ তাৰিখে ০৯:০০ বজাত অন্তিম সংশোধন কৰা হৈছিল।


সুখ-দুখৰ বতৰাঃ ১৪নৱেম্বৰ - অসমীয়াৰ সুখ-দুখ\nHome goodnews ভাল খবৰ সুখ-দুখৰ বতৰাঃ ১৪নৱেম্বৰ\nxukhdukh.com November 14, 2015 goodnews, ভাল খবৰ,\n১. দেশৰ প্ৰখ্যাত আলোচনী ‘ইণ্ডিয়া টুডে’ৰ সমীক্ষাত অসম আন্তঃগাঁথনি উন্নয়নত প্ৰথম স্থানত থকাৰ পাছত কালি গড়কাপ্তানী মন্ত্ৰী অজন্তা নেওগে পুনৰ দুখনকৈ নতুন আঁচনিক কথা ঘোষণা কৰিছে। ৪৩১.৯৬কোটি টকাৰে শ্বহীদ কুশল কোঁৱৰ পকী পথ আৰু ফখৰুদ্দিন আলী আহমেদ পকী পথ নিৰ্মাণৰ আঁচনি অহা ডিচেম্বৰৰ প্ৰথম সপ্তাহত মুখ্যমন্ত্ৰীয়ে উদ্বোধন কৰিব।\n২. আজি দেশজুৰি পালন কৰা হৈছে শিশু দিৱস। গুগোলেও এই উপলক্ষত ‘দুদোল ফৰ দুগোল’ প্ৰতিযোগিতাত এই বৰ্ষ শ্ৰেষ্ঠ বিবেচিত দুদোল ব্যৱহাৰ কৰি শুভেচ্ছা জনাইছে। ‘Make Something for India’ মূল বিষয় হিচাবে লৈ আয়োজিত এই দুদোলৰ আৰ্হি নিৰ্মাণত অন্ধ্ৰ প্ৰদেশৰ ছাত্ৰ পি কাৰ্তিকে শ্ৰেষ্ঠতা অৰ্জন কৰিছে।\n৩. আহমেদাবাদৰ ৰামা মুন্দ্ৰাই অনলাইনত মেৰু কেৱ বুক কৰাৰ পাছত সঠিক সময়ত টেক্সি আহি উপস্থিত নোহোৱাৰ ফলত বিমান ধৰিব নোৱাৰাৰ বাবে ক্ষতিপূৰণ হিচাবে ২০হাজাৰ টকা লাভ কৰিছে। গ্ৰাহক আদালতত অভিযোগ কৰাৰ ফলতে তেখেতে এই ন্যায় পাবলৈ সক্ষম হোৱা বুলিও মিড-ডে কাকতে প্ৰকাশ কৰিছে।\n৪. আজি শিশু দিৱসৰ সৈতে সংগতি ৰাখি অসমৰ প্ৰতিটো খণ্ড উন্নয়ন এলেকাতে একোটাকৈ বহুমুখী ক্ৰীড়া প্ৰকল্প নিৰ্মাণৰ বাবে ‘পণ্ডিত জৱাহৰলাল নেহৰু গ্ৰামীণ ক্ৰীড়া প্ৰকল্প’ৰ আঁচনিৰ উন্মোচন কৰা হৈছে। গ্ৰাম্য নিশ্চিত নিয়োগ আঁচনিৰে ১৮৮টা উন্নয়ন খণ্ডত এই প্ৰকল্প ৰূপায়ণ কৰা হব।\n৫. অসমত বাণিজ্য শিক্ষাৰ প্ৰসাৰৰ বাটকটীয়া লখিমপুৰ বাণিজ্য মহাবিদ্যালয়ৰ প্ৰতিষ্ঠাপক অধ্যক্ষ ব্ৰজেন শৰ্মা বৰুৱাক গুৱাহাটীস্থ কে চি দাস কমাৰ্চ কলেজৰ ৩২সংখ্যক প্ৰতিষ্ঠা দিৱসত সম্বৰ্ধনা জনোৱা হয়। যোৱা ৭নৱেম্বৰত আয়োজিত অনুষ্ঠানত নগদ ১০হাজাৰ টকা, চেলেঙ চাদৰ আদিৰে তেখেতেক সম্বৰ্ধনা জনোৱা হয়।\n৬. সাৰদা কেলেংকাৰী বিষয়ত চলিত মাহতে প্ৰথমখন চাৰ্জচিট আইন বলবতকাৰী সঞ্চালকালয়ে দাখিল কৰিব কৰিব। চিবিআয়েই বিষয়টোত তিনিখন চাৰ্জচিট এই মাহৰ শেহৰ ফালে দাখিল কৰিব।\n৭. লখিমপুৰৰ মৈত্ৰী আশ্ৰমত দুদিনীয়া কাৰ্যসূচীৰে অনুষ্ঠিত হয় স্ত্ৰীশক্তি সন্মিলন। এই সন্মিলনে ২০১৫ বৰ্ষৰ অমলপ্ৰভা সৰ্বোদয় বঁটা সমাজকৰ্মী লক্ষী ফুকনক প্ৰদান কৰা হয়।\n৮. অহা ২০১৭ চনত ভাৰত-ব্ৰিটেইন সাংস্কৃতিক বৰ্ষৰ অংশ হিচাবে নতুন দিল্লীত মুকলি কৰা হব বিখ্যাত মেডাম টুছৰ মমৰ সংগ্ৰাহলয়। প্ৰধানমন্ত্ৰীৰ লণ্ডন ভ্ৰমণৰ সৈতে সংগতি ৰাখি এই কথা ঘোষণা কৰা হৈছে।\n৯. ভাৰতত প্ৰথমবাৰৰ বাবে চেন্নাইৰ এপল হস্পিটেলে ভিডিঅ’, ভয়চ কল আৰু ই-মেইল যোগেও ডাক্তৰৰ পৰামৰ্শ লব পৰাৰ ব্যৱস্থাৰ শুভৰাম্ভ কৰিছে। ‘আস্ক এপল’’ নামৰ এই কাৰ্যসূচীৰে কৰ্ণাটকৰ স্বাস্থমন্ত্ৰী টিউটি খাদেৰে উদ্বোধন কৰে। www.askappollo.com যোগে দেশৰ যিকোনো স্থানৰ পৰাই এই স্বাস্থ্য সেৱা লব পাৰিব।\n১০. যোৰহাটৰ ঔংকাৰ চেণ্টাৰ ফৰ ক্ৰিয়েটিভ আৰ্টৰ উদ্যোগত যোৰহাটত পোনপ্ৰথমবাৰৰ বাবে ‘ডিফাৰেণ্ট স্ক্ৰীন’ শীৰ্ষক এখনি আন্তঃৰাষ্ট্ৰীয় শিল্পীৰ চলচ্চিত্ৰ তথা ভিডিঅ’ আৰ্ট প্ৰদৰ্শনৰ আয়োজন কৰা গৈছে। আজি আৰু কাইলৈ যোৰহাট বিজ্ঞান কেন্দ্ৰৰ প্ৰেক্ষাগৃহত আয়োজিত অনুষ্ঠানটো পৰিচালনা কৰিছে দুগৰাকী বৃটিছ শিল্পী ব্ৰুচ এলান আৰু বেন এছটপে। এই ছবিসমূহ বিশ্বৰ মুঠ ২০খন দেশত প্ৰদৰ্শন কৰা হৈছে আৰু এই সমূহক পৰিবৰ্তিত চলচ্চিত্ৰ ৰূপে অভিহিত কৰা হৈছে।\nBy xukhdukh.com on November 14, 2015


কৌতুক – Page 28 – ফটাঢোল\nকৌতুক – সোমকান্ত শইকীয়া\nদুজন বন্ধু এবছৰ মানৰ পিছত হঠাত্ ৰাস্তাত লগা লগি হ’ল। ১ম বন্ধু: : কেনেকুৱা খবৰ? ভালে আছা? ২য় বন্ধু: : ভাল ভাল৷ তুমি ভালে আছা? ১ম বঃ (হঠাৎ কিবা এটা মনত পৰাৰ দৰে): : ৰ’বা চোন, তোমাৰ পৰাই সন্দেহটো মাৰি লওঁ —- যোৱা বছৰ যে ঢুকাইছিল — তুমি নে তোমাৰ ভাইটি আছিল? ২য় বঃ: : মই নহয়, মোৰ ভাইটোহে ঢুকাল৷ ১ম বঃ: : এৰা, মই ঠিকেই ভাবিছিলোঁ৷ পিছে কি হৈ ঢুকাল নো? ২য় বঃ: : সাপে খুটিলে৷ ১ম বঃ: :\nকুইক জুক – উৎপলা কৌৰ\nযোৱাবাৰ এনেকুৱা দিনতে কাকতিদাৰ গাড়ীখন এক্সিডেন্ট হৈ বহুদিন গেৰেজত আছিল। গৰমৰ বন্ধৰ সময়ত বৌৱে ল’ৰাটোক দাদাৰ লগত জাগীৰোডলৈ পঠিয়াই দিয়ে মাজে মাজে লগত থাকিবলৈ ( আচলতে cid কৰিবলৈ)। কাকতিদা কিন্ত একদম চিকটা নহয় দেই, একদম ডিলাক্স বাছত অহা-যোৱা কৰে। এবাৰ বাছত উঠিল ISBT ত, লগত এটা ডাঙৰ কাৰ্টুন, ঢিলাকৈ পেক কৰা। বাছত উঠি চিটত বহিছে। ড্ৰাইভাৰৰ চিটৰ ওচৰত কাৰ্টুনটো থৈ দিয়াত বাকী যাত্ৰীসকলৰ অসুবিধা হোৱাত কণ্ডাক্টৰে ক’লে – দাদা, এইটো ইয়াত ৰাখিব নোৱাৰিব। -কিয় হে? কিয়??মোৰ বৰ ইম্প’ৰটেন্ট বস্তু আছে\nচেনিৰাম ফটাঢুলীয়াৰ আখ্যান -অসমী গগৈ\nকিছুবছৰৰ আগৰ কথা৷ কলেজত নামভৰ্তিৰ সময়ত আমাৰ চেনিৰামৰ পুৱা নবজাৰ পৰা চাৰিবজালৈ কলেজৰ সন্মুখত ডিউটি থাকে সদায়৷ তেনে এটা দিনতে এগৰাকী অতি সুন্দৰী চকুত পৰিল৷ বচ কোনে পায়৷ আঁতিগুৰি উলিওৱাত ওস্তাদ চেনিৰাম লগত এজন লৈ সুন্দৰীৰ ঘৰত হাজিৰ৷ সুন্দৰীয়ে নাম লগোৱা কলেজৰ ছাত্ৰ বুলি পৰিচয় দিয়াত খাতিৰ বাঢ়িল৷ মাক জীয়েকৰ সৈতে কথাৰ পাগ উঠাই থাকোতেই পিতৃৰ প্ৰৱেশ ঘটিল৷ এইবাৰ চেনিৰামে পিতৃৰ তৈলমৰ্দন আৰম্ভ কৰিলে৷ : ছাৰ নমস্কাৰ৷ : নমস্কাৰ তোমালোক? : আমি ……… কলেজৰ ছাত্ৰ৷ : কিবা কামত আহিলা? :\nখঁৰা শিয়ালৰ বিয়া – শংকৰজ্যোতি বৰা\nবালিকা- আপেল দা,আপুনি ইমান বয়সলৈকে বিয়া নাপাতিলে কিয়? আপেল- কি জানা,মই মোৰ কাৰণে সঠিক মানুহ এজনী লগ নেপালো।আই থিংক মই মোৰ কাৰণে পাৰফেক্ট মানুহ এজনীৰ সন্ধানত আছোঁ। বালিকা-হৈছে আৰু।এনেকৈ থাকোতে বিয়াৰ বয়স পাৰেই হ’লহি ।আপুনি ইমান বয়সলৈকে এজনীও ভাল ছোৱালী লগ নেপালেনে? আপেল-পাইছিলোঁ।বৰ ধুনীয়া আছিল।দেখিবলৈ ধুনীয়া,আচাৰ ব্যৱহাৰ সুন্দৰ, ঘৰখনো বৰ ভাল আছিল। বালিকা- তেতিয়া হ’লে বিয়া নাপাতিলে কিয়? আপেল-নহয় অ’।তায়ো মানে এটা পাৰফেক্ট ল’ৰা বিচাৰি আছিল যে। সেইকাৰণেই….. (2) দিগন্ত দা- আইজনী, তুমি ডাঙৰ হৈ কি হ’বা? কস্তুৰী- দিতা, মই\nSeptember 1, 2017 কৌতুক\t3 Comments\nমই প্ৰথম শ্ৰেণীত পঢ়ি থকা সময়ৰ কথা। গাঁৱৰ ৰজহুৱা নামঘৰত ভাওনাৰ আখৰা চলিছে। আমিবোৰে আখৰা চাবলৈ নামঘৰত ভিৰ কৰিছোগৈহক। লগতে আমাকো কিবা কিবি এটা ভাও দিবলৈ কণ ককাইদেউক খাতিৰ কৰিছো। উপায় নাপাই কণ ককাইদেৱে আমাক ক’লে, – “ভাও দিবলৈ নাপালেও তহঁতক ভাওনাত ভাল কাম এটা দিম, আৰু ভালকৈ কৰিলে অহা বছৰ তহঁতক ভাও দিম।” আমাৰো মনত তামাম ফূৰ্তি। মই মনতে ভাবিলো যিয়েই কৰিবলৈ নিদিয়ক লাগে মই সকলোতকৈ বেলেগ কৰিম (ভাল ভাও পোৱাৰ আশাত)। যথাসময়ত ভাওনা আৰম্ভ হ’ল। আমাৰ পোৱালি কেইটাক\nপ্ৰিক'চনচ্ বিফ'ৰ ভেকুৱাম ক্লিনিং– প্ৰতিভূ দত্ত\n(১) মই ঘৰত ইটো সিটো বহুতো কাম কৰোঁ৷ আজি দেওবাৰে ঘৰত ভেকুৱাম ক্লিলিং কৰিলো৷ জীৱনত প্ৰথম বাৰৰ বাবে কামটো কৰিলো৷ গোটেই ঘৰটো ভেকুৱাম ক্লিনাৰ টানি টানি ঘূৰি ফুৰিলো৷ বিচনাৰ তল, ডাইনিং টেবুলৰ তল, গডৰেজৰ পিছফাল, চিলিং, একো বাদ দিয়া নাই৷ প্ৰায় দুই ঘন্টা মানৰ পিছত শ্ৰীমতীয়ে মোক ক’লে, -“হেৰা ভেকুৱাম ক্লিলাৰটো লৈ যেতিয়া গোটেই ঘৰটো ঘূৰিলাই সেইটো অন (ON) কৰি নোলোৱানো কিয়? অন্ততঃ তোমাৰ খেল ধেমালীৰ মাজতে ঘৰৰ ধূলি মকৰাজালখিনিও চফা হ’ল হয়!” মই তেতিয়াহে বুজিলো আচল কথাটো, ভেকুৱাম ক্লিনাৰ


পৃষ্ঠা:ঈশ্বৰলৈ অভিযোগ.pdf/৪৯ - ৱিকিউৎস\nথকা কেইদিন আমাৰ কি ফুৰ্ত্তি হয়! ককাহঁতৰ আগততো মায়ে আমাক খং কৰিবই নোৱাৰিছিল। মাহঁতে বজাৰ কৰিছিল আৰু আমি গাড়ীত বহি বহি আইচ্ ক্ৰিম খাইছিলো।..........এঃ এতিয়ানো এইবোৰ মনত পৰিলে কি হ’ব? আইতা - ককাহঁততো নাহিলেই! মনিমাহীহে আহিছে অকলে। কৈছে আইতা বোলে শিশুবৰ্ষৰ বাবে ব্যস্ত।\nমা আৰু মনিমাহীও শিশুবৰ্ষৰ কাৰণে খুব ব্যস্ত আছে। আগেয়ে মনিমাহী আহিলে মায়ে চিনেমা চোৱা, বজাৰ কৰাৰ উপৰিও বহুত ৰাতিলৈকে ইংলিছ মিউজিক শুনে। এইবাৰ পিচে সময়েই পোৱা নাই। বহুত ঠাইত বহুত ফাংশ্য়ন পাতিছে তো! এইটো বছৰ মানে ১৯৭৯ চনটো বোলে সৰু সৰু ল'ৰা-ছোৱালীবোৰৰ বাবে চৰকাৰে দি দিছে। আমাৰ যি ইচ্ছা। কথাটো মই আমাৰ ওচৰত থকা চকিদাৰৰ ল’ৰা ফ’টু আৰু আমাৰ পিচফালে থকা গোলাপী বাইৰ ছোৱালী চঁপাকলিকো কৈছিলো। সিহঁত যে কি! একো নাজানে পাই! মই কওঁতে সুধিছিল তাত খাবলৈ দিব নেকি বুলি।\nমা আৰু মাহী ফাংশ্য়নবোৰৰ বাবে ব্যস্ত থকাত মই আৰু কঙ্কুৱে ইচ্ছামতে কাম কৰিছোঁ। স্কুলৰ পৰা আহি হ’মৱৰ্ক কৰি উঠি বাহিৰত খেলিছো। ফ্ৰিজত থকা আইচ্ ক্ৰিম ঘনে ঘনে খাইছোঁ। ফটু আৰু চঁপাকলিকো দিছো। মাহঁতে নাজানে। জানিলে খং কৰিব।\nমাহঁতৰ ক্লাবটোয়ে শিশুবৰ্ষৰ বাবে কিবা কিবি প্ৰগ্ৰেম কৰিছে বোলে। মিটিং - চিটিংবোৰ কেতিয়াবা আমাৰ ঘৰতো হয়। মায়ে মনিমাহীক সহায় কৰিবৰ বাবে মাতি আনিছে। মানুহবোৰে কথা কয়। হাঁহে। চাহ - মিঠাই খায়। ৰাতি আমি বিছনাত উঠাৰ পিচতো মা - মাহীয়ে লগ লাগি কিবা লিখে। কিতাপ - চিতাপো মেলি লয়। ৰেডিঅ' শুনি থকা দেউতাকো মাজে মাজে কিবা কিবি সুধি লয়। কঙ্কুৱে কৈছে সেইবোৰ\n"https://as.wikisource.org/w/index.php?title=পৃষ্ঠা:ঈশ্বৰলৈ_অভিযোগ.pdf/৪৯&oldid=117043"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ৬ মে' ২০২১ তাৰিখে ১৮:৩৯ বজাত সলনি কৰা হৈছিল।


দুঃসাহসিক : প্লাষ্টিক নাৱেৰে যাত্ৰা! ‘প্লাষ্টিকমুক্ত ব্ৰহ্মপুত্ৰ’ গঢ়াৰ লক্ষ্য – News Time Assam by Pratham Khabar\nঘৰ/ভ্ৰমণ/দুঃসাহসিক : প্লাষ্টিক নাৱেৰে যাত্ৰা! ‘প্লাষ্টিকমুক্ত ব্ৰহ্মপুত্ৰ’ গঢ়াৰ লক্ষ্য\nপ্লাষ্টিকেৰে নিৰ্মিত নাৱেৰে ডিব্ৰুগড়ৰ পৰা মাজুলীলৈ আহিছে এজন যুৱক\n0 267 1 মিনিট পঢ়া\nব্ৰহ্মপুত্ৰক প্লাষ্টিকমুক্ত কৰিবলৈ এজন যুৱকৰ ব্যতিক্ৰমী প্ৰচেষ্টা । প্লাষ্টিকেৰে নিৰ্মিত নাৱেৰে ডিব্ৰুগড়ৰ পৰা মাজুলীলৈ আহিছে এজন যুৱক । লক্ষ্য-ব্ৰহ্মপুত্ৰক প্লাষ্টিকমুক্ত কৰিবৰ বাবে সকলোকে সজাগ কৰা ।\nডিব্ৰুগড়ৰ ধীৰাজ বিকাশ গগৈ নামৰ এজন যুৱকে পুৰণা প্লাষ্টিক বটলেৰে নিৰ্মাণ কৰিছে এখন বিশেষ নাও । এই প্লাষ্টিকৰ বটলেৰে নিৰ্মিত নাওখনেৰে বগীবিলৰ পৰা মাজুলীলৈ ধীৰাজে কৰিছে দুঃসাহসিক সজাগতামূলক নৌকা যাত্ৰা । ‘প্লাষ্টিকমুক্ত ব্ৰহ্মপুত্ৰ’ (Plastic Free Brahmaputra) আৰু ‘নদী পৰ্যটন’ (River Tourism)ৰ লক্ষ্যৰে যাত্ৰা আৰম্ভ কৰা ধীৰাজে ১৬০০ টা ১ লিটাৰৰ পানী বটল আৰু ৪০০ টা আধা লিটাৰৰ পানী বটলেৰে নিৰ্মাণ কৰিছে এই বিশেষ নাওখন । এই নাওখন নিৰ্মাণ কৰোতে ধীৰাজক সময় লাগিছিল প্ৰায় ৩ মাহ ।\nউল্লেখযোগ্য যে , প্ৰত্যেক বছৰে ব্ৰহ্মপুত্ৰৰ পাৰত থকা বনভোজ থলীত পৰ্যটকসকল আহি প্লাষ্টিকৰ বটল , পেকেট দলিয়াই লেতেৰা কৰি থৈ যায় । যাৰ বাবে ব্ৰহ্মপুত্ৰই কঢ়িয়াব লগীয়া হয় বহু পৰিমাণে প্লাষ্টিকৰ বোজা ।\nইয়াৰ বিপৰীতে সকলোকে সজাগ কৰাৰ উদ্দেশ্যে ধীৰাজে ৩ মাহৰ ভিতৰত নিৰ্মাণ কৰি উলিয়ায় ৪৫ কে. জি. ওজনৰ এই পেলনীয়া প্লাষ্টিকৰ এই নাওখন । ১১ ফুট দীঘল আৰু ৪ ফুট বহল এই নাওখনে একে সময়তে কঢ়িয়াব পাৰে ৬ জন লোক । কিন্তু ধীৰাজে আৰম্ভ কৰা সজাগতামূলক নৌকা যাত্ৰাত সহযোগ কৰিছে আন দুজন লোকে ।\nডিব্ৰুগড়ৰ পৰা নাৱেৰে দুঃসাহসিক যাত্ৰা কৰি আজি অৱশেষত মাজুলীত উপস্থিত হয়হি যুৱকজন ।\nAssam Brahmaputra Dhiraj Bikash Gogoi News Time Assam Plastic Boat Pratham Khabar River Boat Voyage\nস্পেনিচ গাৰ্ডেনত চিবিআইৰ অভিযান


চামাদি - অসমীয়া ৱিকিপিডিয়া\nচামাদি তিৱাসকলৰ সমাজ সংস্কৃতিত এটি অপৰিহাৰ্য অংগ। তিৱা সমাজ আৰু সংস্কৃতিৰ ক্ষেত্ৰখনত চামাদিৰ গুৰুত্ব অসীম। প্ৰাচীন কালৰে পৰা তিৱা সকলৰ মাজত চামাদিৰ পৰম্পৰা প্ৰচলিত। তিৱা ভাষাৰ 'চামাদি' শব্দটিৰ অৰ্থ 'ডেকাচাং'। ডেকাচাং শব্দটি জনজাতীয় সমাজ আৰু সংস্কৃতিক পৰম্পৰাত ইয়াৰ আভিধানিক অৰ্থতকৈ বেছি তাৎপৰ্যপূৰ্ণ। 'ডেকাচাং' কেৱল এখন চাং নহয় বা কেৱল ডেকাসকলৰ অৱসৰ বিনোদনৰ এটা গৃহ নহয়, ই এটা বিশেষ অনুষ্ঠান - যাৰ যোগেদি জনজাতীয় লোকসকলে অতি সুপৰিকল্পিতভাৱে সমাজ সংগঠন আৰু পৰিচালনা কৰে। তিৱা সমাজৰ যিকোনো সমস্যাৰ স'তে চামাদি তথা ইয়াৰ বিষয়ববীয়াসকল জড়িত। গাওঁ এখনৰ সকলো ৰাজহুৱা সমস্যা, দুৰ্যোগ আদিৰ সমাধানত চামাদিৰ বিশেষ ভূমিকা আছে। আনহাতে, তিৱা সমাজৰ বহু উৎসৱ-পাৰ্বণ উদযাপনৰ সুপৰিকল্পিত আঁচনি সাধাৰণতে চামাদিৰ বিষয়াসকলৰ জৰিয়তেই কৰা হয়।\nতিৱা জনগোষ্ঠীৰ চমু পৰিচয়[সম্পাদনা কৰক]\nপ্ৰধান প্ৰবন্ধ: তিৱা জনগোষ্ঠী\nতিৱাসকল ভাৰতীয় কিৰাত গোষ্ঠীৰ অন্তৰ্গত। অন্য প্ৰকাৰে তেওঁলোক ইন্দো-মংগোলীয় নৃগোষ্ঠীয়। তেওঁলোক লালুং নামেৰেও পৰিচিত যদিও নিজকে তিৱা বুলি চিনাকি দিবলৈ ভাল পায়। তিৱাসকল অসমৰ আদিম অধিবাসী। তিৱা সকলৰ নিজস্ব ভাষা সংস্কৃতি আছে। এওঁলোক তিব্বতবৰ্মী গোষ্ঠীৰ লোক। এওঁলোকৰ আদি বাসস্থান আছিল তিব্বত মালভূমি। গুণাভিৰাম বৰুৱাই অসম বুৰঞ্জীত তিৱা বা লালুং লোকসকলেই অসমৰ আদিম অধিবাসী বুলিছে। তেখেতৰ মতে " এই দেশৰ লোক সকলক প্ৰধানকৈ তিনি শ্ৰেণীত ভগাব পাৰি। প্ৰথম আৰ্য অৰ্থাৎ আৰ্যাবৰ্ত বা ভাটীৰফালৰ পৰা আহি বাস কৰিছেহি যাৰ ভাষা সংস্কৃতমূলক। দ্বিতীয় অনাৰ্য অৰ্থাৎ যিসকল আৰ্য সন্তান নহয়, যি এই দেশত আদিৰে পৰা বসবাস কৰি আছে বা পাছত দেশলৈ আহিছে আৰু যাৰ স্বতন্ত্ৰ ভাষা আছিল বা আছে। ইয়াৰ মাজত এই দেশৰ মিকিৰ কছাৰী লালুং আহোম প্ৰভৃতি পৰে। তৃতীয় মিশ্ৰ জাতি অৰ্থাৎ আৰ্য আৰু অনাৰ্য জাতিৰ দ্বাৰা উৎপন্ন হোৱা জাতি অধিকাংশ কোচ আৰু চুতীয়া প্ৰভৃতি জাতি ইয়াৰ অন্তৰ্গত। " সেই কছাৰীৰ এক উপজাতি। লালুং সকল প্ৰায় সমভূমিত থাকে। মধ্য অসমৰ ব্ৰহ্মপুত্ৰৰ দক্ষিণপাৰে নগাঁও মৰিগাঁও, কামৰূপৰ দক্ষিণ পূব অঞ্চল, কাৰ্বি আংলং জিলা আদি আৰু মেঘালয়ৰ দাঁতি কাষৰীয়া অঞ্চলে তিৱাসকলৰ আদিভূমি, যি বৰ্তমান লালুং স্বায়ত্ত্ব শাসিত অঞ্চল হিচাপে চিহ্নিত।ধেমাজি, তিতাবৰ আৰু নাহৰকটীয়াতো তিৱালোকৰ বসতি আছে।\nচামাদিৰ নিৰ্মাণ[সম্পাদনা কৰক]\nচামাদি নিৰ্মাণত তিৱাসকলে চাংঘৰ পদ্ধতি ব্যৱহাৰ কৰে। ই চাংযুক্ত এটা উদং ঘৰ, ইয়াৰ কোনো বেৰ খোৰ নাথাকে। যিখিনি ঠাইত চামাদি নিৰ্মাণ কৰা হয় সেই ঠাইডোখৰ প্ৰথমতে পৰিষ্কাৰ কৰি চাঁচি লৈ গোবৰ পানীৰে লিপি লোৱা হয়। সন্ধিয়াপৰত কলপাতত এযোৰ তামোল পাণ আৰু চাউল, তামৰ পইচা এটা দি সেই স্থানত থাপনা পতা হয়। থাপনাৰ ওচৰতে 'জু' (সাজপানী) এলোটা আৰু বাঁহৰ সৰু চুঙা কেইটামান ৰখা হয়। থাপনাৰ চাউলৰ ওপৰত এটা আঙুঠি আৰু তাৰ ওপৰত কুকুৰাৰ কণী দি থাপিব লাগে। ইয়াৰ পিছত শলিতা জ্বলাই লোটাৰ পৰা জু অলপ কলপাতত বাকি দিয়াৰ পিছত তামৰ পইচা দি ফা-মহাদেউ আৰু চাৰিভাই চাৰিকৰাৰ স্তুতি কৰি চামাদি নিৰ্মাণৰ ঠাইটুকুৰা মাগে। এনেদৰে পূজা কৰি ৰাতিয়েই তাৰপৰা গুচি আহে। পিছদিনা পুৱাই গৈ স্থানডোখৰ নিৰীক্ষণ কৰা হয়। তাত যদি বাঘ অথবা চৰাই চিৰিকতিৰ খোজ দেখা পোৱা যায়, তেনেহ'লে সেই ঠাই চামাদি নিৰ্মাণৰ উপযুক্ত হ'য়। অন্যথা একে নিয়মেৰে আন ঠাই বাচি ল'ব লাগিব। চামাদি ঘৰ সাধাৰণতে গাঁৱৰ সোঁমাজতে সজা হয়। তিৱা সকলৰ 'চামাদি'ত তিৰোতা মানুহ উঠাটো নিষিদ্ধ। আনকি সৰু সৰু ছোৱালীয়েও কদাপি তাত নুঠে। তিৱা সমাজত প্ৰচলিত জনশ্ৰুতিমতে এই চামাদি মহাদেৱ আৰু তেওঁৰ লগৰীয়াসকলৰ অৱসৰ বিনোদনৰ গৃহ আৰু বাসগৃহ, নৃত্যগীতৰ উৎস লগতে মানুহে বাস কৰা আদিম ঘৰৰ নমুনা।\n↑ বৰদলৈ, জ্যোতিৰ্ময় (অক্টোবৰ ২০১৭). "তিৱা সকলৰ 'চামাদি'". তিৱা জনগোষ্ঠীৰ ভাষা-সাহিত্য-সংস্কৃতি. প্ৰকাশক গুৱাহাটী ৩: তিৱা সাহিত্য পৰিষদ. পৃষ্ঠা. ২৫৪ - ২৫৮. ISBN 978-93-87035-11-9.\n↑ শৰ্মা, নবীন চন্দ্ৰ (অক্টোবৰ ২০১৭). "ভূমিকা". তিৱা জনগোষ্ঠীৰ ভাষা-সাহিত্য-সংস্কৃতি. প্ৰকাশক গুৱাহাটী ৩: তিৱা সাহিত্য পৰিষদ. পৃষ্ঠা. ১৩. ISBN 978-93-87035-11-9.\n↑ বৰুৱা, নৱকান্ত (২২ অক্টোবৰ ২০০৩). "তিৱা জনজাতি আৰু সংস্কৃতি". অসমীয়া জাতি আৰু সংস্কৃতি. প্ৰকাশক গুৱাহাটী ৯: অসমীয়া বিভাগ, প্ৰাগজ্যোতিষ মহাবিদ্যালয়. পৃষ্ঠা. ১০৩ - ১০৫.\n↑ ৰাভা হাকাচাম, উপেন (২০০৯). "অসমীয়া আৰু তিব্বত বৰ্মীয় ভাষা". অসমীয়া আৰু তিব্বত বৰ্মীয় ভাষা. প্ৰকাশক গুৱাহাটী: জ্যোতি প্ৰকাশন. পৃষ্ঠা. ২.\n↑ দেউৰী, মনেশ্বৰ (২০০৫). "তিৱা সকলৰ চামাদি". তিৱাসকলৰ চামাদি (ডেকাচাং) অনুষ্ঠানঃ এটি বিশ্লেষণাত্মক অধ্যয়ন. প্ৰকাশক গুৱাহাটী: মনেশ্বৰ দেউৰী. পৃষ্ঠা. ৫৬.\n"https://as.wikipedia.org/w/index.php?title=চামাদি&oldid=230734"ৰ পৰা অনা হৈছে


ভোকেন্দ্ৰ বৰুৱা - ৱিকিউৎস\n←যেনে চোৰ তেনে টাঙোন\nজোনবিৰি গ্ৰন্থৰ তৃতীয় চুটিগল্প\n1215ভোকেন্দ্ৰ বৰুৱালক্ষ্মীনাথ বেজবৰুৱা\nগোন্ধাই গুৱাল–¬ ‘ভোকোন্দাইৰ মাক ঔ, ভোকোন্দাইৰ মাক! বোলো ক’লৈ গ’ল ঔ এইজনী! শুনিছ নে ঐ শুনিছ! বাঘেখাইটিক বিছাৰিলেও পাবলৈ নাই! বোলো শুনিছ নে!”\nঘৈণীয়েক জেতুকীয়ে লাওৰ হেদালিৰ তলত সোমাই লাও পাৰিবলৈ বিছাৰিছিল; গিৰিয়েকৰ মাত শুনি হেদালিৰ তলৰ পৰা ওলাই আহি উত্তৰ দিলে, “কি হ’লনো? চিঞৰ-বাখৰখন বা লগাইছে কেলৈ ? মোক নেদেখি কিবা এৱা চৰিল নে কি ?” গোন্ধাই— “এৱা চৰা নাই; শুনহি! তোৰ কলিকতীয়া পুতেৰে এইখন কলিকতাৰ পৰা কি লেখি, টিকচ মাৰি ডাকত দি পঠিয়াইছে, চাহিচোন চাহি৷” কলিকতীয়া পুতেকৰ নাম শুনিয়েই জেতুকী উছাহত উতলি লৰালৰিকৈ গিৰিয়েকৰ ওচৰ পালেহি৷ জেতুকী—“মোৰ ভোকোন্দায়ে নো কি লেখিছে ? মোৰ বোপাই ভালে আছেনে ? মোৰ বোপাই ভালে আছে বুলি শুনিলেই মোৰ বুকুখন শীতল পৰি যায়৷ মোৰ দেহডুখৰিক কিবা ধন-বিত লাগে নে? ধন-বিত লাগে যদি একুৰি ৰূপ পঠিয়াই দিয়া৷ মোৰ দেহডুখৰিয়ে পঢি় থাওক, পঢি় থাওক, বৰ মানুহ হওক, মোক আন একো নালাগে৷” গোন্ধাই –“বাঘেখাইটি! তোৰ দেহডুখৰিক ধন-বিত নালাগে, বৰুৱা ফুকন হ’বলৈহে লাগে৷ তাৰ এই চিঠি আজি ডাকত পাই, তাত নো কি লিখিছে পঢ়াই আনিবলৈ বেথাৰাম ভাগৱতীৰ ওচৰলৈ গৈছিলো৷ চিঠিখনত ইংৰাজী দেশী দুই কলম আছে৷ ভাগৱতী বাপুৱে ইংৰাজী সোপা এৰিও আমাৰ মাতত লেখা সোপা যি পঢি়লে তাক শুনি মোৰ গা গোটেইটোত জ্বৰ উঠিছে৷ তাৰ হেনো ভোকোন্দি নামটো কিবা অসইভ হৈছিল, সেইদেখি সি সেইটো নাম ঘাহি-মাজি সইভ কৰিলে৷ হেনো এতিয়াৰ পৰা মই তালৈ চিঠি লিখিলে কিবা ভোকইন্দ্ৰ বুলি লেখিব লাগিব; আৰু বৰুৱা কথাষাৰো হেনো তাৰ পিছতে যোৰাই দিব লাগিব৷ অর্থাৎ আমাৰ ভোকোন্দাই ভোকোন্দি গুছি ভোকইন্দ্ৰ বৰুৱা হৈছে হেনো৷” জেতুকী৷—“বুজিছো, মোৰ বোপায়ে হাড়-মূৰ ভাঙি দুখকৈ পঢি়ছে দেখি মহাৰাণীয়ে তাক বৰুৱা পাতিছে৷ বোলো, মোৰ এই গেন্ধেলা মুখখনেৰেই তোমাক কওঁ, দেখি থাকিবা, মোৰ ভোকোন্দাইক মনচুপ নাপাতিও নেৰে৷ হওঁক, হওঁক, মোৰ বোপায়ে সাত-সতৰুৰ মুখত ছাই দি মনচুপ, সদৰামিন এটাইবোৰ হওঁক৷ মই দিনৌ গোসাঁইক খাটি আছো, সেইদেখি তাৰ ভাল হৈছে৷ তাৰ হকে আমাৰ আতাৰ থানত মই পালনাম এভাগি গোৱাবলৈ আগ কৰি থৈছোঁ৷” গোন্ধাই—“তইনো এইখন কি বলকিছ ? মহাৰাণীয়ে তাক বৰুৱা পাতিছে বুলি তোক কোনে ক’লে ? তোৰ পুতেৰেহে আপোনা-আপুনি বৰুৱা হৈছে আৰু মোকো সি বৰুৱা পাতিছে৷ তাৰ আগৰ নামটো হেনো বেয়া, সেইদেখি সি সেইটো সলাই কিবা ভোকইন্দ্ৰ হৈছে৷ মোৰও হেনো সি কিবা চৰিত্ৰ লেখাইছে, সেইদেখি মোৰ নামটোও সলাই মোক গোন্ধেশ্বৰ বৰুৱা পাতিছে৷ তইনো কথামখাৰ আহমখা নুবুজাকৈ কি ক’ব লাগিছ ?” এনেতে গোন্ধাইৰ ঘৰৰ আগেদি বগীৰাম ডাকবাবু যাওক৷ বগীৰামক দেখি গোন্ধায়ে মাত লগালে,--“ডাকবাবু ডাঙৰীয়া! ডাকবাবু ডাঙৰীয়া! ভো-ভো কৰিনো ক’লৈ যাব লাগিছে ? এইপিনে এখন্তেক আহকচোন, তামোলছালি এখনকে খাই যাওকহি৷” এই কথা শুনি বগীৰামে আহি তেওঁলোকৰ ওচৰতে বহিলত, জেতুকীয়ে লৰালৰিকৈ তামোলৰ বঁটাটো উলিয়াই আনি তামোল কাটিবলৈ লাগিল৷ গোন্ধাই—“বোলো ডাকবাবু ডাঙৰীয়া, আমাৰ কলিকতীয়া ল’ৰাটোৰ পৰা এই চিঠিখন আহিছে, আমাৰ তাইক এবাৰ কির্পা কৰি চিঠিখন পঢি়-শুনাই দিয়াচোন৷” এই বুলি চিঠিখন গোন্ধায়ে বগীৰামৰ হাতত দিলত বগীৰামে ডাঙৰ ডাঙৰকৈ মাতি পঢি়বলৈ ধৰিলে—\n“মাই ডিয়েৰ ফাদাৰ, “আজি তোমালৈ কি কথা লেখিছোঁ, মই হপ (hope) কৰো তুমি তাত মনোযোগ কৰিবা৷ আজি এবছৰ হবলগীয়া হ’ল মই কলিকতালৈ আহিলো৷ কিন্তু আহিবৰে পৰা মোৰ মনত এটা কথাই বৰকৈ উখল-মাখল লগাই আছিল৷ সম্প্ৰতি তাৰ এটা মিমাংসা কৰিছোঁ৷ বৰ লাজৰ কথা যে মোৰ নামটো ভোকোন্দি হৈছিল৷ really really বাস্তৱিকতে এইটো বৰ shameful লাজৰ কথা৷ ইয়াৰ কলেজৰ লৰাই এই নামটো লৈ মোক বৰ ঠাট্টা কৰে৷ ময়ো দেখিছো যে ভোকোন্দি বৰ অসভ্য নাম৷ monstrous! তাক আজি সভ্য কৰি লোৱাটো মোৰ duty অর্থাৎ মোৰ কর্তব্য৷ সেইদেখি মই আমাৰ কলেজৰ হাজিৰা বহীত আজি মার্চ মাহৰ ২০ তাৰিখে তাক কটাই ভোকেন্দ্ৰ কৰিলো৷ আৰু মোৰ নামৰ পিছত এটা উপাধী নোহোৱাৰ বাবেও বৰ হাঁহিয়াতৰ কথা হৈছে; সেইদেখি তাত বৰুৱা লগাই দিয়ালো৷ তুমিও আজিৰে পৰা তোমাৰ নামটোৰ উন্নতি বিধান কৰি তাক গোন্ধেশ্বৰ কৰিবা আৰু তাত বৰুৱা কথাষাৰ লগাই দিবা ; আৰু লোককো সেইদৰে তোমাক address মৰিবলৈ অৰ্থাৎ মাতিবলৈ কৈ দিবা৷ মই remember কৰো অর্থাৎ মোৰ মনত আছে, তুমি এদিন কৈছিলা, মোৰ পেহী এজনী দুলীয়া বৰুৱাৰ ঘৰৰ সতৰাম বৰুৱাৰ হৰিভকত কানুৰামলৈ পৰিবৰ কথা হৈছিল৷ যদি সেইটো সঁচা তেন্তে সেই সূত্ৰতে আমিও বৰুৱা লেখাত কোনো ব্যাঘাত নেদেখো৷ বিশেষ Ram gone, Ajodhya gone অর্থাৎ ৰাম গ’ল, অযোধ্যাও গ’ল; আহোম গ’ল, আহোমৰ ৰাজত্বও গ’ল৷ সেইদেখি আহোমে পতা বৰুৱা ফুকন সকলৰ সেই উপাধিৰ ওপৰত Copyright also gone, অর্থাৎ স্বত্বও গ’ল৷ এতিয়া যি যোগ্য, সিয়েই ইচ্ছামতে সেই উপাধি ব্যৱহাৰ কৰিব পাৰে৷ This is according to law of Equity অর্থাৎ ইকুইটি আইণ মতে সত্য৷ আৰু “যোগ্য ভোগ্য বসুন্ধৰা” বুলি শাস্ত্ৰত আছে; এই সংস্কৃত কথাফাকিৰ মানে তুমি আমাৰ ভাগৱতী বাপুক সুধি ল’বা৷ এই বিষয়ে in detail অর্থাৎ বাহুল্যকৈ তোমালৈ লেখাৰ সকাম নাই; কাৰণ তুমি ignorant, সেইবোৰ বুজিব নোৱাৰিবা৷ মুঠতে কওঁ, যে আজিৰ পৰা তুমি মোৰ instruction follow কৰি মই কোৱা মতে কার্য কৰিবা৷ আৰু এটা কথা মই তোমাক কওঁ৷ তুমি লাহে লাহে তোমাৰ Shameful গুৱালৰ ব্যৱসায়টো এৰিবলৈ চেষ্টা কৰিবা; কাৰণ সেইটো লাজলগা বুলি মই think অর্থাৎ বিবেচনা কৰিছোঁ৷ তুমি আগেয়ে যি আছিলা, এতিয়া, you are my father, তুমি মোৰ পিতাই; therefore you must behave likeagentleman, অর্থাৎ ভদ্ৰলোকৰ দৰে তুমি চলিব লাগিব৷ আইক ক’বা, তেওঁ যেন ঘৰে ঘৰে ঢেং ঢেং কৰে নুফুৰে৷ She must keep her respect অর্থাৎ এতিয়া তেওঁ নিজৰ মান-সম্ভ্ৰম ৰাখি ফুৰিব লাগিব৷ I hope অর্থাৎ মই আশা কৰো, তোমালোকে মোৰ কথাৰ অন্যথা নকৰিবা৷\nইতি …শ্ৰীভোকেন্দ্ৰ বৰুৱা৷ Mr. B.K. Boroah First Year Class, Metropolitan Institution, Calcutta. পুঃ – মোলৈ চিঠিৰ ওপৰত মোৰ বিজুগ এইদৰে লেখাবা৷ পুঃ পুঃ –মোৰ সৰু ভনীজনীৰ ভুর্ভুৰী নামটো সলাই ভ্ৰমৰিণী কৰিবা৷ কাৰণ সময় থাকোঁতেই সেই কাম কৰা উচিত; নাইবা, পিছত too late হৈ পৰিলে তাক শুধৰাবলৈ মোৰ নিচিনাকৈ বৰ কষ্ট পাব লাগিব৷ ভ্ৰমৰিণীক মোৰ kiss অর্থাৎ চুমা দি কবা, যে এই নামটো তাইৰ কলিকতীয়া ককায়েকে তাইক Birthday present অর্থাৎ জন্মদিনৰ উপহাৰ দিছে৷ আৰু এটা কথা—মই দকৈ ভাবি দেখিছো, যে আইৰ আচল নামটোও নসলালে নচলিব৷ তোমাৰ জীৱন চৰিতত আইৰ জেতুকী নামটো গুচাই যতিকেশ্বৰী দিলো৷ আমাৰ গাঁৱৰ নামটোও বদলাব পাৰিলে ভাল৷ অৱশ্যে সেইটো কাম তুমি অকলে কৰি উঠিব নোৱাৰিবা৷ অনেক লোকক influence কৰি অর্থাৎ ৰাজহুৱা মত সংগঠন কৰি গৱর্ণমেন্টক “মেমোৰিয়েল” অর্থাৎ দৰখাস্ত দিহে সেই কামটো কৰিব পৰা হ’ব৷ সেই দেখি সেইটো কাম মই উভতি যোৱালৈকে স্থগিত থাকক; মই গৈ agitation অর্থাৎ এটা আন্দোলন কৰি তাক হাতত লম৷ ভৱিষ্যতৰ ইতিহাসলৈ এইদৰে বাট পোনাই ৰখাটো অত্যাৱশ্যক হৈছে৷ মই শ্যেলি, কীটচ, ৰবি কবিৰ নিচিনাকৈ এখন বহুমূলীয়া কবিতা গ্ৰন্থ লেখিছোঁ, সি প্ৰায় শেষ হ’ব লগীয়া হৈছে৷ তাৰ পাতনিত মোৰ ছবিৰে সৈতে মোৰ সংক্ষিপ্ত জীৱনীও ওলাব৷ সেইবাবেই মই দীঘলকৈ চুলি ৰাখিছো, জ্ঞাত কাৰণ লেখিলো৷ তোমাৰ বিস্তৃত জীৱনচৰিত্ৰ এখন লেখা নিতান্ত প্ৰয়োজন হৈ উঠিছে৷ মই তাৰ যো-জা কৰিছো৷ তোমাৰ জীৱন চৰিত্ৰৰ নিমিত্তে কিছুমান material অর্থাৎ সজুলি অর্থাৎ ঘটনা মই সংগ্ৰহ কৰি ডাঙৰ মানুহ এজনৰ হাতত দিছো, তেওঁ তোমাৰ জীৱন চৰিত লেখিবলৈ গাত লৈছে আৰু তাৰ পাতচেৰেক লেখিছেও৷ কিন্তু সেই কিতাপৰ front page অত অর্থাৎ সমুখৰ পাতত তোমাৰ ছবি এটা দিবৰ দৰকাৰ, সেইদেখি তুমি এই চিঠি পোৱা মাত্ৰকতে তোমাৰ ছবি এটা তোলাই মোলৈ পঠিয়ায় দিবা৷ যোৰহাটত photohrapher অর্থাৎ ছবি তোলোতা মানুহ নাই যদি ডিবুৰুলৈ গৈ গোহাঁই ব্ৰাদার্চৰ তাত তোমাৰ ফটোগ্ৰাফ এটা তোলাবা; ইয়াত মই হাফটোন ব্লক কৰাই এনলার্জ কৰিব লাগিব৷ ফটোখন সোনকালে মোক লাগে৷ ডিবুৰুলৈ যাবলৈ সম্প্ৰতি তোমাৰ হাতত cash অর্থাৎ নগদ ধন নাই যদি সেই গাখীৰতী বগী ম’হজনী বেচি দিবা৷ অলপ cheap অর্থাৎ সস্তাকৈ দিলে থিতাতে বহুত কিনোতা ওলাব৷ আৰু তোমাৰ Travelling expenses অৰ অর্থাৎ ডিবুৰুলৈ যোৱাৰ খৰচৰ পিছত ছবিৰ নিমিত্তে যোৰাকৈ হাতত ৰূপ নথকাটো যেন দেখিলে আৰু এজনী ম’হ বেচিবা৷ মুঠতে এই কাম বৰ জৰুৰী জানিবা৷ --বি. কে. বি.\nগোন্ধাই—“দেখিলি, দেখিলি, বাঘেখাঁতী দেখিলি এতিয়া, তোৰ পুতেৰ কেনেকৈ ভোকইন্দ্ৰ হ’ল, কেনেকৈ বৰুৱা হ’ল? সি বান্দৰে মোকো বৰুৱা পাতে, তোকো বৰুৱানী পাতে৷ গুৰুজনাৰ অনুগ্ৰহত ম’হ-গৰু দুটামান ৰাখি এগাল ভাত খাই আছোঁ, সি বৰুৱা হৈছে দেখি তাকো হেনো এৰিব লাগে, তাকো বেচি দিব লাগে৷” জেতুকী- “মই দেখোন তোমাক কৈছো যে, মোৰ বোপায়ে হাড়-মূৰ ভাঙি, তেজ পানী কৰি কলিকতাত পঢি়ছে দেখি বৰুৱা হৈছে৷ মহাৰাণীৰ পেটৰ কথাটো সি পাইছে; নাপালে তেনে কেতিয়াও নকৰে৷ সি কত হেপ্ (Hope) কৰিছে, থিং (think) কৰিছে, চেম (Shame) কৰিছে, ৰেচপেক (respect) কৰিছে, কৰিহে তেনে কৰিছে৷ মই এতিয়াও কওঁ যে মোৰ বোপাইক মহাৰাণীয়ে বৰুৱা পতাদি মনচুপ, সদৰামিনো পাতিব, তুমি চাই থাকিবা; মই অমুকী হওঁ যদি মোৰ কথা ফলিয়াবই ফলিয়াব৷ মোৰ বোপাইৰ হকে মই এই একাদশিতে থাপন পাল নাম গোৱাম৷ মোৰ বোপায়ে ভনীয়েকক কি হাৰ (উপহাৰ) দিছে চাওঁ ? কোন ধাৰ ? অ’ ভুর্ভুৰী ! অ’ ভুর্ভুৰী ! তোৰ কলিকতীয়া ককায়েৰে তোলৈ কিবা কলিকতীয়া হাৰ পঠিয়াইছে, চাহি৷ ক’লৈ গ’লনো এইজনী?”\nগোন্ধাই—“বাঘেখাঁতী! তোৰ পুতেৰৰ লগতে তয়ো বলিয়া হৈছ নে কি? বোলে, সাত পুৰুষত নহ’ল গাই, কঁৰীয়া লৈ খিৰাবলৈ যায়৷ সি দুটা ইংৰাজী পঢি় ক-ক-ম-ম কৰিলে বুলি গোন্ধাই গোৱালে তাৰ সাত পুৰুষীয়া বৃত্তি এৰি বৰুৱা হ’ব লাগিব৷ সি বৰুৱা হয়, ফুকন হয়, বান্দৰ হয়, শিয়াল হয়, যি হয় হৈ থাওক, তাৰ লগতে মই বুঢ়াইও নাচিবলৈ যাব লাগিল নে কি? তই নাচিব খুজিছ নাচ৷ কিন্তু ৰাইজে তোৰ মুখত চূন সানি মূৰত ঘোল ঢালিব চাবি৷” জেতুকী—“মোৰ ল’ৰাৰ সুখ-সম্পদ দেখি ৰাইজৰ হিংসা লাগিছেই, সেইবুলি মোৰ ল’ৰাই নপঢি়ব নেকি ? ৰাইজে হিংসা কৰিলে বুলি মোৰ ল’ৰা মনচুপ, সদৰামিন নহয় নেকি ? মোৰ একেটা ল’ৰা, তাক এইদৰে সকলোৱে হিংসা কৰে৷ উ-উ-উ-উ৷\nএইবুলি জেতুকীয়েও ৰাও জুৰি কান্দিবলৈ ধৰিলে৷ গিৰিয়েক ঘৈণিয়েকৰ চুপতাচুপতি লাহে লাহে এইদৰে বাঢি় গৈ শেহত গোন্ধায়ে জেতুকীক এখুন্দা দিবলৈ ঢেকি-থোৰা বিচৰা দেখি বগীৰাম ডাকবাবু তাৰপৰা লাহেকৈ উঠি প্ৰস্থান কৰিলে৷\nএইখিনিতে আমি এই আখ্যানটোৰ অলপ আগৰেপৰা ধৰি তাক মুকলি কৰি দিওঁ৷ গোন্ধাই গুৱালৰ ঘৰ মাজুলিত৷ ম’হ আৰু গৰু ৰাখি, গাখীৰৰ ব্যৱসায় কৰি সি লাহে লাহে চহকী হৈ পৰিছিল৷ তাৰ এটা ল’ৰা, নাম ভোকোন্দি; আৰু এজনী ছোৱালী নাম ভুর্ভুৰি৷ ভোকোন্দিৰ বুধিটো সৰুৰে পৰা চোকা আছিল দেখি তাক গোন্ধায়ে পঢ়াশালিত পঢি়বলৈ লগাই দিলে৷ ভোকোন্দিৰ অদৃষ্ট সুপ্ৰসন্ন; গতিকে বুদ্ধিৰ সুবতাহ তেওঁৰ বিদ্যাৰ পালত লাগি, পাল ফুলি উঠি দোপতদোপে স্কুলীয়া জীৱন-নাও আগবাঢি় এন্ট্ৰেন্স পৰীক্ষা পাৰ হৈ গ’ল৷ গৱর্ণমেন্টৰ কুৰিটকীয়া বৃত্তি এটা ভোকোন্দিৰ কপালত উঠিলত বাপেক-মাকৰ আৰু উৎসাহ বাঢি়ল; সেইদেখি ভোকোন্দিৰ কলিকতাত “ফাৰ্ষ্ট আর্টচ” পঢি়বলৈ তেওঁলোকে পঠিয়াই দিলে৷ ফলত, ভোকোন্দিক আমি আজি মেট্ৰপলিটান ইনষ্টিটিউচনৰ প্ৰথম বার্ষিক শ্ৰেণীত পাই, তেওঁ বৰুৱা হোৱা ইতিহাস ঘুকটিবলৈ পাইছোঁ৷ ০০০০ <poem>\n"https://as.wikisource.org/w/index.php?title=ভোকেন্দ্ৰ_বৰুৱা&oldid=7065"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ১৯ ছেপ্টেম্বৰ ২০১৪ তাৰিখে ০৭:৩৫ বজাত সলনি কৰা হৈছিল।


এজেকিয়েল 20 - पवित्र बाइबिल [ইণ্ডিয়ান ৰিভাইচ ভাৰচন] - (এজে 20)\n20:1 20:2 20:3 20:4 20:5 20:6 20:7 20:8 20:9 20:10 20:11 20:12 20:13 20:14 20:15 20:16 20:17 20:18 20:19 20:20 20:21 20:22 20:23 20:24 20:25 20:26 20:27 20:28 20:29 20:30 20:31 20:32 20:33 20:34 20:35 20:36 20:37 20:38 20:39 20:40 20:41 20:42 20:43 20:44 20:45 20:46 20:47 20:48 20:49\nআমাৰ নিৰ্বাসনৰ সপ্তম বছৰৰ পঞ্চম মাহৰ দশম দিনা ইস্ৰায়েলৰ পৰিচাৰকসকলৰ মাজৰ কেইজনমান পুৰুষে যিহোৱাক সুধিবলৈ আহি মোৰ আগত বহিল।\nতেতিয়া যিহোৱাৰ বাক্য মোৰ ওচৰলৈ আহিল আৰু ক’লে,\n“হে মনুষ্য সন্তান, তুমি ইস্ৰায়েলৰ পৰিচাৰক কেইজনে সৈতে কথা হৈ তেওঁলোকক কোৱা, প্ৰভু যিহোৱাই এই কথা কৈছে: তোমালোকে মোক সুধিবলৈ আহিছা নে? মোৰ জীৱনৰ শপত, মই তোমালোকক মোক সুধিবলৈ নিদিওঁ’!” এইদৰে প্ৰভু যিহোৱাই কৈছে।\n“হে মনুষ্য সন্তান, তুমি তেওঁলোকৰ ওপৰত গোচৰ নচলোৱা নে? তুমি গোচৰ নচলোৱা নে? তেওঁলোকৰ পূৰ্বপুৰুষসকলৰ ঘিণলগীয়া কাৰ্যবোৰ তেওঁলোকক জানিবলৈ দিয়া আৰু তেওঁলোকক কোৱা!\nতেওঁলোকক কোৱা, ‘প্ৰভু যিহোৱাই এই কথা কৈছে: “মই যিদিনা ইস্ৰায়েলক মনোনীত কৰিছিলোঁ আৰু যাকোবৰ বংশৰ সন্তান সকলৰ পক্ষে হাত দাঙি শপত গ্রহণ কৰিছিলোঁ আৰু তেওঁলোকৰ পক্ষে মোৰ হাত দাঙি মিচৰ দেশত তেওঁলোকক চিনাকি দিছিলোঁ। মই কৈছিলোঁ ‘ময়েই তোমালোকৰ ঈশ্বৰ যিহোৱা’ -\nসেই দিনা আটাই দেশৰ ভূষণ স্বৰূপ, গাখীৰ আৰু মৌ-জোল বোৱা, তেওঁলোকৰ বাবে মই অনুসন্ধান কৰা এখন দেশলৈ মিচৰ দেশৰ পৰা তেওঁলোকক উলিয়াই আনিম বুলি তেওঁলোকৰ পক্ষে মোৰ হাত দাঙি শপত খাই তেওঁলোকক কৈছিলোঁ!\nমই তেওঁলোকক কৈছিলোঁ, ‘তোমালোকে তোমালোকৰ চকুত লগা সকলো ঘিণলগীয়া বস্তু দূৰ কৰা আৰু মিচৰৰ প্রতিমাবোৰেৰে তোমালোকক অশুচি নকৰিবা; ময়েই তোমালোকৰ ঈশ্বৰ যিহোৱা’।”\nকিন্তু তেওঁলোকে মোৰ বিৰুদ্ধে বিদ্ৰোহ কৰিলে আৰু মোৰ কথা শুনিবলৈ অমান্তি হ’ল। তেওঁলোকে তেওঁলোকৰ চকুত লগা ঘিণলগীয়া বস্তুবোৰ দূৰ নকৰিলে, বা মিচৰৰ প্রতিমাবোৰো ত্যাগ নকৰিলে। তেতিয়া মই মিচৰ দেশৰ মাজত তেওঁলোকৰ অহিতে মোৰ ক্ৰোধ সিদ্ধ কৰিবলৈ, তেওঁলোকৰ ওপৰত মোৰ কোপ বৰষাবলৈ মন কৰিছিলোঁ।\nকিন্তু মিচৰ দেশৰ পৰা তেওঁলোকক উলিয়াই অনাৰ দ্বাৰাই তেওঁলোক থকা যি জাতিবোৰৰ সাক্ষাতে মই তেওঁলোকক মোৰ পৰিচয় দিছিলোঁ, সেই জাতিবোৰৰ সাক্ষাতে মোৰ নাম অপবিত্ৰ কৰা নহ’বলৈ মোৰ নামৰ কাৰণে, এইদৰে মোৰ কাৰ্য কৰিলোঁ।\nমই তেওঁলোকক মিচৰ দেশৰ পৰা উলিয়াই অৰণ্যৰ মাজলৈ আনিলোঁ।\nতেতিয়া যি বিধি ও শাসন-প্ৰণালী অনুসাৰে মানুহে কাৰ্য কৰিলে জীয়াই থাকিব পাৰে, মোৰ এনে বিধি তেওঁলোকক দিলোঁ আৰু মোৰ এনে শাসন-প্ৰণালী তেওঁলোকক মই দেখুৱালোঁ।\nইয়াৰ বাহিৰে, মই যে তেওঁলোকক পবিত্ৰ কৰোঁতা যিহোৱা, ইয়াক তেওঁলোকে জানিবৰ বাবে মোৰ আৰু তেওঁলোকৰ মাজত এটি চিন হ’বলৈ মোৰ বিশ্ৰাম দিনবোৰ তেওঁলোকক দিলোঁ।\nকিন্তু ইস্ৰায়েল বংশই অৰণ্যত মোৰ অহিতে বিদ্ৰোহ কৰিলে। তেওঁলোকে মোৰ বিধিমতে নচলিলে আৰু যি শাসন-প্ৰণালী অনুসাৰে মানুহে কাৰ্য কৰিলে তাৰে জীয়াই থাকিব পাৰে, তেওঁলোকে মোৰ সেই শাসন-প্ৰণালীবোৰ অগ্ৰাহ্য কৰিলে আৰু মোৰ বিশ্ৰাম দিনবোৰ অতি অপবিত্ৰ কৰিলে; তাতে মই তেওঁলোকক বিনষ্ট কৰিবৰ অৰ্থে, অৰণ্যত তেওঁলোকৰ ওপৰত মোৰ কোপ বৰষাবলৈ মন কৰিছিলোঁ।\nকিন্তু যি জাতিবোৱৰ সাক্ষাতে মই তেওঁলোকক উলিয়াই আনিছিলোঁ, সেই জাতিবোৰৰ সাক্ষাতে মোৰ নাম অপবিত্ৰ কৰা নহ’বৰ বাবে মোৰ নামৰ উদ্দেশ্যে মই কাৰ্য কৰিলোঁ।\nইয়াত বাজে, আটাই দেশৰ ভূষণস্বৰূপ, গাখীৰ আৰু মৌ-জোল বোৱা, মই তেওঁলোকক দান কৰা দেশৰ মাজলৈ তেওঁলোকক নিনিও বুলি মই অৰণ্যত তেওঁলোকৰ অহিতে হাত দাঙি শপত কৰিছিলোঁ।\nকাৰণ তেওঁলোকে মোৰ শাসন-প্ৰণালীবোৰ অগ্ৰাহ্য কৰিলে, মোৰ বিধিমতে নচলিলে আৰু মোৰ বিশ্ৰাম-দিনবোৰ অপবিত্ৰ কৰিলে; কিয়নো তেওঁলোকৰ মন তেওঁলোকৰ প্রতিমাবোৰৰ পাছত চলি আছিল।\nতথাপি মই তেওঁলোকলৈ কৃপাদৃষ্টি কৰি তেওঁলোকক বিনষ্ট নকৰিলোঁ আৰু অৰণ্যত তেওঁলোকক নিঃশেষে সংহাৰ নকৰিলোঁ।\nআৰু অৰণ্যত মই তেওঁলোকৰ সন্তানসকলক কলোঁ, ‘তোমালোকে তোমালোকৰ পূৰ্বপুৰুষসকলৰ বিধিবোৰত নচলিবা, বা তেওঁলোকৰ শাসন-প্ৰণালীবোৰ পালন নকৰিবা, নাইবা তেওঁলোকৰ প্রতিমাবোৰেৰে তোমালোকে নিজক অশুচি নকৰিবা।\nময়েই তোমালোকৰ ঈশ্বৰ যিহোৱা! মোৰ বিধিমতে চলা, মোৰ শাসন-প্ৰণালীবোৰ পালন কৰা আৰু সেই অনুসাৰে কাৰ্য কৰা!\nআৰু তোমালোকে মোৰ বিশ্ৰাম-দিনবোৰ পবিত্ৰ কৰা; তাতে মই যে তোমালোকৰ ঈশ্বৰ যিহোৱা, ইয়াক তোমালোকে জানিবৰ বাবে মোৰ আৰু তোমালোকৰ মাজত এইবোৰেই এটি চিন হ’ব।\nতেতিয়া মই কলোঁ, মই তেওঁলোকৰ ওপৰত মোৰ ক্রোধ বাকি দিবলৈ আৰু তেওঁলোকক মৰুপ্ৰান্তত মোৰ খঙত মই শেষ কৰিবলৈ বিচাৰিলো।\nতথাপি, যি জাতিবোৰৰ সাক্ষাতে মই তেওঁলোকক উলিয়াই আনিছিলোঁ, সেই জাতিবোৰৰ সাক্ষাতে মোৰ নাম অপবিত্ৰ কৰা নহ’বৰ বাবে মই মোৰ হাত কোঁচাই মোৰ নামৰ উদ্দেশ্যে কাৰ্য কৰিলোঁ।\nইয়াৰ উপৰিও, জাতিবোৰৰ মাজত তেওঁলোকক ছিন্ন-ভিন্ন আৰু দেশবোৰৰ মাজত তেওঁলোকক গোট গোট কৰিম বুলি মই অৰণ্যত তেওঁলোকৰ অহিতে মোৰ হাত দাঙি শপত কৰিলোঁ।\nকাৰণ তেওঁলোকে মোৰ শাসন-প্ৰণালী অনুসাৰে কাৰ্য নকৰিলে, কিন্তু মোৰ বিধিবোৰ অগ্ৰাহ্য কৰিলে, মোৰ বিশ্ৰাম-দিনবোৰ অপবিত্ৰ কৰিলে। তেওঁলোকৰ চকু তেওঁবিলাকৰ পূৰ্বপুৰুষসকলৰ প্রতিমাবোৰত আসক্ত থাকিল।\nইয়াৰ উপৰিও, যি বিধি ভাল নহয় আৰু যি শাসন-প্ৰণালীৰ দ্বাৰাই তেওঁলোকে জীয়াই থাকিব নোৱাৰিব, এনে বিধি আৰু শাসন-প্ৰণালী মই তেওঁলোকক দিলোঁ।\nমই যে যিহোৱা, ইয়াক যেন তেওঁলোকে জানিব, এই কাৰণে মই তেওঁলোকক উচ্ছন্ন কৰিবলৈ, প্ৰথমে জন্মা তেওঁলোকৰ আটাইকে জুইৰ মাজেদি গমন কৰোঁৱাৰ দ্বাৰাই, তেওঁলোকক, তেওঁলোকৰ উপহাৰেৰে অশুচি কৰিলোঁ।\nএই হেতুকে হে মনুষ্য সন্তান, তুমি ইস্ৰায়েল বংশক কোৱা; তেওঁলোকক এই কথা কোৱা, ‘প্ৰভু যিহোৱাই এই কথা কৈছে, তোমালোকৰ পূ্ৰ্ব্ব-পুৰুষসকলে মোৰ অহিতে অপৰাধ কৰি, ইয়াতে মোক আৰু অপমান কৰিলে;\nকিয়নো যি দেশ তেওঁলোকক দিম বুলি মই হাত দাঙি শপত কৰিছিলোঁ, সেই দেশলৈ মই যেতিয়া তেওঁলোকক আনিলোঁ, তেতিয়া তেওঁলোকে যি যি ঠাইত কোনো ওখ পৰ্ব্বত আৰু কোনো ঘনপতীয়া গছ দেখা পালে, সেই সেই ঠাইত তেওঁলোকে নিজ নিজ বলি উৎসৰ্গ কৰিছিল, সেই সেই ঠাইত বিৰক্তিজনক নিজ নিজ নৈবেদ্য দিছিল, সেই সেই ঠাইত নিজ নিজ সুঘ্ৰাণাৰ্থক দ্ৰব্য থৈছিল আৰু সেই সেই ঠাইত পেয় নৈবেদ্য ঢালিছিল।\nতেতিয়া মই তেওঁলোকক কলোঁ, ‘যি ওখ ঠাইখনলৈ তোমালোক উঠি যোৱা, সেই ঠাই কি? এই দৰে সেই ঠাই আজিলৈকে “বামা ” নামেৰে প্ৰসিদ্ধ”।’\nএই হেতুকে তুমি ইস্ৰায়েল-বংশক কোৱা, ‘প্ৰভু যিহোৱাই এই কথা কৈছে: “তোমালোকৰ পূৰ্বপুৰুষসকলৰ দৰে তোমালোকে তোমালোকক অশুচি কৰা নাই নে? আৰু তেওঁলোকৰ ঘিণলগীয়া বস্তুৰ পাছে পাছে ব্যভিচাৰী হৈ যোৱা নাই নে?\nআৰু তোমালোকে নিজৰ উপহাৰ উৎসৰ্গ কৰি, নিজৰ সন্তান সকলক অগ্নিৰ মাজেদি গমন কৰাই আজিলৈকে তোমালোকৰ আটাই প্রতিমাৰে সৈতে নিজকে অশুচি কৰা নাই নে? তেন্তে হে ইস্ৰায়েল বংশ, মই জানো তোমালোকক মোক সুধিবলৈ দিম? “‘“প্ৰভু যিহোৱাই কৈছে, মোৰ জীৱনৰ শপত, মই তোমালোকক মোক সুধিবলৈ নিদিওঁ।”’”\nআমি কাঠ আৰু শিলক পূজা কৰি, জাতিবোৰ দেশে-বিদেশে থকা গোষ্ঠীসকলৰেই দৰে হ’ম বুলি তোমালোকক কোৱা কথা, তোমালোকৰ মনত উদয় হোৱা, কথা সমূলি নঘটিব!’\n“প্ৰভু যিহোৱাই কৈছে”, মোৰ জীৱনৰ শপত, পৰাক্ৰমী হাতেৰে, মেলা বাহুৰে আৰু ক্ৰোধ বৰ্ষণেৰে মই নিশ্চয়ে তোমালোকৰ ওপৰত ৰজা হ’ম।\nপৰাক্ৰমী হাতেৰে, মেলা বাহুৰে, আৰু ক্ৰোধ বৰ্ষণেৰে মই জাতিবোৰৰ মাজৰ পৰা তোমালোকক উলিয়াই আনিম আৰু তোমালোক ছিন্ন-ভিন্ন হোৱা দেশৰ পৰা তোমালোকক গোটাম।\nমই তোমালোকক জাতিবোৰৰ অৰণ্যলৈ নি, তাত তোমালোকে সৈতে সন্মূখা-সন্মূখি হৈ প্ৰতিবাদ কৰিম।\nপ্ৰভু যিহোৱাই কৈছে, “মিচৰ দেশৰ অৰণ্যত মই তোমালোকৰ পূৰ্বপুৰুষসকলৰ লগত প্ৰতিবাদ কৰাৰ দৰে তোমালোকৰ লগতো প্ৰতিবাদ কৰিম।\nআৰু মই তোমালোকক দণ্ডডালিৰ তলেদি গমন কৰাম আৰু নিয়মটিৰ বান্ধনীলৈ আনিম;\nআৰু মই বিদ্ৰোহীহঁতক আৰু মোৰ অহিতে সত্যলঙ্ঘন কৰাসকলক জাৰি তোমালোকৰ মাজৰ পৰা দূৰ কৰিম; তেওঁলোকে প্ৰবাস কৰা দেশৰ পৰা মই তেওঁলোকক উলিয়াম, কিন্তু তেওঁলোক ইস্ৰায়েল দেশত নোসোমাব তাতে মই যে, যিহোৱা, তাক তোমালোকে জানিবা!”\nহে ইস্ৰায়েল-বংশ, প্ৰভু যিহোৱাই এইদৰে কৈছে: “তোমালোক যোৱা, প্ৰতিজনে নিজ নিজ প্রতিমাবোৰক সেৱা পূজা কৰাগৈ; কিন্তু তোমালোকে ভৱিষ্যতে মোৰ কথালৈ অৱেশ্য কাণ দিবা আৰু মোৰ পবিত্ৰ নাম তোমালোকৰ উপহাৰ আৰু তোমালোকৰ প্রতিমাৰে তোমালোকে আৰু অশুচি নকৰিবা।\nকিয়নো, প্ৰভু যিহোৱাই কৈছে, মোৰ পবিত্ৰ পৰ্ব্বতখনত, ইস্ৰায়েলৰ ওখ পৰ্ব্বতখনতেই ইস্ৰায়েলৰ আটাই বংশই, তেওঁলোকৰ আটায়ে দেশত সেই ঠাইতে মোৰ আৰাধনা কৰিব, সেই ঠাইতে মই তেওঁলোকক গ্ৰহণ কৰিম আৰু সেই ঠাইতে তোমালোকৰ সকলো পবিত্ৰ বস্তুৰে সৈতে তোমালোকৰ উপহাৰ আৰু নৈবেদ্যস্বৰূপে দিবলগীয়া তোমালোকৰ আগভাগ পাবলৈ মই ইচ্ছা কৰিম।\nযেতিয়া মই তোমালোকক জাতিবোৰৰ মাজৰ পৰা উলিয়াই আনিম আৰু তোমালোক ছিন্ন-ভিন্ন হোৱা দেশবোৰৰ পৰা তোমালোকক গোটাম, তেতিয়া মই তোমালোকক সুঘ্ৰাণস্বৰূপে গ্ৰহণ কৰিম আৰু মই জাতিবোৰৰ সাক্ষাতে তোমালোকৰ মাজত পবিত্ৰীকৃত হ’ম।\nতেতিয়া যি দেশ তোমালোকৰ পূৰ্বপুৰুষসকলক দিম বুলি মই হাত দাঙি শপত কৰিছিলোঁ, সেই ইস্ৰায়েল দেশলৈ মই তোমালোকক যেতিয়া আনিম তেতিয়া মই যে যিহোৱা, তাক তোমালোকে জানিবা।\nআৰু যি যি আচাৰ-ব্যৱহাৰ আৰু কাৰ্যেৰে তোমালোকে নিজকে অশুচি কৰিলা, সেই সেই আচাৰ-ব্যৱহাৰ আৰু কাৰ্য তাত তোমালোকে মনত কৰিবা আৰু তোমালোকে কৰা সকলো কুকৰ্মৰ বাবে তোমালোকে তোমালোকৰ দৃষ্টিত নিজকে ঘিণ কৰিবা।\nআৰু প্ৰভু যিহোৱাই কৈছে, হে ইস্ৰায়েল বংশ তোমালোকৰ কু-আচৰণ বা তোমালোকৰ দুষ্কৰ্ম অনুসাৰে নহয়, কিন্তু মোৰ নামৰ অৰ্থেহে যেতিয়া মই তোমালোকলৈ কাৰ্য কৰিম, তেতিয়া, মই যে যিহোৱা, তাক তোমালোকে জানিবা।\n“হে মনুষ্য সন্তান, তুমি দক্ষিণ ফাললৈ তোমাৰ মুখ কৰি, দক্ষিণ দিশে তোমাৰ বাক্য বৰষোৱা আৰু দক্ষিণ অঞ্চলত থকা দেশৰ কাঠনিৰ বিৰুদ্ধে ভাববাণী প্ৰচাৰ কৰা।\nআৰু তুমি দক্ষিণ অঞ্চলৰ সেই কাঠনিক কোৱা, ‘যিহোৱাৰ বাক্য শুনা, প্ৰভু যিহোৱাই এই কথা কৈছে! চোৱা, মই তোমাৰ মাজত একুৰা জুই জ্বলাম আৰু সেই জুইয়ে তোমাৰ মাজত থকা প্ৰত্যেক কেঁচাপতীয়া আৰু প্ৰত্যেক শুকান গছ ভষ্ম কৰিব; সেই প্ৰজ্বলিত অগ্নি নুমুৱা নহ’ব আৰু দক্ষিণৰ পৰা উত্তৰলৈকে সকলোৰে মুখ তাৰে পোৰা হ’ব।\nতেতিয়া মই যিহোৱায়েই যে, তাক জ্বলালোঁ, সকলো মানুহে তাক জানিব; তাক নুমৱা নহ’ব।”\nতেতিয়া মই ক’লোঁ, “হায় হায়! প্ৰভু যিহোৱা, লোকে মোৰ বিষয়ে কয়, এইজনে নিগূঢ় বাক্যৰে কথা নকয় নে’?”


Gold and silver prices on Wednesday,আজি আকৌ দাম বাঢ়িল সোণৰ! চাওক কিমান হ’ল...– News18 assam\nHome » photogallery » lifestyle »আজি আকৌ দাম বাঢ়িল সোণৰ! চাওক কিমান হ’ল...\nআজি আকৌ দাম বাঢ়িল সোণৰ! চাওক কিমান হ’ল...\nএইবছৰ সোণ উচ্চতম স্তৰত পাইছিলগৈ (৫৭১০০ টকা প্ৰতি দহ গ্ৰামত) ৷ সেই হিচাপত ৭০০০ টকা সস্তা হৈছে সোণ ৷\n| December 16, 2020, 17:50 IST\nবুধবাৰ ধৰি একেৰাহে দুদিনে বাঢ়িয়ে আছে সোণ তথা ৰূপৰ মূল্য। মাল্টি কম’ডিটি এক্সচেঞ্জত (MCX) আজি পুৱা প্ৰায় দহ বজাত সোণৰ দহ গ্ৰামত প্ৰায় ১০৭ টকা বাঢ়ি ৪৯৫৫০ টকাত ব্যৱসায় কৰিছে ৷ ৰূপৰ দাম ৩২৪ টকা বাঢ়ি প্রতি কিলোগ্রামত ৬৫১৭৭ টকা হয়গৈ ৷ মঙলবাৰে সোণৰ দাম প্ৰতি ১০ গ্রামত ৪৯৪৪৩ টকাত বন্ধ হয় ৷ আজি বজাৰ খোলে ৪৯৫৬৬ টকাত ৷\nআজি দিল্লীৰ সোণ–ৰূপৰ বজাৰত সোণ তথা ৰূপৰ উৰ্ধমুখী দাম দেখা যায়। টকাৰ মূল্য হ্ৰাস পোৱাৰ ফলত সোণৰ দাম ৫১৪টকা বাঢ়ি প্রতি ১০ গ্রামত ৪৮৮৪৭ টকা হয়গৈ। এইচডিএফচি চিকিউৰিটিজৰ তৰফৰ পৰা জনোৱা হয় যে,, ৰূপৰ দাম ১০৪৬ টকা বাঢ়ি ৬৩৬১২ টকা প্রতি কিলোগ্রামত হৈছে।\nঅহা এক মাহত সোণৰ দামৰ ওপৰত প্ৰভাৱ পৰাৰ সম্ভাৱনা আছে। কাৰণ ১৪ ডিচেম্বৰৰ পৰা ১৪জানুৱাৰী পৰ্যন্ত বিয়া বা অন্যান্য শুভ কাম নহয়। গতিকে এই মাহটোত সোণৰ চাহিদা কম হ’ব আৰু দামৰ ওপৰতো প্ৰভাৱ পৰিব।


বাৰ্তা:সাহিত্য অকাডেমি - অসমীয়া ৱিকিপিডিয়া\nসাহিত্য একাডেমী বঁটাটো ইংৰাজীৰ পৰা অনুবাদ কৰি থোৱা আছিল। এইটোৰ লগত তাৰ কথাবোৰ একেধৰণৰ হৈছে। কিবা এটা কৰিব লাগিব।গীতাৰ্থ বৰদলৈ (talk) 17:36, 8 মাৰ্চ 2012 (UTC)\nকথাটো ময়ো লক্ষ্য কৰিছিলো| ইংৰাজীখনৰ এই লিংকত থকা কথাবোৰ সুমিয়াই এইখন সাহিত্য একাডেমী বঁটাৰ কগত একত্ৰীকৰণ কৰা ভাল হ’ব নেকি? আনহাতেবাংলাখনৰ গঠনটো ভাল যেন দেখিছো| সেইখনো অনুসৰণ কৰিব পাৰি| বিষ্ণু শ‍ইকীয়া বাৰ্তা 18:55, 8 মাৰ্চ 2012 (UTC)\nঅঁ। ইয়াত থকা বঁটাৰ কথাখিনি সাহিত্য একাডেমী বঁটাত সুমুৱাই এই প্ৰবন্ধটো বাংলাৰ মতে গঢ়িলেই হ'ল। বেলেগকৈ একত্ৰীকৰণ নালাগে। গীতাৰ্থ বৰদলৈ (talk)\nভাল, কৰাৰ দায়িত্বটো কোনে লৈছে? তুমি নে ম‌ই নে আন কোনোবাই? বিষ্ণু শ‍ইকীয়া বাৰ্তা 19:30, 8 মাৰ্চ 2012 (UTC)\nআৰু লগতে দুইটা প্ৰবন্ধৰ নাম "অকাদেমি" কৰি দিয়া যাওক। আন ভাষাৰ লগতে অসমীয়া কাগজে-পত্ৰই তেনেকৈয়ে লিখা হৈছে। আমি নতুন বানান নকৰোঁ। বাকী নামকেইটা পুনঃনিৰ্দেশ হৈ থাকিবই। ফুল এণ্ড ফাইনেল। এগ্ৰী? গীতাৰ্থ বৰদলৈ (talk)\nম‍ই কথাটো কৈ কৈ ভাগৰ লাগি আৰু নোকোৱা হ’লো| মাধবে বোলে অকাডেমি বুলি কতোৱেই দেখা নাই| বৰ গণ্ডগোল এনে সমূহীয়া কামত| পেপাৰত ম‍ই আজিকালি অকাডেমিয়েই লিখা দেখো| ম‍ই অকাডেমি টোকেই সঠিক দেখো| অকাদেমি নহয় দেই, অকাডেমিহে বিষ্ণু শ‍ইকীয়া বাৰ্তা\nঅ হয় নেকি, আমাৰ অসম, দৈনিক জনমভূমিত "অকাদেমি"হে লিখে। হ'ব বাৰু থাকক। মাধৱৰ লীলানো কি কম! গীতাৰ্থ বৰদলৈ (talk) 20:08, 8 মাৰ্চ 2012 (UTC)\nভালদৰে এবাৰ চাই খাতাংটো জনাৱা| নাইবা আকৌ লতং পতং হব| সৰুকৈ ছবি (পেপাৰ কাট) এখনো দি থব লাগে পাৰিলে| কামটো কোনে কৰিব নকলা যে? বিষ্ণু শ‍ইকীয়া বাৰ্তা 22:15, 8 মাৰ্চ 2012 (UTC)\n"https://as.wikipedia.org/w/index.php?title=বাৰ্তা:সাহিত্য_অকাডেমি&oldid=62390"ৰ পৰা অনা হৈছে\nএই পৃষ্ঠাখন ০৮ মাৰ্চ, ২০১২ তাৰিখে ০৩:৪৫ বজাত অন্তিম সংশোধন কৰা হৈছিল।


Arunachali Wine Seized : থানাই থানাই উঠিছে সুৰাৰ বটলৰ উজান। ৬ খন থানাত হাজাৰ বটল সুৰাৰ মেলা!– News18 Assam\nArunachali Wine Seized : থানাই থানাই উঠিছে সুৰাৰ বটলৰ উজান। ৬ খন থানাত হাজাৰ বটল সুৰাৰ মেলা!\n»Arunachali Wine Seized : থানাই থানাই উঠিছে সুৰাৰ বটলৰ উজান। ৬ খন থানাত হাজাৰ বটল সুৰাৰ মেলা!\nUpdated:July 1, 2021, 2:41 PM IST\nআৱকাৰী বিভাগৰ অকৰ্মণ্যতাৰ বাবে শেহতীয়াকৈ বিশ্বনাথ অবৈধ অৰুণাচলী সুৰাৰ ঘাটি হিচাবে পৰিগণিত হৈছে ৷\nলকডাউনৰ সময়ত সুৰাৰ দোকান সমূহ বন্ধ হৈ থকাৰ বাবে বহুতেই অবৈধভাৱে সুৰা মজুত কৰি চৰা দামত বিক্ৰি কৰি মুনাফা লুটাৰ ৰমৰময়া বেপাৰ কৰি আছে ৷ এনে অবৈধ অৰুণাচলী সুৰা ব্যৱসায়ীৰ বিৰুদ্ধে অভিযান অৱ্যাহত ৰাখিছে বিশ্বনাথ আৰক্ষীয়ে ৷ বিশ্বনাথ জিলাৰ ৬ খন আৰক্ষী থানা আৰু লগতে আৰক্ষী চকী সমূহে একেদিনাই অভিযান চলাই এহেজাৰতকৈ অধিক অবৈধ সুৰাৰ বটল জব্দ কৰিবলৈ সক্ষম হৈছে ৷\nইটাখোলা, বিশ্বনাথ চাৰিআলি, বৰগাং, গহপুৰ আদি অঞ্চলত অভিযান চলাই আৰক্ষীয়ে এই বৃহৎ পৰিমাণৰ সুৰা জব্দ কৰাৰ লগতে আটক কৰিবলৈ সক্ষম হৈছে কেইবাজনো লোকক ৷ আনহাতে আৱকাৰী বিভাগৰ অকৰ্মণ্যতাৰ বাবে শেহতীয়াকৈ বিশ্বনাথ অবৈধ অৰুণাচলী সুৰাৰ ঘাটি হিচাবে পৰিগণিত হৈছে ৷ শেহতীয়াকৈ আৰক্ষী বিভাগে অবৈধ অৰুণাচলী সুৰাৰ বিৰুদ্ধে অভিযান আৰম্ভ কৰাৰ পিছতেই একাংশ অবৈধ সুৰা ব্যৱসায়ীয়ে পলাই ফুৰিবলৈ বাধ্য হৈছে ৷\nঅবৈধ সুৰা আৰু ড্ৰাগছ মুক্ত বিশ্বনাথ গঢ়াৰ সংকল্প গ্ৰহণ কৰা বিশ্বনাথ আৰক্ষীৰ এই অভিযান অনাগত দিনত অৱ্যাহত থাকিব বুলি উপ আৰক্ষী অধিক্ষক জয়ন্ত বৰুৱাই জানিবলৈ দিছে ৷\nFirst published: July 1, 2021, 2:41 PM IST


চৰকাৰী ANMৰ এডমিচন মুকলি । Assam ANM Admission online Apply 2020 - Dimpu Baruah\nHome NURSE JOB চৰকাৰী ANMৰ এডমিচন মুকলি । Assam ANM Admission online Apply 2020\nচৰকাৰী ANMৰ এডমিচন মুকলি । Assam ANM Admission online Apply 2020\nDATA ONE November 28, 2020 NURSE JOB,\nANM ৰ নামভৰ্তি ২০২০\nঅসম চৰকাৰৰ Directorate of Health Services (FW) য়ে ৰাজ্যৰ বিভিন্ন স্বাস্থ্য প্ৰতিষ্ঠানত 2020-2021 বৰ্ষৰ বাবে ANM প্ৰশিক্ষণ পাঠ্যক্ৰমৰ বাবে আনুষ্ঠানিক নামভৰ্তিৰ বিজ্ঞাপন মুকলি কৰিছে । আগ্ৰহী প্ৰাৰ্থীসকলে 01.12.2020 ৰ পৰা 10.12.2020-ৰ পৰা মাজৰাতিলৈকে অনলাইন আবেদন দাখিল কৰিব পাৰে।\nANM 2020 নামভৰ্তি বিৱৰণ\nপাঠ্যক্ৰমৰ নাম: ANM নাৰ্চ ।\nপাঠ্যক্ৰম প্ৰতিষ্ঠান/প্ৰতিষ্ঠানৰ নাম: Govt. A.N.M Training Centres of Assam 2020-2021 ।\nআবেদন প্ৰক্ৰিয়া : অনলাইন ।\nনামভৰ্তিৰ যোগ্যতাৰ চৰ্ত\nপ্ৰাৰ্থীভাৰতৰ নাগৰিক হ'ব লাগিব। প্ৰাৰ্থীজন অসমৰ স্থায়ী বাসিন্দা হ'ব লাগে আৰু এই প্ৰক্ৰিয়াৰ বাবে প্ৰমাণপত্ৰ দাখিল কৰিব লাগিব। স্থায়ী বাসিন্দা প্ৰমাণপত্ৰ যোগ্যতা অসম চৰকাৰৰ কৰ্মচাৰীসকলৰ পত্নী/কন্যাসকলৰ বাবে প্ৰযোজ্য নহ'ব ।\nলিঙ্গ: কেৱল মহিলা প্ৰাৰ্থীয়েহে প্ৰয়োগ কৰিব পাৰে।\nবয়স: নামভৰ্তিৰ বছৰৰ 31 ডিচেম্বৰ 2020 তাৰিখে প্ৰাৰ্থীজন 18 বছৰতকৈ কম আৰু 25 বছৰৰ অধিক হ'ব নালাগিব। SC,ST,OBC/MOBC প্ৰাৰ্থীৰ বাবে উচ্চ বয়সৰ সীমা3বছৰলৈ শিথিল কৰিব পাৰি।\nপ্ৰাৰ্থী বাছনিৰ বাবে নিম্নতম অৰ্হতা হৈছে হায়াৰ ছেকেণ্ডেৰী (10+2) ।\nনিৰ্বাচিত প্ৰাৰ্থীয়ে চৰকাৰে নিৰ্ধাৰণ কৰা নামভৰ্তিৰ অন্তিম তাৰিখৰ আগতে স্বাস্থ্য সেৱা পৰিচালকে আৱণ্টন অনুসৰি নিৰ্দিষ্ট প্ৰতিষ্ঠানত নামভৰ্তি ল'ব লাগিব। প্ৰাৰ্থীৰ নামভৰ্তি চিকিৎসাৰ সুস্থতা অনুসৰি হ'ব। যিমান দূৰ সম্ভৱ, প্ৰাৰ্থীক তেওঁৰ গৃহ জিলা বা গৃহ জিলাখনৰ নিকটতম প্ৰতিষ্ঠানত আসন আৱণ্টন কৰা হ'ব। 50 টা আসন চাহ বাগিচাৰ প্ৰাৰ্থীসকলৰ বাবে সংৰক্ষণ কৰিছে ।\nANM নামভৰ্তিৰ বাবে কেনেদৰে আবেদন কৰিব\nআগ্ৰহী আৰু যোগ্য প্ৰাৰ্থীসকলে 01.12.2020 ৰ পৰা 10.12.2020 লৈ অনলাইন এপ্লিকেচন দাখিল কৰিব পাৰে । অনলাইন এপ্লিকেচন দাখিল কৰিবলৈ তলত দিয়া ধৰণে আগবাঢ়িব পাৰে\n1: তললৈ স্ক্ৰল কৰক ।\n2: অনলাইন এপ্লিকেচন লিংক ক্লিক কৰক।\n3: প্ৰয়োজন অনুসৰি সকলো তথ্য ফিলআপ কৰক।\n4: এপ্লিকেচন মাচুল পৰিশোধ কৰক আৰু প্ৰপত্ৰখন দাখিল কৰক ।\nANM নামভৰ্তিৰ গুৰুত্বপূৰ্ণ তাৰিখসমূহ\nঅনলাইন এপ্লিকেচনৰ আৰম্ভণিৰ তাৰিখ: 01/12/2020\nঅনলাইন এপ্লিকেচনৰ অন্তিম তাৰিখ: 10/12/2020 (মাজৰাতিলৈকে)\nANM নামভৰ্তিৰ গুৰুত্বপূৰ্ণ ৱেব-লিংক\nনামভৰ্তিৰ বিজ্ঞাপন : ইয়াত ক্লিক কৰক।\nঅনলাইন এপ্লিকেচন: ইয়াত ক্লিক কৰক। [০১/১২/২০২০ ৰ পৰা]\nUnknown December 2, 2020 at 8:29 AM\nOnline application link nai je. Sent the link


প্ৰথম দৰ্শনত ওপজা প্ৰেম - ৱিকিউৎস\nপ্ৰথম দৰ্শনত ওপজা প্ৰেম\nসুৰভি গ্ৰন্থৰ নৱম গল্প\n1423প্ৰথম দৰ্শনত ওপজা প্ৰেমলক্ষ্মীনাথ বেজবৰুৱা\nসিদিনা বান্ধ গিৰীন্দ্ৰ বৰা ফোপাই-জোপাই আহি মোৰ আগত উপস্থিত। মানুহটোৰ গতিটো দেখি মই ভয় খাই গ’লোঁ; বোলোঁ কি হ’ল? এওঁ কৰবাত ভৰা নাও বুৰাই আহিল নেকি, নাইবা বাটত বনৰীয়া ম’হ কি গঁড়ৰ খেদা খাই আহিল? মই তেওঁক আস্তবেস্ত কৰি কি হৈছে বুলি সুধিলত, বান্ধই তিনটা কি চাইটা দীঘল উশাহ সলাই লৈ মোক চকুৰ ঠাৰেৰে আঁতৰলৈ নিৰলাকৈ মাতি নি তলত লেখাদৰে ক’বলৈ ধৰিলে।\n“বান্ধ মই বৰ মস্কিল এটাত পৰিহে তোমাৰ গুৰিলৈ আহিছোঁ। মোক কি হয় এটা বুদ্ধি-ভাগ দি ৰাখাঁ। নতুবা মই বিপাঙে মৰিলোঁ। মোৰ গঢ়টো তুমি জানাই; সৰুৰে পৰা কেৱল কবিতা, নাটক, নভেল, ছাই আৰু ভষ্ম, মাথা আৰু মুণ্ড কৰিয়েই গ’লোঁ। কবিতাৰ ৰস পিবলৈ পালে আৰু নাটক নভেলৰ সোৱাদ জিভাত লাগিলে বিশ্ব ব্ৰহ্মাণ্ড গোটেইখনলৈকে পিঠি দিওঁ। নাটক পঢ়ি তাৰ নায়ক হ’বলৈ হেঁপাহ লাগে; কবিতা পঢ়ি হাঁ-হুমুনিয়াহ কাঢ়ি একাকাৰ কৰোঁ। সৰ্বনশীয়া নাটক নভেল পঢ়িয়েই, প্ৰথম দৰ্শনত ওপজা প্ৰেমত মোৰ থাউনি নোপোৱা বিশ্বাস জন্মিছিল।\nকিন্তু কবিতা নাটক নভেলেতো আৰু মানুহক পেটৰ চিন্তাৰ পৰা তৰাব নোৱাৰে। তুমি জানাই, দেউতা ঢুকাবৰ পৰা গোলমলীয়া সংসাৰৰ গোলমলীয়া গধুৰ ভাৰ মোৰ মূৰত পৰিল। কি কৰোঁ নিৰুপায়, কবিতা নাটকৰ কিতাপবিলাক হেচুকি আঁতৰাই কাষৰীয়াকৈ থৈ ঘৰ সংসাৰৰ কাম হাতত ল’লোঁ। খেতি-পথাৰ গৰু-গাই ইত্যাদিত হাত নিদিলে সোঁ হাতৰ ব্যাপাৰ নচলাত পৰিল যে। গতিকে, কবিতা থাককে বা যাওক, অগত্যা পুহমহীয়া পথাৰৰ ধান দোৱাৰ তত্বাৱধানৰে পৰা বজাৰৰ লোণ তেল আৰু খৰিৰ খবৰ খবৰত ধৰিলোঁ।\nসিদিনা অলপতে আমাৰ পথাৰত ধান দোৱা চাবলৈ গৈছিলোঁ। দেখিলোঁ, সাতজনী দাউনীয়ে বুকুত মেখেলাৰ মেঠনি মাৰি আৰু ৰিহাখন ক’কালত বান্ধি ধান দাব লাগিছে। সিহঁতৰ ভিতৰৰে এজনী দাউনী ১৮/১৯ বছৰীয়া ডেকেৰী ছোৱালী। তাইৰ হাত দুটা লোহোৱা-লোহাৰ। তাই মেখেলাখন উজাই পিন্ধা বাবে আঠুলৈকে ভৰিৰ যিডোখৰ ওলাই পৰিছিল, সেই ডোখৰ দেখিলেই বুজিব পাৰি যে তাই এজনী ডাফলী তিৰুতা। তাইৰ আঙুলিবোৰ যেন একো সেৰা পাঁজিহে; তপিনা দুটা মঙহৰ ভৰত থৰথৰ কৰে কঁপিছে, আৰু বৰলৰ নিচিনা সৰু কঁকালটিৰো বুকুৰ ভৰত সেই অৱস্থা হৈছে। মইনো তোমাক কি কম বান্ধ, বেচেৰীৰ গাল দুখনি যেন দুটি পকা আমোলন টেঙাহে, আৰু কপালখনি যে জাতি-চন্দন পিহা নিজম পটাখনিহে। খোপাটো মূৰটোৰে সৈতে জোখত কিজানি সমানেই হ’ব, আৰু চকু দুটা মাৰাত্মক বিধৰ। ৰ’দত বপুৰীৰ মুখখন পকি পৰি, কি কম, সেন্দুৰীয়া আমটি যেন হৈছিল দেখিলেই আঃ”-\nকথাষাৰ তেওঁ শেহ নৌকৰোঁতেই মই মাত লগাই এই বুলি শেহ কৰিলোঁ, “দেখিলেই ঢোৰা কাউৰীটো হৈ উৰি গৈ খুটিয়াই দিবৰ মন যায়।” তেওঁৰ কথাষাৰৰ মই কৰা পাদপূৰণটো তেওঁ “নাপছন্দ” কৰি ক’বলৈ ধৰিলে-\n“ধেমালি নকৰিবা বান্ধ, এইবিলাক ধেমালিৰ কথা নহয়। যাওক সেই কথা। মোৰ ফালে তাই কেৰাহিকৈ মাথোন এবাৰ চাইছিল। সেই বাবে আমাৰ দুয়োৰো চাৰি চকুৰ মিলন ঘটিল। বান্ধ, তোমাৰ আগত মই মিছা নকওঁ, পকা জলা মৰিচটোত হঠাত্ কামোৰ মাৰি দিলে যেনেকৈ মুখখন কাণে সৈতে জনজনাই যায়, সেইদৰে সেই দৃষ্টিত মোৰ গা গোটেইটো জনজনাই গ’ল। আৰু গাৰ নোমবোৰ শিয়ঁৰি উঠিল। বতাহত পতাকা চটচটাই উৰি কঁপাৰ দৰে মোৰ মনটো কঁপিবলৈ ধৰিলে। তথাপি তেতিয়াও মোৰ মনৰ ঘাই শিপাডাল একেবাৰেই উভাল খোৱা নাছিল। কিন্তু এনেতে হঠাত্ এটা ঘটনা ঘটি তাক শেষ কৰিলে। সেই ঘটনাটো এই। মই দাউনীহঁতে ধান দোৱা চাই থাকোতেই হঠাত্ কৰবাৰ পৰা এটা গলধন ধৰা ম’হে আন এটা গলধনীয়া ম’হক খুচিবলৈ ঢাপলি মেলি টেঁটাই খেদি লৈ অহা দেখিলোঁ। চাওঁতে চাওঁতে ম’হ দুটা দাউনীহঁতৰ কাষ পালেহি। দাউনীহঁতে ভয়ত দিহাদিহি পলাল! মই ল’ৰ মাৰি গৈ আলিৰ কাষৰৰ এজোপা গছত উঠিলোঁগৈ। কিন্তু দেখি আচৰিত মানিলোঁ যে ওপৰত উল্লেখ কৰা দাউনীজনী লগৰীয়াহঁতৰ সৈতে পলোৱা দূৰৈত থাওক, তাই হাতৰ কাঁচীখন দাঙি লৈ ঢাপলি মেলি খেদি অহা ম’হ দুটাৰ ফালে অকলৈ চোঁচা ল’লে। ব্যাপাৰটো দেখি গছৰ ওপৰতে মোৰ হাত-ভৰিবোৰ ঠকঠক কৰে কঁপিবলৈ ধৰিলে। কিন্তু সাহৰ কি ভয়ানক বল, যুঁজাৰু ম’হ দুটাই ভূতৰ ওপৰত দানহ ওলোৱা দেখি ভয় খাই এফলীয়া কাটি দুয়ো দুফালে আঁতৰি গুচি গ’ল, আৰু সিহঁতৰ খং আৰু যুঁজৰ প্ৰবৃত্তিও পানী ঢলা জুই য়েন হৈ তেতিয়াই নুমাই গ’ল।\nইয়াৰ পিছত মই গছৰ পৰা নামি মাটিত থিয় হ’লোঁ; কিন্তু মোৰ মূৰটো অলপ আচন্দ্ৰাই কৰা যেন, মনটো এফেৰা মান অথিৰ-অবিৰ হোৱা যেন আৰু হাত-ভৰিবোৰ যত্কিঞ্চিত্ থৰক-বৰক্ কৰা যেন পালোঁ। অৱশ্যে তোমাক কোৱা আৱশ্যক যে এইবোৰ ভয়ত নহয়; এটা অপৰূপ ভাবে মোৰ মনত ঠাই লৈহে মোক এনে কৰিছিল। গতি বিষম বুজি মই তাত নাথাকি লাহে লাহে ঘৰলৈ গুচি আহিলোঁ। ঘৰ পায়েই মই তিনি চলু পানী মোৰ মূৰত থপিয়াই দি অলপ থিৰ হ’লোঁ। কিন্তু হ’লে কি হ’ব? মোৰ গাত জ্বৰ উঠিল। অৱশ্যে সেই জ্বৰ আমাৰ চিনাকি সস্তা জ্বৰ নহয়, সি আপুৰুগীয়া আটকীয়া জ্বৰ। খোলাখুলিকৈ কৈ দিয়াই ভাল যে, মোৰ গাত প্ৰেম-জ্বৰৰ লক্ষণবোৰে সম্পূৰ্ণৰূপে দেখা দিলে। সেইবিলাক বৰ্ণনা কৰি মিছাতে, বান্ধ, মই তোমাৰ সময় নষ্ট নকৰোঁ। কথাতেতকয়, কাৰ জ্বৰত কোনে পিয়ে পানী, কাৰ ভাগিনী মৈলে কাৰ হয় হানি। মোৰ জ্বৰৰ ফালাফল মইহে অকলৈ ভোগ কৰিব পাওঁ, লোকক তাৰ ভাগী কৰিবলৈ যাব নাপাওঁ। মুঠতে তোমাক ইয়াকে কওঁ, যে দিনদেকৰ নিমিত্তে আহাৰ নিদ্ৰাৰ সৈতে মোৰ সম্বন্ধ গুচিল। গাৰপৰা সেই প্ৰেম-জ্বৰ নে ডোমজ্বৰটো মই কোনোমতে খেদাব নোৱাৰা হ’লোঁ, থাকি থাকি সি উক দি উঠে। অনেক ভাবি চিন্তি চোকা দৰবৰ দিহা কৰাটোকেই উচিত যেন বিবেচনা কৰিলোঁ; নতুবা ভয় হ’ল, পাছে সি জ্বৰ গৈ কেনেবাকৈ জীৰ্ণ জ্বৰত পৰিণত হয় গৈ। মোৰ মনত পৰিল, লঙ্কাখন পুৰি অঁতাইয়ো হনুমন্তৰ নেজৰ জুই নুনুমুৱা হলত হনুমন্তই বিবুধি হোৱা? নেজৰ অগনি মুখে নুমুৱা। মইও এতিয়া এই অদ্ভুত জ্বৰৰ অদ্ভুত অগনিৰ পোৰণতি বিবুধি হৈ পৰি মনত বুধি সুধিলোঁ। মেও সীতাৰ দৰে ক’লে নেজৰ অগনি মুখে নুমুৱা, অৰ্থাত্ তুমি সেই ছোৱালীজনীকে বিয়া কৰোৱা। বাঃ ৰে মন! বেছ বুদ্ধিতো! মোৰ মনত ইমান পৰ খেলোৱা নাছিল কিয়। এই বুলি মই মোৰ মনক তাৰিফ কৰি বুধি শুনি সেইদিনাৰ সেই দান দাউনী মহিষমৰ্দিনী ছোৱালীজনীৰ ভু-ভা ল’বলৈ এজনক ৰিপুৱা ধৰিলোঁ। বাতৰি পালোঁ, ছোৱালীজনী আবিয়ৈ, কিন্তু জাতত আহোমনী! কি সৰ্বনাশ! মই শূদিৰৰ ঘৰৰ ল’ৰা। আমাৰ দুয়োৰো মাজত জাতৰ খাৱৈটো ইমান বহল, যে সহজে জঁপিয়াই তাক পাৰ হ’ব নোৱাৰি। কিন্তু ভাবিলোঁ, হনুমন্তই ভাৰতবৰ্ষ আৰু লঙ্কাৰ মাজত বহল প্ৰণালীটো জঁপিয়াই পাৰ হ’বলৈ সাহ নকৰাহেঁতেন পাৰ হ’ব নোৱাৰিলেহেঁতেন আৰু সীতাৰ উদ্ধাৰো নহ’লহেঁতেন। এতিয়াও যদি মই এই জাতৰ বহল খাৱৈটো সাহ কৰি যথাশক্তি জপিয়াই পাৰ হ’ব নোৱাৰোঁ, তেন্তে মোৰ সেই মনোমোহিনী ধান-দাউনীৰো উদ্ধাৰ অসম্ভৱ। এইদৰে বাবি মোৰ মনত মহা তোলপাৰ লাগি পৰিল। লুকুৱাৰ সকাম কি, মুঠতে খুলি ক’লেই হ’ব যে সেই মূৰ্হুত্বৰে পৰা মোৰ জাতৰে সৈতে প্ৰেমৰ তয়াময়া ৰণ লাগিল। শেহত জাত হাৰিল, প্ৰেম জিকিল। প্ৰেমে মোৰ কাণত ফুচফুচাই ক’লে, যে আপুনি মনত একো খুকুৰি নাৰাখিব, আগুৱাই যাওক, আগুৱাই যাওক। স্বৰূপতে ক’বলৈ গ’লে মোৰ জাত কুল একো নাই, মই প্ৰেম, মই পৰমহংস। জাতকুলৰ মই কোনো এলেকা নাৰাখোঁ। মই প্ৰেম, মই স্বাধীন, কাৰো ঘৰত মই কৰ নোশোধাওঁ। সেই কথা শুনি মই উত্তৰ দিলোঁ, বেছ কথা যব মিঞা বিবি ৰাজী। তব্ ক্যা কৰে চহৰকা কাজী। মই বিয়া কৰাম। প্ৰেমে ছপ্লিমেণ্ট (Supplement)পৰিশিষ্ট স্বৰূপে, মোক আৰু এইকেষাৰ কথা ক’লে যে ডাঙৰ মানুহে, সৰু মানুহে, ওখ কুল নীহ কুল চহকী আৰু ভিকহু, মানুহে বা সমাজে দিয়া এইবোৰ চকোৱাৰ বেৰ মই মানিবলৈ বাধ্য নহওঁ। সকলোকে একেজনা ঈশ্বৰে স্ৰজন কৰিছে, সকলো তেওঁৰ চকুত সমান আৰু আমি সকলোবোৰ ভাই ককাই। মই ভাবিলোঁ, বাস্তবিক পক্ষত এই কাৰ্য্য কৰি মই মোৰ নৈতিক বলৰহে চিনাকি দিম। সমাজে মোক এঘৰীয়া কৰে যদি কৰিব, মই সজ বুলি যি কাম বুজিছো সেই কাম কৰিমেই। এইদৰে ভাবি মই ছোৱালীৰ বাপেকৰ ওচৰলৈ বিয়াৰ প্ৰস্তাৱ পঠিয়াই দিলোঁ। সিহঁত দুখীয়া সৰু মানুহ, মই চহকী ডাঙৰ মানুহ, প্ৰস্তাৱটো শুনি বাপেকে ভয় খাই উত্তৰ দিলে, ডাঙৰীয়া বোপাই আমি দুখীয়া মানুহৰ সৈতে ধেমালি কৰিছে কেলৈ? আমি দেখোন তেখেতৰ ওচৰত কোনো অপৰাধ কৰা মনত নপৰে। এই উত্তৰ পাই মই আকৌ ভালকৈ সিহঁতে পতিয়ন কৰিব পৰাকৈ কৈ পঠিয়ালোঁ যে কৰাব খুজিছোঁ। মোৰ কথা এইষাৰ সঁচা যেন পাই ছোৱালীৰ বাপেকে উৰুলীকৃত হৈ সেই প্ৰস্তাৱত সন্মত হৈ উত্তৰ দি পঠিয়ালে। ডাঙৰ মানুহ জোঁৱাই পাব, জীয়েক ডাঙৰ মানুহৰ ঘৈণী হ’ব, সুখে থাকিব, লগতে সিহঁতৰো অৱস্থা আৰু মান বাঢ়িব, ইয়াতকৈ আৰু গৌৰৱৰ কথা সিহঁতৰ কি হ’ব পাৰে?\nমই কিন্তু মোৰ বঙহ পৰিয়াল মিতিৰ কুটুম কাকো এই কথাৰ শুংসূত্ৰ দিয়া নাছিলোঁ, কাৰণ এই কথা তেওঁলোকৰ আগত প্ৰকাশ কৰা মানে বৰলৰ বাহত জুই লগাই দিয়া। কাৰ্য্য সাধন হৈ গ’লে তেহেলৈ যি হয় হ’ব, কিন্তু হোৱাৰ আগেয়ে তাত বিঘিনি জন্মাবলৈ লোকক চেলু দিয়াটো উচিত নহয়। তলে তলে মই মোৰ ভাবী শহুৰৰ ঘৰলৈ অহা-যোৱা কৰিবলৈ ধৰিলোঁ। মই নতুন প্ৰণালীত শিক্ষিত ডেকা। আগৰ দিনীয়া পুৰণি মামৰে খোৱা প্ৰণালী আৰু লাজ কাটি কৰি থৈ, ছোৱালীৰে সৈতে দেখা শুনা কৰি কথা বাৰ্তা কৈ ভালকৈ চিনাকি হ’লো; অৰ্থাত্ ইংৰাজী ভাষাত কৰ্টছিপ (Courtship) বোলে, তাকে কৰিবলৈ ধৰিলোঁ। মোৰ ব্যৱহাৰত সিহঁত আপ্যায়িত হৈ হাতেৰে স্বৰ্গ ঢুক পালে।\nকৰ্টছিপ চলি থাকোঁতে পৰশুই দেওবাৰে বিনা মেঘে বজ্ৰাঘাত হ’ল। কথাই কথাই তাই মোক মৰম লগাই এবাৰ সুধিলে, হেৰি! কিয়নো মোৰ ওপৰত আপোনাৰ ইমানটো মৰম সোমাল কওকচোন? মই সেই ম’হৰ ঘটনাৰ উল্লেখ কৰিলোঁ। মোৰ সেই কথা শুনি তাইৰ মুখখন কেঁহেৰাজ বটা যেন হৈ ক’লা পৰি গ’ল। সেই কথা শুনি হঠাত্ তাই কিয় সেইদৰে বৰণ সলালে বুজিব নোৱাৰিলোঁ। সেই দিনা তাৰ কাৰণ জানিবলৈ মই কোনো চেষ্টা নকৰি ঘৰলৈ গুচি আহিলোঁ। কিন্তু পিছত পাকে-প্ৰকাৰে উৱাদিহ লৈ জানিব পাৰিলোঁ যে মই গুৰিতে ভুল কৰিছোঁ। ম’হৰ ঘটনাত সাহ দেখুৱা সেই সুন্দৰী ছোৱালীজনী এইজনী নহয়। এইজনী তাইৰে লগৰীয়া সাতজনী দাউনীৰ ভিতৰৰ আন এজনী ছোৱালী। যিজন মানুহ ৰিপুৱা ধৰি সেই ছোৱলীৰ ভু ল’বলৈ আৰু বিায়ৰ প্ৰস্তাৱ কৰি পঠিয়াইছিলোঁ, সেইজন মানুহে ভুল কৰি আচলজনী ছোৱালীৰ বাপেকৰ আগত সেই প্ৰস্তাৱ নকৰি এইজনীৰ বাপেকৰ আগত কৰিলে। কিন্তু এতিয়া ঘটনাটো অনেক আগবাঢ়িল আৰু গুৰুতৰ হৈ উঠিল। মোৰ প্ৰথম দৰ্শনত জন্মা প্ৰেমৰ গছজোপাৰ গুৰি একেবাৰেই উভালি পৰি সি কাটি হৈ পৰিল! মই কৰো কি এতিয়া? মোৰ তুমি এটা বুদ্ধি দিয়া!”\nকথাবিলাক বান্ধব, কিন্তু গোঁফকোছা মোৰ নিজৰ, সেইদেখি তেওঁৰ কথাৰ ওৰ পৰিলত মই মোৰ গোঁফত তাও দি গহীনকৈ উত্তৰ দিলোঁ-“নোৱাৰোঁ দিব।” মোৰ উত্তৰ শুনি বান্ধ বৰাই চকু ঢুলঢুলীয়াকৈ, মোৰ ওচৰৰ পৰা গুচি গ’ল।\n"https://as.wikisource.org/w/index.php?title=প্ৰথম_দৰ্শনত_ওপজা_প্ৰেম&oldid=7079"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ১৯ ছেপ্টেম্বৰ ২০১৪ তাৰিখে ০৮:৩৭ বজাত সলনি কৰা হৈছিল।